c: application/epub+zip

text:
Pina ea 99 le Thapelo
cl khao. 15 ¶20-23, le lebokose le leqepheng la 157 (30 mets.)
’Malo oa Bibele: Deuteronoma 19-22 (10 mets.)
No. 1: Deuteronoma 22:20-30 (4 mets. kapa ka tlaase ho moo)
No. 2: Kamoo Sebe se Amang Kamano ea Rōna le Molimo Kateng—rs leq. 396 ¶1–4 (5 mets.)
No. 3: Ho Nkela Ngoana ka Lapeng—Jehova o Nkela Bara ba Moea ka Lapeng a Sebelisa Jesu Kreste—it-1-E leq. 51 ¶1-3, kapa u iketsetse lipatlisiso (5 mets.)
10 mets: Litlhoko tsa phutheho.
20 mets: “Ho Ntlafatsa Tsebo ea Rōna Boboleling—Ka ho Tsotella Mong’a Ntlo.” Puisano. Ka mor’a ho tšohla sehlooho, suthela lipontšo tse peli. Ea pele e bontše ha mohoeletsi a fana ka sengoliloeng sa khoeli eo empa a sa tsotelle mong’a ntlo. Ka mor’a moo, suthela pontšo ea boemo boo hape, empa lekhetlong lena mohoeletsi a bontša hore o tsotella mong’a ntlo.
Pina ea 84 le Thapelo
Ke Hobane’ng ha e le Habohlokoa?: Jesu o ne a tsotella batho ka bomong. Ka mohlala, ka lekhetlo le leng e ka ’na eaba Jesu o ne a hlokometse hore monna e mong ea sa utloeng litsebeng ha aa phutholoha, kahoo ha a mo phekola, o ile a mo tlosa mahlong a batho. (Mar. 7:31-35) O ne a nahanela barutuoa ba hae ka hore a hlokomele hore ho na le lintho tseo ba ke keng ba khona ho li etsa ’me o ne a sa ba imetse ka boitsebiso bo bongata. (Joh. 16:12) Jesu o ntse a bontša hore o tsotella batho leha a le leholimong. (2 Tim. 4:17) Kaha re balateli ba Kreste, re batla ho mo etsisa. (1 Pet. 2:21; 1 Joh. 3:16, 18) Ho feta moo, re tla atleha haholoanyane mosebetsing oa rōna oa boboleli haeba re nahanela mong’a ntlo ’me re ela hloko maemo a hae, lithahasello tsa hae le lintho tseo a amehileng ka tsona. Haeba a hlokomela hore rea mo tsotella, ha rea tlela ho fetisa molaetsa feela kapa ho siea sengoliloeng se itseng, a ka ’na a mamela.
Itlhakiseng nakong ea borapeli ba lelapa kapa ha le le tšebeletsong ea tšimo hore na ke joang mohoeletsi a ka fetolang moqoqo oa hae e le hore a bue ka seo mong’a ntlo a se thahasellang.
Ka linako tse ling, mor’abo rōna ea khannang seboka sa tšebeletso ea tšimo a ka ’na a bua ka litsela tsa ho bontša hore re tsotella mong’a ntlo kapa a re ho etsoe pontšo.
Pina ea 26 le Thapelo
cl khao. 16 ¶1-9 (30 mets.)
’Malo oa Bibele: Deuteronoma 23-27 (10 mets.)
No. 1: Deuteronoma 25:17–26:10 (4 mets. kapa ka tlaase ho moo)
No. 2: Seo Bibele e se Buang ka Moea (Soul)—rs leq. 312¶3–leq. 313 ¶3 (5 mets.)
No. 3: Ho Ikhabisa—Ho Ikhabisa ho Hlalosoa Joang ka Mangolong?—it-1-E leq. 51 ¶4-7, kapa u iketsetse lipatlisiso (5 mets.)
10 mets: Motsoalle oa ’Nete ke ea Joang? Puisano e thehiloeng videong ea litšoantšo tse torouoang botong ea Motsoalle oa ’Nete ke ea Joang? (Kena ho jw.org, ’me u shebe tlas’a LITHUTO TSA BIBELE > BACHA.) Qala ka ho bapalla bamameli video ena. Ka mor’a moo, sebelisa lipotso tsena puisanong ena: (1) Motsoalle oa ’nete ke ea joang? (2) U lokela ho batla motsoalle oa mofuta ofe? (3) U ka fumana motsoalle ea molemo joang? (4) U lokela ho etsa boiteko bofe e le hore setsoalle sa lōna se hōle?
10 mets: Re Tsebahala ka Lerato. (Joh. 13:35) Puisano e thehiloeng Bukeng ea Selemo ea 2014, leqepheng la 48, serapeng sa 1 ho ea leqepheng la 49, serapeng sa 3 le leqepheng la 69, serapeng sa 1, ho ea leqepheng la 70, serapeng sa 1. Kōpa bamameli hore ba bolele lintho tseo ba ithutileng tsona.
10 mets: “Tsela e Ncha le e Thabisang ea ho Paka Phatlalatsa.” Lipotso le likarabo. Haeba phutheho ea habo lōna e e-na le libaka tseo batho ba tsamaeang ho tsona ba le bangata, buisana le molebeli oa tšebeletso mabapi le litokisetso tsa ho paka phatlalatsa ’me u kōpe bamameli hore ba phete liphihlelo.
Pina ea 92 le Thapelo
1. Liphutheho tse nang le libaka tseo batho ba tsamaeang ho tsona ba le bangata li khothallelitsoe ho etsa’ng?
1 Liphutheho tse nang le libaka tseo batho ba tsamaeang ho tsona ba le bangata li khothallelitsoe hore li hlophise mosebetsi oa ho paka phatlalatsa li sebelisa litafole le litoroli. Haeba bahoeletsi ba sebelisa toroli, bonyane a le mong a ka ema kapa a lula pel’a eona. Leha ho le joalo, haeba ba sebelisa tafole, ba lokela ho ba babeli. Batho ba abetsoeng hore ba sebelise tafole, ba lokela ho ikemisetsa ho bontša mofuthu le botsoalle ’me e be ba atamelehang. Haeba motho a bontša thahasello ho seo a se bonang, e mong oa bahoeletsi a ka qalisa moqoqo le eena, mohlomong ka ho re, “Na u kile ua ipotsa hore na Bibele e re’ng ka taba ee?” Mohoeletsi a le mong kapa ba babeli a ka ’na a tsoela pele a ntse a pakela batho ba ntseng ba feta empa a sa emella hōle haholo le tafole.
2. Pheta phihlelo e bontšang bohlokoa ba ho sebelisa tafole e behang lingoliloeng ha ho pakoa phatlalatsa.
2 Mokhoa ona oa ho paka o ile oa etsa hore ho be le liithuti tse ngata tse ncha tsa Bibele. Seithuti se seng sa k’holeje se ile sa khetha ho ngola moqoqo ka Lipaki Tsa Jehova, empa se ne se sitoa ho fumana Holo ea ’Muso. Beke ka mor’a moo, se ile sa bona tafole ea lingoliloeng jareteng ea k’holeje. Ho ile ha qalisoa thuto ea Bibele le sona, ’me hona joale seithuti seo ke mohoeletsi ea kolobelitsoeng ebile se kopanela mosebetsing oona oo oa ho paka.
3. Bahoeletsi ba bang ba ikutloa joang ka mokhoa oo oa ho paka phatlalatsa?
3 Morali e mong oabo rōna ea ileng a thabela ho paka phatlalatsa ka tsela ena o ile a re: “Batho ba bang ba fapohela moo ho behiloeng lingoliloeng e le hore ba nke limakasine tsa morao-rao. Ba bang ha ba e-s’o utloele letho ka Lipaki Tsa Jehova. Kea hlokomela hore ha ho sebelisoa mokhoa ona, ho ka finyelloa batho ba bangata.” Morali e mong oabo rōna o ile a re: “Mokhoa ona o mocha ebile oa thabisa hobane batho baa itlisa ’me ka linako tse ling le ha ba sa thahaselle, ba ka ’na ba qetoa ke bohelehele.”
4. Ke hobane’ng ha ho le molemo ho beha tafole kapa toroli ea lingoliloeng sebakeng se tšoanang ka nako e tšoanang beke le beke?
4 Ho molemo ho beha tafole kapa toroli ea lingoliloeng sebakeng se tšoanang, ka matsatsi a tšoanang le ka nako e tšoanang beke le beke. Ka ho etsa seo, batho ba tla tloaela ho bona litafole kapa litoroli tseo ’me qetellong ba ka ’na ba phutholoha hoo ba ka botsang lipotso kapa ba nka lingoliloeng. Na phutheho ea heno e hlophisitse hore ho etsoe bopaki ba phatlalatsa? Haeba ho joalo, mohlomong u ka paka ka tsela ena e thabisang le e atlehang ea ho “bolela ’muso oa Molimo hohle.”—Luka 9:60.
Pina ea 50 le Thapelo
cl khao. 16 ¶10-17 (30 mets.)
’Malo oa Bibele: Deuteronoma 28-31 (10 mets.)
No. 1: Deuteronoma 30:15–31:8 (4 mets. kapa ka tlaase ho moo)
No. 2: Liphoofolo ke Meea (“souls”)—rs leq. 313 ¶4–leq. 314 ¶4 (5 mets.)
No. 3: Ho Ikhabisa—Bakreste ba Eletsoa Hore ba Ikhabise Joang?—it-1-E leq. 51 ¶8–leq. 52 ¶1, kapa u iketsetse lipatlisiso (5 mets.)
10 mets: “Sebelisa Websaete ea Rōna Tšimong—‘Lipotso Tsa Bibele Lia Arajoa.’” Puisano. Bolela tse ling tsa lipotso tse arajoang karolong ena ea Websaete ea rōna. (Kena ho jw.org ’me u shebe tlas’a LITHUTO TSA BIBELE > LIPOTSO TSA BIBELE LIA ARAJOA.) Bontša ka bokhutšoanyane e ’ngoe ea litlhahiso tse sehloohong sena. Kōpa bamameli hore ba bolele litsela tse ling tseo karolo ena e ka sebelisoang ka tsona tšimong.
10 mets: “Ha a sa Fumaneha!” Puisano. Buisanang ka hore na ke hobane’ng ha ho le bohlokoa ho mamella haeba motho a se a sa fumanehe.—Mat. 28:19, 20; Mar. 4:14, 15; 1 Bakor. 3:6.
10 mets: “Khatiso e Ncha ea ho Etsa Lipatlisiso.” Puo. Tšohla litaelo tsa sehloohoana se reng “Kamoo U ka Qalang ho Etsa Lipatlisiso,” selelekeleng sa buka ea Tataiso ea ho Etsa Lipatlisiso. Totobatsa likarolo tse fapa-fapaneng tsa khatiso ena e ncha. Suthela pontšo e khutšoanyane ea mohoeletsi ea buang a le mong a sebelisa buka ea Tataiso ea ho Etsa Lipatlisiso.
Pina ea 69 le Thapelo
Karolo ea “Lithuto Tsa Bibele” e ho jw.org e na le sehlooho se reng “Lipotso Tsa Bibele Lia Arajoa.” Haeba re tloaelane le lipotso tsena tseo batho ba atisang ho li botsa, re ka bontša beng ba matlo ba nang le lipotso Websaete ea rōna e le hore ba fumane likarabo tse hlahang Mangolong. Lipotso tsena li ka boela tsa sebelisetsoa ho qala moqoqo tšimong. Re ka khetha potso e ratoang ke batho ba tšimong ea rōna, ra kōpa maikutlo a mong’a ntlo ebe re mo bolella hore na Bibele e re’ng, re sebelisa boitsebiso bo ho jw.org. Ka mor’a moo, re ka mo hlalosetsa kapa ra mo bontša hore na re fumane boitsebiso hokae. Mokhoa o mong ke ho mo balisa karabo ka ho toba Websaeteng. Mosali e mong oa molebeli ea tsamaeang o atlehile haholo ka hore a re: “Batho ba bangata baa ipotsa, ‘Na Molimo ke eena ea re bakelang mahlomola?’ Na u ka rata ho tseba karabo ka metsotsoana e 51 feela?” Ka mor’a moo o bapala khatiso e rekotiloeng ea karabo eo a e kopilelitseng sesebelisoeng sa hae sa elektronike. O qetella ka ho mo bontša khaolo ea 11 ea buka ea Seo Bibele e se Rutang.
Na u kile ua bua mantsoe ao ka motho e mong ea bontšitseng thahasello? Le hoja u lekile ho mo etela ka makhetlo a mangata, u sitoa ho nosetsa peō ea ’nete eo u e jetseng. (1 Bakor. 3:6) Ka linako tse ling, bahoeletsi ba nang le boiphihlelo ba ngolla motho eo ba seng ba sa mo fumane, kapa ba mo siela molaetsa monyako. Bahoeletsi ba bang ba nahana esale pele hore na ba tla etsa joang haeba motho a se a sa fumanehe ’me ba kōpa linomoro tsa hae tsa founo, mohlomong ka ho mo botsa, “Na nka u romella molaetsa ka selefouno?” Re ka tlaleha leeto la ho boela ha re etetse motho kapa re mo paketse ka lengolo, e-mail, re mo romeletse molaetsa ka selefouno, re mo founetse kapa re siile molaetsa monyako. Esita le haeba a fumanoa ka seoelo, ho ka etsahala hore thahasello ea hae e ntšetsoe pele.
Lefatšeng lohle bahoeletsi ba ’nile ba sebelisa hamolemo Watch Tower Publications Index ha ba etsa lipatlisiso. Leha ho le joalo, kaha e na le boitsebiso bo bongata haholo, e hatisitsoe ka lipuo tse seng kae feela. Ka lebaka leo, buka ea Tataiso ea ho Etsa Lipatlisiso ea Lipaki Tsa Jehova e hatisitsoe ka lipuo tse 170. Boholo ba lingoliloeng tseo ho nkiloeng litšupiso ho tsona Tataisong ea ho Etsa Lipatlisiso li qala ka selemo sa 2000. Tataiso ea ho Etsa Lipatlisiso ha e ea hatisoa ka lipuo tse seng li ntse li e-na le Index empa e fumaneha ho Watchtower Library le Watchtower—ONLINE LIBRARY. Tataiso ea ho Etsa Lipatlisiso e tla u thusa ho batla likarabo tsa lipotso tsa Bibele, ho fumana boitsebiso mabapi le lintho tseo u amehileng ka tsona, ho lokisetsa liboka tsa phutheho le borapeli ba lelapa.
Pina ea 48 le Thapelo
cl khao. 16 ¶18-22, le lebokose le leqepheng la 167 (30 mets.)
’Malo oa Bibele: Deuteronoma 32-34 (10 mets.)
No. 1: Deuteronoma 32:22-35 (4 mets. kapa ka tlaase ho moo)
No. 2: Ha Motho a E-shoa Moea (Soul) le Moea (Spirit) ha li Tsoele Pele li Phela—rs leq. 314 ¶5–leq. 316 ¶5 (5 mets.)
No. 3: Bofebe—Ho Feba ke ho Siteloa Molimo—it-1-E leq. 53 ¶4–leq. 54 ¶1, kapa u iketsetse lipatlisiso (5 mets.)
10 mets: Tsamaisa Limakasine ka December. Puisano. Suthela lipontšo tse tharo tse bontšang kamoo limakasine li ka tsamaisoang kateng ho sebelisoa mehlala e meraro e leqepheng lena. Ka mor’a pontšo e ’ngoe le e ’ngoe, kōpa bamameli ho hlalosa hore na ke hobane’ng ha sehlooho seo ho builoeng ka sona se ka ipiletsa ho batho ba bang tšimong.
10 mets: Buisana le Molebeli oa Tšebeletso. Ho hlokahala lintho life hore u phethe kabelo ea hao? Ha u etetse sehlopha sa tšebeletso ea tšimo, u leka ho finyella eng? Ba sehlopheng seo u se etetseng ba ka rua molemo o moholohali joang ketelong ea hao? U thusa bahoeletsi ba tlang ho uena ka bomong joang ha ba batla thuso karolong e itseng ea tšebeletso?
10 mets: Re Sebelitse Joang? Puisano. Kōpa bamameli hore ba bolele kamoo ba ruileng molemo kateng ha ba sebelisa lintlha tse sehloohong se reng “Ho Ntlafatsa Tsebo ea Rōna Boboleling—Ka ho Tsotella Mong’a Ntlo.” Kōpa bamameli hore ba phete liphihlelo tse monate.
Pina ea 119 le Thapelo
▪ Lingoliloeng tse tla tsamaisoa ka November le December: Ha e le Hantle ke Eng Seo Bibele e se Rutang? kapa lipampitšana leha e le life tseo phutheho e nang le tsona setokong. Liphutheho tse nang le lipampitšana tsa khale li lokela ho ikitlaelletsa ho li tsamaisa ’me li se ke tsa li boloka setokong. January le February: Tsamaisa e ’ngoe ea libukana tsena tse maqephe a 32: Litaba Tse Molemo Tse Tsoang ho Molimo!, Mamela Molimo ’me U Phele ka ho sa Feleng, Na U Fumane Tsela e Isang Bophelong bo sa Feleng?
▪ Re thabela ho le tsebisa hore ho ile ha neheloa Liholo Tsa ’Muso tse ’nè tse ncha. Free State: Bloemside South. Mpumalanga: Thekwane South. North West: Mokgareng. Swaziland: Sigangeni.
“Re etela malapa ho buisana le ’ona ka taba ea bohlokoa. Batsoali ba bangata ba batla hore bana ba bona ba rate Molimo. Na u nahana hore batsoali ba ka ruta bana ho rata Molimo, kapa bana ke bona ba tlamehang ho ithuta ho rata Molimo?” Emela karabo. Mo bontše karolo e ka morao Molula-Qhooeng oa December 1, ebe le buisana ka lintlha tse tlas’a potso ea pele ʼme le tšohle bonyane lengolo le le leng ho a bontšitsoeng. Mo siele limakasine ’me u lokisetse ho khutla e le hore le tšohle potso e latelang
“Re chakile ka nako e khutšoanyane ho tla bua le uena ka Molimo. Rea tseba hore motho e mong le e mong o na le maikutlo a hae ka Molimo. Na u nahana hore batho ba bangata ba nka hore Molimo ke matla feela tjee a tlhaho kapa ke motsoalle oa sebele ea ba tsotellang? [Emela karabo.] Temana ena ea Bibele e re bolella hore na Molimo o batla hore re be le kamano ea mofuta ofe le eena. [Bala Jakobo 4:8a.] Makasine ona o bontša lintho tse tharo tseo re ka li etsang e le hore re atamele ho Molimo.”
“Re chakile ka nako e khutšoanyane hobane re amehile ka bothata bo atileng ba bophelo. Ho latela Mokhatlo oa Lefatše oa Bophelo, ho na le nako eo ka eona motho a le mong ho ba bane a tla tšoaroa boloetse ba kelello bo kang ho imeloa kelellong. Na u nahana hore maloetse a kelello a ntse a eketseha? [Emela karabo.] Bibele e re tšepisa hore haufinyane ho ke ke ha hlola ho e-ba le ho kula le bohloko lefatšeng. [Bala Tšenolo 21:3, 4.] Makasine ona o na le lintho tse ’maloa tseo e mong le e mong a lokelang ho li tseba ka maloetse a kelello.”
Khoeli ea May e bile e ikhethang bakeng sa Namibia hobane bahoeletsi ba 2 237 ba ile ba tlaleha tšebeletso ea bona ea tšimo, e leng se bolelang hore bahoeletsi ba ile ba eketseha ka liphesente tse 11! Kaha ho khannoa lithuto tsa Bibele tse 4 651 naheng ena ea lipuo tse ngata, ho hlokahala thuso e khōlō mosebetsing ona o moholo oa ho kotula. Kahoo, haeba u tsoaletsoe Namibia, kapa u ka khona ho hlophisa maemo a hao hore u fallele moo, re u khothalletsa hore u etse joalo!—Lik. 16:9.
1 2 3 4
^ (Deut. 19:1-22:30) “Ha Jehova Molimo oa hao a felisa lichaba tseo Jehova Molimo oa hao a u fang naha ea tsona, ’me u li lelekile ’me u lutse metseng ea tsona le matlong a tsona, 2 u tla ipehela metse e meraro ka thōko naheng eo Jehova Molimo oa hao a u fang eona hore u e rue. 3 U tla itokisetsa tsela, ’me u arole sebaka sa naha ea hao eo Jehova Molimo oa hao a u fileng eona hore u e rue hore e be likarolo tse tharo, ’me e tla ba bakeng sa hore ’molai leha e le ofe a balehele teng. 4 “Joale ena ke taba ea ’molai ea ka balehelang teng ebe o lokela ho phela: Ha a bolaea oa habo a sa tsebe ’me a ne a sa mo hloea pele; 5 kapa ha a e-ea le oa habo morung ho ea roalla patsi, ’me a phahamisitse letsoho bakeng sa ho rema sefate ka selepe, eaba tšepe e pshemoha ho mofeng oa lehong, ’me e otla oa habo eaba oa shoa, o tla balehela ho o mong oa metse ena ’me o tla phela. 6 Ho seng joalo, mopheteletsi oa mali, kahobane pelo ea hae e tuka ke bohale, a ka lelekisa ’molai ’me a mo fihlela, kaha tsela e telele; ’me ka sebele a ka bolaea moea oa hae, athe ha ho kahlolo ea lefu bakeng sa hae, hobane o ne a sa mo hloea pele. 7 Ke ka lebaka leo ke u laelang, ke re, ‘U tla ipehela metse e meraro ka thōko.’ 8 “Haeba Jehova Molimo oa hao a atolosa sebaka sa hao ho ea ka seo a hlapanyelitseng baholo-holo ba hao ka sona, ’me a u file naha eohle eo a tšepisitseng hore o tla e fa baholo-holo ba hao, 9 kahobane u tla boloka taelo ena eohle eo ke u laelang eona kajeno ka ho e phetha, hore u rate Jehova Molimo oa hao le ho tsamaea litseleng tsa hae kamehla, joale u ikekeletse metse e meng e meraro ho phaella ho ena e meraro, 10 e le hore ho se ke ha tšolloa mali a hlokang molato naheng ea heno eo Jehova Molimo oa hao a u fang eona e le lefa, ’me u se ke ua ba le molato oa mali. 11 “Empa haeba ho e-ba le motho ea hloileng oa habo, ’me a mo laletse eaba o mo tsohela matla ’me o bolaea moea oa hae eaba oa shoa, ’me motho eo a balehetse ho e meng ea metse ena, 12 joale banna ba baholo ba motse oa habo ba romeletse ’me ba mo nke moo, ’me ba nehelane ka eena letsohong la mopheteletsi oa mali, ’me a shoe. 13 Leihlo la hao ha lea lokela ho mo utloela bohloko, ’me u tlose molato oa mali a hlokang molato Iseraele, hore u fumane molemo. 14 “U se ke ua chechisa matšoao a moeli a oa heno, ha baholo-holo ba sehile meeli lefeng la hao leo u tlang ho le rua naheng eo Jehova Molimo oa hao a u fang eona hore u e rue. 15 “Ho se ke ha ema paki le e ’ngoe khahlanong le motho mabapi le phoso leha e le efe kapa sebe leha e le sefe, tabeng ea sebe leha e le sefe seo a ka se etsang. Taba e lokela ho tiisoa ka melomo ea lipaki tse peli kapa ka melomo ea lipaki tse tharo. 16 Haeba paki e rerang pefo e ka ema khahlanong le motho ho tlisa qoso ea bofetoheli khahlanong le eena, 17 batho ba babeli ba nang le tsekisano le bona ba eme ka pel’a Jehova, ka pel’a baprista le baahloli ba tla beng ba sebetsa matsatsing ao. 18 Baahloli ba tla batlisisa, ’me haeba paki eo e le paki ea bohata ’me e qositse mor’abo eona ka bohata, 19 le e etse feela joalokaha e ne e rerile ho etsa ho mor’abo eona, ’me le tlose se sebe har’a lōna. 20 Kahoo ba setseng ba tla utloa ’me ba tšabe, ’me le ka mohla ha ba sa tla etsa ntho leha e le efe e mpe joaloka ena har’a lōna. 21 Leihlo la hao ha lea lokela ho utloela bohloko: moea o tla ba bakeng sa moea, leihlo bakeng sa leihlo, leino bakeng sa leino, letsoho bakeng sa letsoho, leoto bakeng sa leoto.
20 “Haeba u il’o loantša lira tsa hao ’me u bona lipere le likoloi tsa ntoa, sechaba se sengata ho u feta, u se ke ua se tšaba; etsoe Jehova Molimo oa hao ea u ntšitseng naheng ea Egepeta, o na le uena. 2 Etlare ha le se le atametse ntoeng, moprista le eena o tla atamela ’me a bue le sechaba. 3 O tla re ho sona, ‘Utloang, Lōna Baiseraele, kajeno le atamela ntoeng khahlanong le lira tsa lōna. Lipelo tsa lōna li se ke tsa tšoha. Le se ke la tšaba ’me la matha le tšohile kapa la tlakasela ka lebaka la tsona, 4 kaha Jehova Molimo oa lōna o tsamaea le lōna ho le loanela ho lira tsa lōna e le hore a le pholose.’ 5 “Le balaoli ba bue le sechaba, ba re, ‘Ke monna ofe ea hahileng ntlo e ncha ’me a e-s’o e khakole? A ke a khutlele ntlong ea hae, esere a shoela ntoeng ’me ea khakoloa ke monna e mong. 6 Ke monna ofe ea lemmeng serapa sa morara ’me a e-s’o qale ho se sebelisa? A ke a khutlele ntlong ea hae, esere a shoela ntoeng ’me monna e mong a qala ho se sebelisa. 7 Ke monna ofe ea lebelelitseng mosali ’me a e-s’o mo nke? A ke a khutlele ntlong ea hae, esere a shoela ntoeng ’me a nkoa ke monna e mong.’ 8 Balaoli ba bue le sechaba hape ’me ba re, ‘Ke monna ofe ea tletseng tšabo le ea boi? A ke a khutlele ntlong ea hae, e le hore a se ke a nyahamisa barab’abo lipelo joalokaha pelo ea hae e nyahame.’ 9 Etlare ha balaoli ba qetile ho bua le sechaba, ba tla khetha balaoli ba mabotho ba eteletseng sechaba pele. 10 “Haeba u atamela motse bakeng sa ho o loantša, u o tsebise se hlokahalang bakeng sa khotso. 11 Etlare haeba o u araba ka khotso ’me o u bulela, batho bohle ba fumanoang ka har’a oona e tla ba ba hao bakeng sa ho etsa mosebetsi o qobelloang, ’me ba tla u sebeletsa. 12 Empa haeba o sa etse khotso le uena, ’me o u loantša ’me u lokela ho o lika-liketsa, 13 ka sebele Jehova Molimo oa hao o tla boela a nehelane ka oona letsohong la hao, ’me u tla bolaea e mong le e mong e motona ho oona ka bohale ba sabole. 14 Ke basali feela le bana ba banyenyane le liphoofolo tse ruuoang le ntho e ’ngoe le e ’ngoe e motseng, thepa eohle e hapuoeng ho oona eo u tla itlatlapela eona; ’me u tla ja thepa e hapuoeng ea lira tsa hao, tseo Jehova Molimo oa hao a u fileng tsona. 15 “Ke tsela eo u tla etsa ka eona metseng eohle e hōle haholo le uena eo e seng metse ea lichaba tsena. 16 Ke feela metseng ea lichaba tsena eo Jehova Molimo oa hao a u fang eona e le lefa moo u ke keng ua boloka ntho leha e le efe e phefumolohang e phela, 17 hobane ruri u lokela ho e nehela timetso, Bahethe le Baamore, Bakanana le Bapereze, Baheve le Bajebuse, feela joalokaha Jehova Molimo oa hao a u laetse; 18 e le hore ba se ke ba le ruta ho etsa ho ea ka lintho tsohle tsa bona tse manyala, tseo ba li etselitseng melimo ea bona, ’me la siteloa Jehova Molimo oa lōna. 19 “Haeba le thibella motse ka matsatsi a mangata ka ho o loantša hore le o hape, le se ke la senya lifate tsa oona ka ho sebelisa selepe ho tsona; etsoe le lokela ho ja tsa tsona, le se ke la li rema, etsoe na sefate sa naha ke motho hore le se lika-liketse? 20 Ke feela sefate seo le tsebang hore hase sefate se jeoang, seo le tla se senya, le se reme ’me le hahe lintho tse thibellang motse o le loantšang, ho fihlela o oa.
21 “Haeba e mong a fumanoa a bolailoe naheng eo Jehova Molimo oa hao a u fang eona hore u e rue, a oele naheng, ’me ho sa tsebahale hore na o bolailoe ke mang, 2 banna ba baholo ba heno le baahloli ba heno le bona ba tla tsoa ’me ba lekanye metse e pota-potileng ea bolailoeng; 3 ’me e tla ba motse o haufi le ea bolailoeng. Banna ba baholo ba motse oo ba nke mohlapeng khomo e nyenyane eo ho sa sebetsoang ka eona, e sa kang ea hula joko; 4 ’me banna ba baholo ba motse oo ba theolele khomo e nyenyane phuleng ea molapo o phoroselang e phallang metsi eo ka tloaelo e sa lengoeng kapa ho sa jaloeng peō ho eona, ’me ba robe khomo eo e nyenyane molala hona moo phuleng ea molapo o phoroselang. 5 “Baprista bara ba Levi ba atamele, kahobane ke bona bao Jehova Molimo oa hao a ba khethileng hore ba mo sebeletse le ho etsa poko ka lebitso la Jehova le bao ka melomo ea bona tsekisano e ’ngoe le e ’ngoe ka lebaka la ketso e ’ngoe le e ’ngoe e mabifi e tlang ho rarolloa. 6 Joale banna bohle ba baholo ba motse oo ba leng haufi le ea bolailoeng ba tla hlapela matsoho holim ’a khomo eo e nyenyane, e ileng ea rojoa molala phuleng ea molapo o phoroselang; 7 ba tla araba ba re, ‘Matsoho a rōna ha aa ka a tšolla mali ana, kapa hona hore mahlo a rōna a bone ha a tšolloa. 8 Jehova, u se ke ua e kenya tlalehong ea sechaba sa hao sa Iseraele, seo u se lopolotseng, ’me u se ke ua beha molato oa mali a hlokang molato har’a sechaba sa hao sa Iseraele.’ Molato oa mali o se ke oa kenngoa tlalehong ea sona. 9 Uena—u tla tlosa molato oa mali a hlokang molato har’a lōna, kahobane u tla etsa se nepahetseng mahlong a Jehova. 10 “Haeba u il’o loantša lira tsa hao ’me Jehova Molimo oa hao a nehelane ka tsona letsohong la hao ’me u li isitse kholehong; 11 ’me har’a batho ba isoang kholehong u bone mosali ea sebōpeho se setle, u ikamahantse le eena ’me u mo nkile hore e be mosali oa hao, 12 joale u mo tlise ka har’a ntlo ea hao. Joale a beole hlooho ’me a hlokomele manala a hae, 13 a hlobole seaparo sa hae sa ka holimo sa kholeho ea hae ’me a lule ka tlung ea hao ’me a llele ntat’ae le ’m ’ae khoeli kaofela; ka mor’a moo u kopanele liphate le eena, ’me u mo rue joaloka monyaluoa oa hao, ’me e be mosali oa hao. 14 Haeba u sa khahloa ke eena, joale u mo tlohele hore a tsamaee, ka mokhoa o lumellanang le moea oa hae; empa ho hang u se ke ua mo rekisa ka chelete. U se ke ua mo tšoara ka mokhoa o hatellang ka mor’a hore u mo tlotlolle. 15 “Haeba monna a e-ba le basali ba babeli, e mong a ratoa ’me e mong a hloiloe, ’me ea ratoang le ea hloiloeng, ba mo tsoaletse bara, ’me mora oa letsibolo e le oa ea hloiloeng, 16 etlare ka letsatsi leo ka lona a fanang ka seo a nang le sona e le lefa ho bara ba hae, a ke ke a lumelloa ho etsa hore mora oa ea ratoang e be letsibolo ka ho lahleheloa ha mora oa ea hloiloeng, eo e leng letsibolo. 17 Etsoe o lokela ho hlokomela hore mora oa ea hloiloeng ke letsibolo ka ho mo fa likarolo tse peli nthong e ’ngoe le e ’ngoe eo ho fumanoang a e-na le eona, hobane eo ke eena tšimoloho ea matla a hae a ho ikatisa. Tokelo ea boemo ba letsibolo ke ea hae. 18 “Haeba motho a e-ba le mora ea manganga le oa lerabele, a sa mamele lentsoe la ntat’ae kapa lentsoe la ’m ’ae, ’me ba mo khalemetse empa a sa ba mamele, 19 ntat’ae le ’m ’ae ba mo tšoare ’me ba mo tlise ho banna ba baholo ba motse oa habo le hekeng ea sebaka sa habo, 20 ’me ba re ho banna ba baholo ba motse oa habo, ‘Mora enoa oa rōna o manganga ’me ke lerabele; ha a mamele mantsoe a rōna, kaha ke monyollo ebile ke letahoa.’ 21 Joale batho bohle ba motse oa habo ba tla mo tlepetsa ka majoe, ’me o tla shoa. Kahoo u tlose se sebe har’a lōna, ’me Baiseraele bohle ba tla utloa ’me ruri ba tla tšoha. 22 “Haeba motho a etsa sebe se loketsoeng ke kahlolo ea lefu, ’me a bolailoe, ’me u mo fanyehile thupeng, 23 setopo sa hae ha sea lokela ho hlola bosiu bohle thupeng; empa ruri u mo pate letsatsing lona leo, hobane ea fanyehiloeng ke ntho e rohakiloeng ke Molimo; u se ke ua silafatsa naha ea heno, eo Jehova Molimo oa hao a u fang eona e le lefa.
22 “E se ke eare ha u bona poho ea mor’eno kapa nku ea hae e hlahlathela eaba u e tlohela ka boomo. Ruri u lokela ho e khutlisetsa ho mor’eno. 2 Haeba mor’eno a se haufi le uena ’me u sa mo tsebe, u e tlise lapeng ntlong ea hao, ’me e tla lula le uena ho fihlela mor’eno a e batlile. ’Me u e khutlisetse ho eena. 3 Hape ke tsela eo u tla etsa ka eona ka esele ea hae, ’me ke tsela eo u tla etsa ka eona ka seaparo sa hae sa ka holimo, ’me ke tsela eo u tla etsa ka eona ka ntho leha e le efe ea mor’eno e lahlehileng, e mo lahlehelang eo u e fumaneng. U ke ke ua lumelloa ho e tlohela. 4 “E se ke eare ha u bona esele ea mor’eno kapa poho ea hae e oela tseleng eaba u e tlohela ka boomo. Ruri u mo thuse ho e phahamisa. 5 “Ha ho seaparo sa monna ea shahlileng se tla apesoa mosali, leha e le hore monna ea shahlileng o lokela ho apara seaparo sa ka holimo sa mosali; etsoe mang kapa mang ea etsang lintho tsena ke ntho e manyala ho Jehova Molimo oa hao. 6 “Haeba u tholla sehlaha sa nonyana tseleng ka pel’a hao, se le sefateng leha e le sefe kapa fatše ’me se e-na le malinyane kapa mahe, ’me ’m ’a ’ona a fuame malinyane kapa a alame mahe, u se ke ua nka malinyane hammoho le ’m ’a ’ona. 7 Ruri u tlohelle ’m ’a ’ona hore a tsamaee, empa u ka inkela malinyane; e le hore lintho li u tsamaele hantle, ’me u lelefatse matsatsi a hao. 8 “Haeba u haha ntlo e ncha, u etse lehora bakeng sa marulelo a hao, e le hore u se ke ua beha molato oa mali ntlong ea hao hobane e mong a ka ’na a oa a le holim ’a eona. 9 “U se ke ua jala serapa sa hao sa morara ka mefuta e ’meli ea peō, esere lihlahisoa tse feletseng tsa peō eo u e jalang le lihlahisoa tsa serapa sa morara tsa nkoa hore e be tsa sehalalelo. 10 “U se ke ua lema ka poho le esele hammoho. 11 “U se ke ua apara ntho e tsoakiloeng ka boea le line hammoho. 12 “U lokela ho iketsetsa litjellane liqoleng tse ’nè tsa liaparo tsa hao tseo u ikoahelang ka tsona. 13 “Haeba monna a nka mosali ’me a kopanela liphate le eena ’me a mo hloea, 14 ’me a mo qosa ka liketso tse tummeng hampe ’me a mo tlisetsa lebitso le lebe a re, ‘Ke nkile mosali enoa, ka mo atamela, ’me ha kea fumana bopaki ba boroetsana ho eena’; 15 ntat’a ngoanana le ’m ’ae ba nke bopaki ba boroetsana ba ngoanana ’me ba bo tlise ho banna ba baholo ba motse hekeng ea oona; 16 ’me ntat’a ngoanana o tla re ho banna ba baholo, ‘Ke file monna enoa morali oa ka hore e be mosali oa hae, ’me o mo hloile. 17 Bonang! o mo qosa ka liketso tse tummeng hampe, o re: “Ke fumane hore morali oa hao ha a na bopaki ba boroetsana.” Joale bopaki ba boroetsana ba morali oa ka ke bona.’ Ba ale seaparo sa ka holimo ka pel’a banna ba baholo ba motse. 18 Banna ba baholo ba motse oo ba tla nka monna eo ’me ba mo laee. 19 Ba mo lefise lishekele tse lekholo tsa silevera ’me ba li fe ntat’a ngoanana, kahobane o tliselitse moroetsana oa Iseraele lebitso le lebe; ’me o tla tsoela pele ho ba mosali oa hae. A ke ke a lumelloa ho mo hlala ka matsatsi ’ohle a hae. 20 “Leha ho le joalo, haeba ntho ena e le ’nete, bopaki ba boroetsana bo sa fumanoa ho ngoanana, 21 ba ntšetse ngoanana monyako oa ntlo ea ntat’ae, ’me banna ba motse oa habo ba mo tlepetse ka majoe, ’me o tla shoa, kahobane o entse booatla bo nyelisehang Iseraele ka ho etsa botekatse ka tlung ea ntat’ae. Kahoo u tlose se sebe har’a lōna. 22 “Haeba monna a fumanoa a robetse le mosali ea ruiloeng ke monghali, ka bobeli ba tla shoa hammoho, monna ea robetseng le mosali hammoho le eena mosali eo. Kahoo u tlose se sebe Iseraele. 23 “Haeba ho e-ba le ngoanana oa moroetsana ea lebelelitsoeng ke monna, ’me monna a mo fumana motseng ’me a robala le eena, 24 le ba tlise hekeng ea motse oo ’me le ba tlepetse ka majoe, ’me ba tla shoa, ngoanana kahobane a sa ka a hoeletsa motseng, le monna kahobane a tlotlolotse mosali oa oa habo. Kahoo u tlose se sebe har’a lōna. 25 “Leha ho le joalo, haeba monna a fumane ngoanana ea lebelelitsoeng a le tšimong, eaba monna eo oa mo tšoara ’me o robala le eena, monna ea robetseng le eena o tla shoa a le mong, 26 ’me u se ke ua etsa ngoanana eo letho. Ngoanana eo ha a na sebe se lokeloang ke lefu, hobane feela joalokaha monna a tsohela oa habo matla ’me a mo bolaea, a bolaea moea, ho joalo le tabeng ena. 27 Etsoe o mo fumane tšimong. Ngoanana ea lebelelitsoeng o ile a hoeletsa, empa ho ne ho se ea mo pholosang. 28 “Haeba monna a fumana ngoanana, moroetsana ea sa lebeletsoang, ’me a mo nka a robala le eena, ’me ba fumanoa, 29 monna ea robetseng le eena a fe ntat’a ngoanana lishekele tse mashome a mahlano tsa silevera, ’me e tla ba mosali oa hae kahobane a mo tlotlolotse. A ke ke a lumelloa hore a mo hlale ka matsatsi ’ohle a hae. 30 “Ho se ke ha e-ba le monna ea nkang mosali oa ntat’ae, hore a se ke a apola seaparo sa ntat’ae.
^ (Deut. 22:20-30) “Leha ho le joalo, haeba ntho ena e le ’nete, bopaki ba boroetsana bo sa fumanoa ho ngoanana, 21 ba ntšetse ngoanana monyako oa ntlo ea ntat’ae, ’me banna ba motse oa habo ba mo tlepetse ka majoe, ’me o tla shoa, kahobane o entse booatla bo nyelisehang Iseraele ka ho etsa botekatse ka tlung ea ntat’ae. Kahoo u tlose se sebe har’a lōna. 22 “Haeba monna a fumanoa a robetse le mosali ea ruiloeng ke monghali, ka bobeli ba tla shoa hammoho, monna ea robetseng le mosali hammoho le eena mosali eo. Kahoo u tlose se sebe Iseraele. 23 “Haeba ho e-ba le ngoanana oa moroetsana ea lebelelitsoeng ke monna, ’me monna a mo fumana motseng ’me a robala le eena, 24 le ba tlise hekeng ea motse oo ’me le ba tlepetse ka majoe, ’me ba tla shoa, ngoanana kahobane a sa ka a hoeletsa motseng, le monna kahobane a tlotlolotse mosali oa oa habo. Kahoo u tlose se sebe har’a lōna. 25 “Leha ho le joalo, haeba monna a fumane ngoanana ea lebelelitsoeng a le tšimong, eaba monna eo oa mo tšoara ’me o robala le eena, monna ea robetseng le eena o tla shoa a le mong, 26 ’me u se ke ua etsa ngoanana eo letho. Ngoanana eo ha a na sebe se lokeloang ke lefu, hobane feela joalokaha monna a tsohela oa habo matla ’me a mo bolaea, a bolaea moea, ho joalo le tabeng ena. 27 Etsoe o mo fumane tšimong. Ngoanana ea lebelelitsoeng o ile a hoeletsa, empa ho ne ho se ea mo pholosang. 28 “Haeba monna a fumana ngoanana, moroetsana ea sa lebeletsoang, ’me a mo nka a robala le eena, ’me ba fumanoa, 29 monna ea robetseng le eena a fe ntat’a ngoanana lishekele tse mashome a mahlano tsa silevera, ’me e tla ba mosali oa hae kahobane a mo tlotlolotse. A ke ke a lumelloa hore a mo hlale ka matsatsi ’ohle a hae. 30 “Ho se ke ha e-ba le monna ea nkang mosali oa ntat’ae, hore a se ke a apola seaparo sa ntat’ae.
^ ***sn pina 99 Rorisang Morena e Mocha oa Lefatše***
Pina ea 99
Rorisang Morena e Mocha oa Lefatše
(Tšenolo 7:9)
1. Letšoele le tsoang lichabeng
le bokane hammoho,
Le bokeletsoe ke Kreste le
batlotsuoa ba hae.
’Me ’Muso oa Jah oa busa;
Thato ea hae e tla etsoa.
Re na le tšepo ea bohlokoa,
e re thabisang ha holo.
(K’horase)
2. Re thoholetsa Kreste
Jesu ka pina ea thabo.
Khosana ena ea Khotso
e tla tlisa poloko.
Re lebeletse ho bona
Ho se na tšabo lefatšeng,
Ho tla tsosoa le ba robetseng,
Ho be le thabo e khōlō!
(K’HORASE)
Rorisang Jehova;
Le Kreste, Mora oa
Hae ka hore ba re lopolle.
Re rorisa Molimo ka tšepo
Ea phelo bo sa feleng.
(Sheba le Pes. 2:6; 45:1; Esa. 9:6; Joh. 6:40.)
^ ***cl maq. 156-157 Jesu o ‘Beha Toka Lefatšeng’***
Morena oa Bomesia o ‘Beha Toka Lefatšeng’
20 Ho tloha ha Jesu e e-ba Morena oa Bomesia ka 1914, o ile a phahamisa toka lefatšeng. Joang? O jere boikarabelo ba ho phethahatsa boprofeta ba hae bo ho Matheu 24:14. Balateli ba Jesu ba lefatšeng ba rutile batho ba linaha tsohle ’nete e mabapi le ’Muso oa Jehova. Joaloka Jesu, ba ’nile ba bolela ba sa ee ka tšobotsi ba bile ba sebelisa toka, ba batla ho fa motho e mong le e mong—mocha kapa motho e moholo, morui kapa mofutsana, monna kapa mosali—monyetla oa ho tseba Jehova, Molimo oa toka.
21 Jesu o boetse o phahamisa toka ka phuthehong ea Bokreste, eo e leng Hlooho ea eona. Joalokaha ho profetiloe, o fana ka “limpho tseo e leng banna,” e leng baholo ba tšepahalang ba Bakreste ba etellang phutheho pele. (Baefese 4:8-12) Ha ba alosa mohlape oa Molimo oo e leng oa bohlokoa, banna bao ba latela mohlala oa Jesu Kreste oa ho phahamisa toka. Ba lula ba hopola hore Jesu o batla hore linku tsa hae li tšoaroe ka toka—ho sa tsotellehe maemo, botumo kapa lintho tse bonahalang.
22 Leha ho le joalo, haufinyane Jesu o tla tlisa toka lefatšeng ka tsela eo ho e-song ho be le e tšoanang le eona. Ho hloka toka ho atile lefatšeng lena le silafetseng. Ngoana e mong le e mong ea bolaoang ke tlala ke phofu ea ho hloka toka ho se nang mabaka, haholo-holo ha re nahana ka chelete le nako tse senngoang ho hlahisoa libetsa tsa ntoa ho bile ho khotsofatsoa litakatso tse se nang meeli tsa boithati tsa ba batlang menyaka. Ho shoa ha batho ba limilione ho sa hlokahale selemo le selemo ke o mong feela oa mefuta ea ho hloka toka, eo kaofela e qholotsang khalefo ea Jehova e lokileng. O khethile Mora oa hae bakeng sa ho loantša tsamaiso ena eohle e khopo ea lintho e le hore a felise ho hloka toka hohle ka ntoa e lokileng.—Tšenolo 16:14, 16; 19:11-15.
23 Leha ho le joalo, ho phethahatsa toka ea Jehova ha ho hloke hore ho felisoe ba khopo feela. O boetse o khethile Mora oa hae hore a buse e le “Khosana ea Khotso.” Ka mor’a ntoa ea Armagedone, puso ea Jesu e tla tlisa khotso lefatšeng lohle, ’me o tla busa “ka toka.” (Esaia 9:6, 7) Ka nako eo Jesu o tla thabela ho etsolla ho hloka toka hohle ho bakileng mesarelo le masoabi a mangata hakana lefatšeng. Ka botšepehi o tla phahamisa toka ea Jehova e phethahetseng ka ho sa feleng. Kahoo, ke habohlokoa hore re batle ho etsisa toka ea Jehova hona joale. A re boneng hore na re ka etsa seo joang.
^ ***cl khao. 15 Jesu o ‘Beha Toka Lefatšeng’***
Lipotso Tsa ho Thuisa
Pesaleme ea 45:1-7 Ke hobane’ng ha re ka kholiseha hore Morena oa Bomesia o tla tlisa toka e phethahetseng?
Matheu 12:19-21 Ho ea ka boprofeta, Mesia o ne a tla tšoara ba tlaase joang?
Matheu 18:21-35 Jesu o ile a ruta hore toka ea sebele e tletse mohau joang?
Mareka 5:25-34 Jesu o ile a bontša joang hore toka ea Molimo e nahanela maemo ao motho a leng ho ’ona?
^ ***rs leq. 396 lir. 1-4 Sebe***
Sebe se ama kamano ea motho le Molimo joang?
1 Joh. 3:4, 8: “E mong le e mong ea etsang sebe o etsa tlolo ea molao; hobane sebe ke ho tlola molao. Ea etsang sebe ke oa Diabolose.” (Hoo ho matla hakaakang! Ba ikhethelang tsela ea sebe ka boomo, ba itloaetsa sona, Molimo o ba talima e le likebekoa. Ba ikhethetse tsela e ileng ea nkuoa pele ke Satane.)
Ba-Roma 5:8, 10: “Re sa le baetsalibe, Kreste o bile a shoa sebakeng sa rōna. . . . esitile re sa ntse re le lira, re bile ra boelanngoa le Molimo ka ho shoa ha Mora oa oona.” (Hlokomela hore ho thoe baetsalibe ke lira tsa Molimo. Ke bohlale bo bokaakang he, hore re iphumantše tokisetso eo Molimo o e entseng hore ho boelanoe le oona!)
1 Tim. 1:13: “Ke rekolohetsoe [kamoo ho bolelang moapostola Pauluse], hobane ke ne ke etsa tseo ke ho se tsebe, ke sa le ho se lumeleng.” (Empa, eare ha Morena a mo bontša tsela e nepahetseng, ha a ka a tsoafa ho e latela.)
2 Ba-Kor. 6:1, 2: “Kahobane re le ba sebelisanang le Molimo, rea le khothatsa hore le se ke la ba ba nketseng mohau oa Molimo lefeela. Hobane o itse: Ke u utloile nakong e tšoanelang, ’me ke u thusitse ka letsatsi la pholoho. Bonang, joale ke nako e tšoanelang; bonang, joale ke letsatsi la pholoho.” (Joale ke nako eo pholoho e fumanehang ka eona. Molimo o ke ke oa atolosetsa ka ho sa feleng mosa o joalo o sa tšoanelang ho batho ba baetsalibe. Kahoo, ho hlokahala hore ho hlokomeloe e le hore re se ke ra fosa morero oa oona.)
^ ***sn pina 12 Ho Tšepisitsoe Bophelo bo sa Feleng***
Pina ea 12
Ho Tšepisitsoe Bophelo bo sa Feleng
(Pesaleme ea 37:29)
1. Molimo o re tšepisa
Bophelo bo sa feleng.
‘Ba bonolo ba tla phela,’
’Me ba ahe fatšeng.
(K’horase)
2. Paradeise e tla ba teng;
Bohle re lokolohe.
Jehova a re tataise,
’Me re phele khotsong.
(K’horase)
3. Haufi tsohong ea bafu,
Masoabi a tla fela.
Re tla bontšoa mosa oa hae,
’Me re lule thabong.
(K’HORASE)
Re’a phela kamehla,
Haeba re iteka.
Jah oa tšepahala.
O bua ’nete.
(Sheba le Esa. 25:8; Luka 23:43; Joh. 11:25; Tšen. 21:4.)
^ ***sn pina 84 “Kea Batla”***
Pina ea 84
“Kea Batla”
(Luka 5:13)
1. Kamoo Kreste a re ratang,
O tlohile leholimong,
Ho tla ruta ’nete,
Re tle re phele;
Kamehla o ne a thusa,
A tšelisa ba bangata,
A folisa le ba kulang.
A phethahatsa thōmo ea hae
Ka lerato a re: “Kea batla.”
2. Kamoo ’Mōpi’a re thusitseng
Ha a romela lekhoba,
La hae le masene,
Le tšepahalang,
A re thuse ba bonolo.
Ba hlokang ba tla lemoha
Kamoo re ba ratang kateng.
Kahoo ha khutsana e kōpa,
Ka potlako ere: “Kea batla.”
(Sheba le Joh. 18:37; Baef. 3:19; Bafil. 2:7.)
^ (Deut. 23:1-27:26) “Ho se ke ha e-ba le monna ea faotsoeng ka ho pshatloa makoalata kapa ka ho pongoa setho sa hae sa botona ea ka kenang phuthehong ea Jehova. 2 “Ho se ke ha e-ba le mora oa matšeo ea ka kenang phuthehong ea Jehova. Esita le molokong oa leshome ho se ke ha e-ba le ea mong oa hae ea ka kenang phuthehong ea Jehova. 3 “Ho se ke ha e-ba le Moammone kapa Momoabe ea ka kenang phuthehong ea Jehova. Esita le molokong oa leshome ho se ke ha e-ba le ea mong oa bona ea ka kenang phuthehong ea Jehova ho isa nakong e sa lekanyetsoang, 4 ka lebaka la hore ha baa ka ba le phallela ka bohobe le metsi tseleng ha le tsoa Egepeta, le kahobane ba ile ba le hirela Balame mora oa Beore oa Pethore e Mesopotamia hore a le rohake. 5 Jehova Molimo oa hao ha aa ka a batla ho mamela Balame; empa Jehova Molimo oa hao o ile a fetola bomalimabe hore e be tlhohonolofatso molemong oa hao, kahobane Jehova Molimo oa hao a u ratile. 6 U se ke ua sebeletsa hore ba be le khotso le katleho ka matsatsi ’ohle a hao ho isa nakong e sa lekanyetsoang. 7 “U se ke ua hloea Moedomo, etsoe ke mor’eno. “U se ke ua hloea Moegepeta, etsoe u bile mojaki naheng ea habo. 8 Bara bao ba ba tsoalloang molokong oa boraro ba ka tla phuthehong ea Jehova. 9 “Haeba u hloma liahelo hore u futuhele lira tsa hao, u boele u pheme ntho e ’ngoe le e ’ngoe e mpe. 10 Haeba ho lōna ho e-ba le monna ea sa tsoeleng pele a hloekile, ka lebaka la tšilafalo e bang teng bosiu, a tsoele ka ntle ho liahelo. A se ke a kena ka har’a liahelo. 11 Mantsiboea o lokela ho itlhatsoa ka metsi, ’me ha letsatsi le likela a ka kena har’a liahelo. 12 U lokela ho ba le sebaka se ka thōko seo u tla se sebelisa ka ntle ho liahelo, ’me u ee ho sona. 13 U lokela ho sebelisa kepa hammoho le lisebelisoa tsa hao, ’me etlare ha u kotsama ka ntle, u tla boela u cheke sekoti ka eona ’me u retelehe u koahele mantle a hao. 14 Etsoe Jehova Molimo oa hao o tsamaea liahelong tsa hao ho u lopolla le ho tlohela lira tsa hao ho uena; ’me liahelo tsa hao li tla halalela, e le hore a se ke a bona letho le sa hlompheheng ho uena eaba ka sebele o tlohela ho tsamaea le uena. 15 “U se ke ua nehelana ka lekhoba ho mong’a lōna ha le balehetse ho uena le tloha ho mong’a lona. 16 Le tla ’ne le lule le uena sebakeng leha e le sefe seo le se khethang ho o mong oa metse ea heno, kae kapa kae moo le ratang teng. U se ke ua le tšoara hampe. 17 “Ho se ke ha e-ba le ea mong oa barali ba Iseraele ea fetohang letekatse la tempele, leha e le hore mang kapa mang oa bara ba Iseraele a fetohe letekatse la tempele. 18 U se ke ua tlisa moputso oa seotsoa kapa tefello ea ntja ka tlung ea Jehova Molimo oa hao bakeng sa boitlamo leha e le bofe, hobane ke ntho e manyala ho Jehova Molimo oa hao, ka bobeli ba tsona. 19 “U se ke ua lefisa mor’eno phaello, phaello ea chelete, phaello ea lijo, phaello ea ntho leha e le efe eo motho a ka batlang phaello ea eona. 20 U ka lefisa osele phaello, empa u se ke ua lefisa mor’eno phaello; e le hore Jehova Molimo oa hao a ka u hlohonolofatsa mosebetsing o mong le o mong naheng eo u il’o e rua. 21 “Haeba u itlama ka boitlamo ho Jehova Molimo oa hao, u se ke ua lieha ho bo phetha, kahobane ruri Jehova Molimo oa hao o tla bo batla ho uena, ’me u tla be u entse sebe. 22 Empa haeba u hlōleha ho etsa boitlamo, u tla be u sa etsa sebe. 23 U boloke polelo ea molomo oa hao, ’me u etse feela joalokaha u itlamme ho Jehova Molimo oa hao e le nyehelo ea boithaopo eo u buileng ka eona ka molomo oa hao. 24 “Haeba u kena serapeng sa morara sa oa heno, u je feela morara o lekaneng ho khotsofatsa moea oa hao, empa u se ke ua tšela leha e le ofe oa oona ka har’a ntho eo u tšelang ho eona. 25 “Haeba u kena har’a lijo-thollo tse ntseng li le mahlakeng tsa oa heno, ka letsoho la hao u khe feela liqoapi tse butsoitseng, empa u se ke ua hela ka sekele lijo-thollo tsa oa heno tse ntseng li le mahlakeng.
24 “Haeba monna a nka mosali ’me a mo rua hore e be mosali oa hae, etlare haeba a sa fumane kamohelo mahlong a hae kahobane a fumane ntho e sa hlompheheng ho eena, o tla mo ngolla lengolo la tlhalo ’me a le behe letsohong la hae ’me a mo bolelle hore a tlohe ntlong ea hae. 2 O tla tloha ntlong ea hae ’me e be oa monna e mong. 3 Haeba monna oa morao a mo hloea ’me a mo ngolla lengolo la tlhalo ’me a le beha letsohong la hae ’me a mo bolella hore a tlohe ntlong ea hae, kapa haeba monna oa morao ea mo nkang hore e be mosali oa hae a shoa, 4 mong’a hae oa pele ea ileng a mo bolella hore a tsamaee a ke ke a lumelloa hore a mo nke hape hore e be mosali oa hae ka mor’a hore a silafatsoe; etsoe seo ke ntho e manyala ka pel’a Jehova, ’me naha eo Jehova Molimo oa hao a u fang eona e le lefa u se ke ua e isa sebeng. 5 “Haeba monna a nka mosali e mocha, ha aa lokela ho ea lebothong, kapa a imetsoe ka ntho leha e le efe e ’ngoe. A tsoele pele a lokolohile ka tlung ea hae ka selemo se le seng, ’me a thabise mosali eo a mo nkileng. 6 “Ho se ke ha e-ba le ea nkang leloala la letsoho kapa tšiloana ea lona e le tebeletso, hobane o nka moea e le tebeletso. 7 “Haeba ho fumanoa monna ea koetelang moea oa barab’abo ba bara ba Iseraele, ’me a o tšoere ka mokhoa o hatellang ’me a o rekisitse, mokoeteli eo le eena a shoe. U tlose se sebe har’a lōna. 8 “Itebele lefung la lepera ka hore u ele hloko ho etsa ho ea ka sohle seo baprista, Balevi, ba tla u laela sona. Feela joalokaha ke ba laetse, u hlokomele ho etsa joalo. 9 Ho lokela hore ho hopoloe seo Jehova Molimo oa hao a se entseng ho Miriame tseleng ha le tsoa Egepeta. 10 “Haeba u alima oa heno kalimo ea mofuta leha e le ofe, u se ke ua kena ka tlung ea hae ho nka seo a se lebelelitseng. 11 U eme ka ntle, ’me motho eo u mo alimang o lokela ho tlisa tebeletso ho uena ka ntle. 12 Haeba motho a le khathatsong, u se ke ua robala u e-na le tebeletso ea hae. 13 Ruri u lokela ho khutlisetsa tebeletso ho eena hang ha letsatsi le likela, a robale ka seaparo sa hae, ’me o tla u hlohonolofatsa; ho tla bolela ho loka bakeng sa hao ka pel’a Jehova Molimo oa hao. 14 “U se ke ua etsa bolotsana ho mosebetsi ea hiriloeng ea khathatsong le ea futsanehileng, ebang ke oa barab’eno kapa oa bajaki ba leng naheng ea heno, ka har’a liheke tsa hao. 15 U lokela ho mo fa moputso oa hae ka letsatsi la hae, letsatsi ha lea lokela ho o likella, kahobane o khathatsong ’me o phahamiselitse moea oa hae moputsong oa hae; e le hore a se ke a hoeletsa ho Jehova khahlanong le uena, ’me ea e-ba sebe ho uena. 16 “Bo-ntate ha baa lokela ho bolaoa ka lebaka la bana, le bana ha baa lokela ho bolaoa ka lebaka la bo-ntate. E mong le e mong a bolaeloe sebe sa hae. 17 “U se ke ua khopamisa kahlolo ea mojaki kapa ea moshanyana ea se nang ntate, ’me u se ke ua nka seaparo sa mohlolohali hore e be tebeletso. 18 U hopole hore u bile lekhoba Egepeta, ’me Jehova Molimo oa hao a u lopolla teng. Ke ka lebaka leo ke u laelang hore u etse ntho ena. 19 “Haeba u kotula tšimong ea hao, ’me u lebetse ngata tšimong, u se ke ua khutla ho ea e nka. E tla lula bakeng sa mojaki, bakeng sa moshanyana ea se nang ntate le bakeng sa mohlolohali; e le hore Jehova Molimo oa hao a ka u hlohonolofatsa mosebetsing o mong le o mong oa letsoho la hao. 20 “Haeba u hlohlora sefate sa hao sa mohloaare, u se ke ua ea le makala a sona ha u se u qetile. O tla salla mojaki, moshanyana ea se nang ntate le mohlolohali. 21 “Haeba u bokella morara oa serapa sa hao sa morara, u se ke ua bokella masalla ha u se u qetile. A tla salla mojaki, moshanyana ea se nang ntate le mohlolohali. 22 U hopole hore u bile lekhoba naheng ea Egepeta. Ke ka lebaka leo ke u laelang hore u etse ntho ena.
25 “Haeba ho tsoha tsekisano pakeng tsa batho, ’me ba itlhahisa bakeng sa kahlolo, ba tla ba ahlola ’me ba phatlalatse hore ea lokileng o lokile ’me ba phatlalatse hore ea khopo o khopo. 2 Haeba ea khopo a tšoanela hore a otloe, moahloli o tla mo paqamisa ’me a mo shape ka lichapo tsa palo e lekanang le ketso ea hae e khopo. 3 A ka mo shapa ka lichapo tse mashome a mane. Ha aa lokela ho eketsa le e le ’ngoe, esere a tsoela pele ho mo shapa ka lichapo tse ngata ho phaella ho tsena ’me mor’eno a nyeliseha mahlong a hao. 4 “U se ke ua tlama poho molomo ha e ntse e pola. 5 “Haeba bara ba motho ba lula hammoho ’me e mong oa bona a shoa a se na mora, mosali oa ea shoeleng ha aa lokela ho ba oa osele ka ntle. Mor’abo monna oa hae o lokela ho ea ho eena, ’me a mo nke hore e be mosali oa hae ’me a mo kenele. 6 Ngoana oa letsibolo eo a tla mo beleha e lokela ho ba mohlahlami lebitsong la mor’abo ea shoeleng, hore lebitso la hae le se ke la hlakoloa Iseraele. 7 “Joale haeba monna a sa khahloe ke ho nka mohlolohali oa mor’abo, joale mohlolohali oa mor’abo a nyolohele hekeng ho banna ba baholo ’me a re, ‘Mor’abo monna oa ka o hanne ho boloka lebitso la mor’abo Iseraele. Ha aa lumela ho nkenela.’ 8 Banna ba baholo ba motse oa habo ba tla mo bitsa ba bue le eena, ’me a eme a re, ‘Ha ke khahloe ke ho mo nka.’ 9 Mohlolohali oa mor’abo a mo atamele ka pel’a mahlo a banna ba baholo ’me a mo rōlise moqathatso ’me a mo tšoele ka mathe sefahlehong ’me a arabe a re, ‘Ke tsela eo ho lokelang hore ho etsoe ka eona ho monna ea sa haheng ntlo ea mor’abo.’ 10 O tla rehoa ‘Ntlo ea ea rōlisitsoeng moqathatso’ Iseraele. 11 “Haeba banna ba loana, ’me mosali oa e mong a atamela ho lopolla monna oa hae letsohong la ea mo otlang, ’me a ntša letsoho eaba o mo tšoara ka litho tsa hae tse sephiring, 12 u mo khaole letsoho. Leihlo la hao le se ke la mo qenehela. 13 “U se ke ua ba le litekanyo tsa mefuta e ’meli ka mokotleng oa hao, e khōlō le e nyenyane. 14 U se ke ua ba le liefa tsa mefuta e ’meli ka tlung ea hao, e khōlō le e nyenyane. 15 U lokela ho tsoela pele u e-na le boima bo nepahetseng le bo hlokang leeme. U lokela ho tsoela pele u e-na le efa e nepahetseng le e hlokang leeme, e le hore matsatsi a hao a lelefale naheng eo Jehova Molimo oa hao a u fang eona. 16 Etsoe e mong le e mong ea etsang lintho tsena, moetsi e mong le e mong oa ho hloka toka, ke ntho e manyala ho Jehova Molimo oa hao. 17 “Ho lokela hore ho hopoloe seo Amaleke a le entseng sona tseleng ha le ne le tsoa Egepeta, 18 kamoo a ileng a le khahlanyetsa kateng tseleng ’me a hlasela ka mor’a lōna bohle ba neng ba hlahlathela ka mor’a lōna, ha le ne le khathetse ’me le tepeletse; ’me ha aa ka a tšaba Molimo. 19 Etlare ha Jehova Molimo oa hao a u file phomolo lireng tsohle tsa hao ho potoloha naha eo Jehova Molimo oa hao a u fang eona e le lefa hore u e rue, u lokela ho hlakola ho boleloa ha Amaleke tlas’a maholimo. U se ke ua lebala.
26 “Etlare ha qetellong u kena naheng eo Jehova Molimo oa hao a u fang eona e le lefa, ’me u e ruile ’me u lutse ho eona, 2 u tla nka tse ling tsa litholoana tsa pele tsa litholoana tsohle tsa mobu, tseo u tla tla le tsona ho tsoa naheng ea heno eo Jehova Molimo a u fang eona, ’me u li tšele basketeng ’me u ee sebakeng seo Jehova Molimo oa hao a tla khetha hore lebitso la hae le lule ho sona. 3 U tle ho moprista ea tla beng a sebetsa matsatsing ao ’me u re ho eena, ‘Kajeno ke tla tlalehela Jehova Molimo oa hao hore ke kene naheng eo Jehova a hlapanyelitseng baholo-holo ba rōna hore o tla re fa eona.’ 4 “Moprista a nke baskete letsohong la hao ’me a e behe ka pel’a aletare ea Jehova Molimo oa hao. 5 U arabe ’me u re ka pel’a Jehova Molimo oa hao, ‘Ntate e ne e le Mosyria ea timelang; eaba o theohela Egepeta ’me o lula teng e le mojaki a e-na le ba fokolang haholo ka palo; empa a fetoha sechaba se seholo moo, se matla le se sengata. 6 Baegepeta ba qala ho re tšoara hampe le ho re hlorisa le ho beha bokhoba bo boima holim ’a rōna. 7 Ra qala ho hoeletsa ho Jehova Molimo oa baholo-holo ba rōna, ’me Jehova a utloa mantsoe a rōna ’me a talima mahloreho a rōna le khathatso ea rōna le khatello ea rōna. 8 Qetellong Jehova a re ntša Egepeta ka letsoho le matla le ka letsoho le otlolohileng le ka ho tšabeha ho hoholo le ka lipontšo le ka mehlolo. 9 Joale a re tlisa sebakeng sena ’me a re fa naha ena, naha e phallang lebese le mahe a linotši. 10 Joale bona! ke tlisitse litholoana tsa pele tsa litholoana tsa naha eo Jehova a mphileng eona.’ “U boele u li behe ka pel’a Jehova Molimo oa hao ’me u iname ka pel’a Jehova Molimo oa hao. 11 U thabe ka lebaka la sohle se molemo seo Jehova Molimo oa hao a se fileng uena le ba ntlo ea hao, uena le Molevi le mojaki ea har’a lōna. 12 “Ha u qeta ho ntša karolo eohle ea leshome ea lihlahisoa tsa hao tsa selemo sa boraro, selemo sa leshome, u boetse u tla e fa Molevi, mojaki, moshanyana ea se nang ntate le mohlolohali, ’me ba tla e jella lihekeng tsa hao ba ikhotsofatse. 13 U tla re ka pel’a Jehova Molimo oa hao, ‘Ke tlositse se halalelang ka tlung ebile ke se file Molevi le mojaki, moshanyana ea se nang ntate le mohlolohali, tumellanong le litaelo tsohle tsa hao tseo u ntaetseng tsona. Ha kea tlōla litaelo tsa hao, leha e le ho li lebala. 14 Ha kea li ja nakong ea ha ke siame, kapa hona ho tlosa leha e le efe ea tsona ha ke ne ke sa hloeka, kapa ka fana ka leha e le efe ea tsona bakeng sa ea shoeleng. Ke mametse lentsoe la Jehova Molimo oa ka. Ke entse tumellanong le sohle seo u ntaetseng sona. 15 Talima tlaase u le sebakeng sa hao se halalelang sa bolulo, maholimong, ’me u hlohonolofatse sechaba sa hao sa Iseraele le naha eo u re fileng eona, feela joalokaha u hlapanyelitse baholo-holo ba rōna, naha e phallang lebese le mahe a linotši.’ 16 “Letsatsing lena Jehova Molimo oa lōna o le laela hore le phethe melao ena ea tsamaiso le liqeto tsa boahloli; le li boloke ’me le li phethe ka lipelo tsohle tsa lōna le ka meea eohle ea lōna. 17 Kajeno le susumelitse Jehova hore a bolele hore e tla ba Molimo oa lōna ha le ntse le tsamaea litseleng tsa hae ’me le boloka melao ea hae ea tsamaiso le litaelo tsa hae le liqeto tsa hae tsa boahloli ’me le mamela lentsoe la hae. 18 Ha e le Jehova, kajeno o le susumelelitse ho bolela hore le tla ba sechaba sa hae, thepa e khethehileng, feela joalokaha a le tšepisitse, le hore le tla mamela litaelo tsohle tsa hae, 19 le hore o tla le phahamisetsa ka holim ’a lichaba tse ling tsohle tseo a li entseng, e leng ho tlang ho fella ka thoriso le botumo le botle, ha le e-ba sechaba se halalelang ho Jehova Molimo oa lōna, feela joalokaha a tšepisitse.”
27 Moshe hammoho le banna ba baholo ba Iseraele ba tsoela pele ho laela sechaba, ba re: “Ho lokela hore ho bolokoe taelo e ’ngoe le e ’ngoe eo ke le laelang eona kajeno. 2 Letsatsing leo ka lona le tšelang Jordane ho ea naheng eo Jehova Molimo oa lōna a le fang eona, le ikemisetse majoe a maholo ’me le a soeufatse ka kalaka. 3 Le ngole holim ’a ’ona mantsoe ’ohle a molao ona ha le se le tšetse, e le hore le kene naheng eo Jehova Molimo oa lōna a le fang eona, naha e phallang lebese le mahe a linotši, ho ea ka seo Jehova Molimo oa baholo-holo ba lōna a le boleletseng sona. 4 Ha le tšetse Jordane, le emise majoe ana, feela joalokaha ke le laela kajeno, Thabeng ea Ebale, ’me le a soeufatse ka kalaka. 5 Hape le hahele Jehova Molimo oa lōna aletare moo, aletare ea majoe. Le se ke la sebelisa sesebelisoa sa tšepe holim ’a ’ona. 6 Le lokela ho haha aletare ea Jehova Molimo oa lōna ka majoe a feletseng, ’me ho eona le nyehele ho Jehova Molimo oa lōna linyehelo tsa secheso. 7 Le hlabe mahlabelo a kopanetsoeng ’me le a jelle moo, ’me le thabe ka pel’a Jehova Molimo oa lōna. 8 Le ngole holim ’a majoe mantsoe ’ohle a molao ona, le a etse hore a hlake haholo.” 9 Joale Moshe le baprista, Balevi, ba bua le Baiseraele bohle, ba re: “Khutsa ’me u mamele, Uena Iseraele. Letsatsing lena u fetohile sechaba sa Jehova Molimo oa hao. 10 U mamele lentsoe la Jehova Molimo oa hao ’me u phethe litaelo tsa hae le melao ea hae ea tsamaiso, eo ke u laelang eona kajeno.” 11 Moshe a tsoela pele ho laela sechaba letsatsing leo, a re: 12 “Ba latelang ke bona ba tla ema ho hlohonolofatsa sechaba Thabeng ea Gerizime ha le se le tšetse Jordane: Simeone le Levi le Juda le Isakare le Josefa le Benjamine. 13 Ba latelang ke bona ba tla ema bakeng sa lithohako Thabeng ea Ebale: Rubene, Gade le Ashere le Zabulone, Dane le Nefthali. 14 Balevi ba lokela ho araba ’me ka lentsoe le phahameng ba re ho monna e mong le e mong oa Iseraele: 15 “‘Ho rohakoe motho ea etsang setšoantšo se betliloeng kapa seemahale se entsoeng ka ho qhibilihisoa, ntho e manyala ho Jehova, ntho e entsoeng ka matsoho a ea sebetsang ka lehong le tšepe, ’me a e behile sebakeng se patehileng.’ (Sechaba sohle se tla araba se re, ‘Amen!’) 16 “‘Ho rohakoe ea eisang ntat’ae kapa ’m ’ae.’ (Sechaba sohle se tla re, ‘Amen!’) 17 “‘Ho rohakoe ea chechisang letšoao la moeli la oa habo.’ (Sechaba sohle se tla re, ‘Amen!’) 18 “‘Ho rohakoe ea khelosang ea foufetseng.’ (Sechaba sohle se tla re, ‘Amen!’) 19 “‘Ho rohakoe ea khopamisang kahlolo ea mojaki, moshanyana ea se nang ntate le mohlolohali.’ (Sechaba sohle se tla re, ‘Amen!’) 20 “‘Ho rohakoe ea robalang le mosali oa ntat’ae, hobane o apotse seaparo sa ntat’ae.’ (Sechaba sohle se tla re, ‘Amen!’) 21 “‘Ho rohakoe ea robalang le phoofolo leha e le efe.’ (Sechaba sohle se tla re, ‘Amen!’) 22 “‘Ho rohakoe ea robalang le khaitseli ea hae, morali oa ntat’ae kapa morali oa ’m ’ae.’ (Sechaba sohle se tla re, ‘Amen!’) 23 “‘Ho rohakoe ea robalang le mohoehali oa hae.’ (Sechaba sohle se tla re, ‘Amen!’) 24 “‘Ho rohakoe ea bolaeang oa habo a le sebakeng se patehileng.’ (Sechaba sohle se tla re, ‘Amen!’) 25 “‘Ho rohakoe ea amohelang tjotjo hore a bolaee moea, le hoja e le mali a hlokang molato.’ (Sechaba sohle se tla re, ‘Amen!’) 26 “‘Ho rohakoe ea sa kenyeng mantsoe a molao ona tšebetsong ka hore a a phethe.’ (Sechaba sohle se tla re, ‘Amen!’)
^ (Deut. 25:17-26:10) “Ho lokela hore ho hopoloe seo Amaleke a le entseng sona tseleng ha le ne le tsoa Egepeta, 18 kamoo a ileng a le khahlanyetsa kateng tseleng ’me a hlasela ka mor’a lōna bohle ba neng ba hlahlathela ka mor’a lōna, ha le ne le khathetse ’me le tepeletse; ’me ha aa ka a tšaba Molimo. 19 Etlare ha Jehova Molimo oa hao a u file phomolo lireng tsohle tsa hao ho potoloha naha eo Jehova Molimo oa hao a u fang eona e le lefa hore u e rue, u lokela ho hlakola ho boleloa ha Amaleke tlas’a maholimo. U se ke ua lebala.
26 “Etlare ha qetellong u kena naheng eo Jehova Molimo oa hao a u fang eona e le lefa, ’me u e ruile ’me u lutse ho eona, 2 u tla nka tse ling tsa litholoana tsa pele tsa litholoana tsohle tsa mobu, tseo u tla tla le tsona ho tsoa naheng ea heno eo Jehova Molimo a u fang eona, ’me u li tšele basketeng ’me u ee sebakeng seo Jehova Molimo oa hao a tla khetha hore lebitso la hae le lule ho sona. 3 U tle ho moprista ea tla beng a sebetsa matsatsing ao ’me u re ho eena, ‘Kajeno ke tla tlalehela Jehova Molimo oa hao hore ke kene naheng eo Jehova a hlapanyelitseng baholo-holo ba rōna hore o tla re fa eona.’ 4 “Moprista a nke baskete letsohong la hao ’me a e behe ka pel’a aletare ea Jehova Molimo oa hao. 5 U arabe ’me u re ka pel’a Jehova Molimo oa hao, ‘Ntate e ne e le Mosyria ea timelang; eaba o theohela Egepeta ’me o lula teng e le mojaki a e-na le ba fokolang haholo ka palo; empa a fetoha sechaba se seholo moo, se matla le se sengata. 6 Baegepeta ba qala ho re tšoara hampe le ho re hlorisa le ho beha bokhoba bo boima holim ’a rōna. 7 Ra qala ho hoeletsa ho Jehova Molimo oa baholo-holo ba rōna, ’me Jehova a utloa mantsoe a rōna ’me a talima mahloreho a rōna le khathatso ea rōna le khatello ea rōna. 8 Qetellong Jehova a re ntša Egepeta ka letsoho le matla le ka letsoho le otlolohileng le ka ho tšabeha ho hoholo le ka lipontšo le ka mehlolo. 9 Joale a re tlisa sebakeng sena ’me a re fa naha ena, naha e phallang lebese le mahe a linotši. 10 Joale bona! ke tlisitse litholoana tsa pele tsa litholoana tsa naha eo Jehova a mphileng eona.’ “U boele u li behe ka pel’a Jehova Molimo oa hao ’me u iname ka pel’a Jehova Molimo oa hao.
^ ***sn pina 26 Le Tsamaee le Molimo!***
Pina ea 26
Le Tsamaee le Molimo!
(Mikea 6:8)
1. Le tsamaee le Molimo;
’Me le rate mosa.
Tšepahalang ho Molimo;
O tla le fa matla.
Ha le tšepeha ho ’Mōpi,
A le tataisa;
Le tla khomarela ’nete,
Le se ke la thetsoa.
2. Le tsamaee le hloekile;
Le se oele phosong.
Le ke le khahlise ’Mōpi,
’Me le hōle tsebong.
Le nahaneng lintho tse ntle
Tsa ’nete le toka,
E le hore le mamelle,
Le tšepe Jehova.
3. Le tsamaee le Jehova,
’Me le be khabane.
O tla le hl’onolofatsa,
Le thabe kannete.
Le tsamaee le Molimo
Le ’minele thoko.
Ka ho bolela ka ’Muso,
Le tla fuoa thabo.
(Sheba le Gen. 5:24; 6:9; Bafil. 4:8; 1 Tim. 6:6-8.)
^ ***cl maq. 158-160 “U Sebelise Toka” ha U Tsamaea le Molimo***
AK’U nahane u qabeletsoe ka sekepeng se tebang. Hang ha u qala ho felloa ke tšepo, ho fihla mosebeletsi oa pholoso ’me o u isa moo ho sireletsehileng. U utloa ho bile hore kokololo! ha mosebeletsi eo oa pholoso a u tlosa kotsing ’me a re: “U sireletsehile joale”! Na u ne u ke ke ua ikutloa u kolota motho eo ho hong? Ha e le hantle, u ne u tla be u mo kolota bophelo ba hao.
2 Ka tsela e itseng, sena se bontša seo Jehova a re etselitseng sona. Ha e le hantle rea mo kolota. Etsoe o fane ka thekollo, a re nolofalletsa ho pholosoa litleneng tsa sebe le lefu. Re ikutloa re sireletsehile ha re tseba hore hafeela re bontša tumelo sehlabelong seo sa bohlokoa, libe tsa rōna lia tšoareloa, ’me bokamoso ba rōna ba ka ho sa feleng bo sireletsehile. (1 Johanne 1:7; 4:9) Joalokaha re bone Khaolong ea 14, thekollo ke ponahatso e phahameng ka ho fetisisa ea lerato la Jehova le toka ea hae. Re lokela ho arabela joang?
3 Ke ho loketseng hore re hlahlobe seo Mopholosi oa rōna ea lerato a se batlang ho rōna. Jehova o re ka moprofeta Mikea: “Uena motho oa lefatše, o u boleletse se molemo. Jehova o batla eng ho uena haese hore u sebelise toka u rate mosa ’me u inyenyefatse ha u tsamaea le Molimo oa hao?” (Mikea 6:8) Hlokomela hore e ’ngoe ea lintho tseo Jehova a li batlang ho rōna ke hore re “sebelise toka.” Re ka e sebelisa joang?
Ho Phehella ‘ho Loka ha ’Nete’
4 Jehova o lebeletse hore re phele ka litekanyetso tsa hae tsa se nepahetseng le se fosahetseng. Kaha litekanyetso tsa hae ha li na leeme ebile li lokile, re phehella toka le ho loka ha re ipapisa le tsona. Esaia 1:17 e re: “Ithuteng ho etsa se molemo; batlang toka.” Lentsoe la Molimo le re phehella hore re ‘batle ho loka.’ (Sofonia 2:3) Le boetse le re khothalletsa hore re “apare botho bo bocha bo ileng ba bōptjoa ho ea ka thato ea Molimo ho lokeng ha ’nete.” (Baefese 4:24) Ho loka ha ’nete, e leng toka ea ’nete—ho sesefa pefo, ho se hloeke le boitšoaro bo hlephileng, kaha lintho tsena li silafatsa se halalelang.—Pesaleme ea 11:5; Baefese 5:3-5.
5 Na ho phela ka litekanyetso tsa Jehova tse lokileng ke moroalo ho rōna? Che. Motho eo pelo ea hae e leng haufi le Jehova ha a fumane seo a se hlokang se le boima. Kaha re rata Molimo oa rōna le sohle seo a se emelang, re batla ho phela ka tsela e mo thabisang. (1 Johanne 5:3) Hopola hore Jehova “o rata liketso tse lokileng.” (Pesaleme ea 11:7) Haeba re tla fela re etsise toka ea Molimo, kapa ho loka ha hae, re tlameha ho hlaolela ho rata seo Jehova a se ratang le ho hloea seo a se hloileng.—Pesaleme ea 97:10.
6 Ha ho bonolo hore batho ba sa phethahalang ba phehelle ho loka. Re lokela ho hlobola botho ba khale le litloaelo tsa bona tsa boetsalibe ’me re apare bo bocha. Bibele e re botho bo bocha ‘bo ntse bo nchafatsoa’ ka tsebo e nepahetseng. (Bakolose 3:9, 10) Poleloana “bo ntseng bo nchafatsoa” e bontša hore ho apara botho bo bocha ke khato e tsoelang pele, e hlokang boikitlaetso. Ho sa tsotellehe hore na re leka ka matla hakae ho etsa se nepahetseng, ka linako tse ling botho ba rōna ba boetsalibe bo etsa hore re khoptjoe monahanong, puong kapa ketsong.—Baroma 7:14-20; Jakobo 3:2.
7 Re lokela ho talima litšitiso boitekong ba rōna ba ho phehella ho loka joang? Ke ’nete hore ha re batle ho nyenyefatsa ho teba ha sebe. Ka nako e tšoanang, ha rea lokela ho tela, re nke hore mefokolo ea rōna e re etsa ba sa tšoaneleheng ho sebeletsa Jehova. Molimo oa rōna ea mohau o entse tokisetso ea ho boela a amohela ba bontšang pako ka tieo. Nahana ka mantsoe ana a khothatsang a moapostola Johanne: “Ke le ngolla lintho tsena hore le se ke la etsa sebe.” A ntan’o phaella ka mantsoe ana a utloahalang: “Leha ho le joalo, haeba mang kapa mang a etsa sebe [ka lebaka la ho se phethahale ho futsitsoeng], re na le mothusi ho Ntate, e leng Jesu Kreste.” (1 Johanne 2:1) E, Jehova o fane ka sehlabelo sa Jesu sa thekollo e le hore re ka Mo sebeletsa ka tsela e amohelehang ho sa tsotellehe boetsalibe ba rōna. Na seo ha se re susumelletse ho batla ho etsa sohle se matleng a rōna ho khahlisa Jehova?
Litaba Tse Molemo le Toka ea Molimo
8 Re ka sebelisa toka—ha e le hantle, ra etsisa toka ea Molimo—ka ho kopanela ka botlalo ho bolelleng ba bang litaba tse molemo tsa ’Muso oa Molimo. Toka ea Jehova e amana joang le litaba tse molemo?
9 Jehova ha a na ho felisa tsamaiso ena e khopo a sa fana ka temoso pele. Boprofeteng ba hae bo mabapi le se neng se tla etsahala nakong ea bofelo, Jesu o ile a re: “Litaba tse molemo li lokela ho boleloa lichabeng tsohle pele.” (Mareka 13:10; Matheu 24:3) Ho sebelisoa ha lentsoe “pele” ho bontša hore liketsahalo tse ling li ne li tla latela mosebetsi oa boboleli o etsoang lefatšeng ka bophara. Liketsahalo tseo li akarelletsa matšoenyeho a maholo a boletsoeng esale pele, a tlang ho timetsa ba khopo le ho hlekela lefatše le lecha la ho loka tsela. (Matheu 24:14, 21, 22) Ka sebele, ha ho le ea mong eo ka nepo a ka qosang Jehova ka hore o hlokela ba khopo toka. Ka ho laela hore ho fanoe ka temoso, o ba fa monyetla o lekaneng oa hore ba fetole litsela tsa bona ’me ka tsela eo ba pheme timetso.—Jonase 3:1-10.
^ ***rs leq. 312 ser. 3-leq. 313 ser. 3 Moea (Soul)***
Bibele e re’ng e re thusang ho utloisisa hore na moea (soul) ke eng?
Gen. 2:7: “Jehova Molimo a bōpa motho ka lerōle la lefatše, ’me a bululela linkong tsa hae phefumoloho ea ho phela, ’me motho ea e-ba moea [soul] o phelang.” (Hlokomela hore ha e re motho o ile a neoa moea [soul] empa hore e ile ea e-ba moea [soul], motho ea phelang.) (Karolo ea lentsoe la Seheberu le ngotsoeng e le “moea [soul]” mona ke ne′phesh. NW, KJ, AS, le Dy li lumellana le phetolelo eo. RS, JB, NAB, li re “boleng.” NE e re “sebopuoa.” Kx e re “motho.”)
1 Ba-Kor. 15:45: “Joale ka ha ho ngoliloe, ho thoe: Motho oa pele, Adama, o entsoe moea [soul] o phelang, ’me Adama oa morao o entsoe moea [spirit] o phelisang.” (Ka hona Mangolo a Bakreste a Segerike a lumellana le Mangolo a Seheberu ka hore na moea [soul] ke eng.) (Ho latela molao oa ho ngoloa hoa puo oa Segerike o sebelisitsoeng mona lentsoe le fetoletsoeng mona e le “moea [soul]” ke psy·khe′, NW, KJ, AS, Dy, JB, NAB le Kx le tsona li re “moea [soul].” RS, NE, le TEV li re “boleng.”)
1 Pet. 3:20: ‘Mehleng ea Noe, . . . batho [“meea (souls),” NW] ba seng bakae, e leng ba robileng meno e le ’meli ba pholositsoe . . . metsing.’ (Lentsoe la Segerike le fetoletsoeng mona e le “batho” ke psy·khai′, souls ka Senyesemane, psy·khe′ ka bongateng. NW, KJ, AS, Dy, le Kx le tsona li re “meea.” JB, TEV, RS, NE le NAB li sebelisa “batho.”)
Gen. 9:5: “Ke tla batla mali a lōna, e leng bophelo [kapa, “meea (souls),” NW; ne′phesh ka Seheberu].” (Mona ho boleloa hore moea [soul] o na le mali [NW].)
Josh. 11:11: “Ba bolaea le batho [“moea (soul) o mong le o mong,” NW, ne′phesh ka Seheberu] bohle ba teng ka bohale ba lerumo.” (Mona ho bontšoa hore moea [soul] ke ntho e ’ngoe e ka angoang ke lerumo, ka hona meea ena e ne e ke ke ea e-ba meea e sa tšoareheng [spirits].)
^ ***sn pina 118 Amohelanang***
Pina ea 118
Amohelanang
(Baroma 15:7)
1. Rea le amohela lōna bohle
Ba bokaneng hammoho mona.
A re ithuteng Ntsoe la Molimo;
Re fumane le thuto e re phelisang.
2. Re leboha Molimo oa rōna,
Ka bara bana babo rōna,
Ba re amohelang ka lerato.
Banna ba mofuta oo ke ba bohlokoa.
3. Molimo o mema batho bohle,
E le hore ba tsebe ’nete.
Molimo o re hutse ka Mora.
Re amohelaneng ka lipelo tsohle.
(Sheba le Joh. 6:44; Bafil. 2:29; Tšen. 22:17.)
^ ***yb14 maq. 48-50 Afrika***
“Jehova le Mangeloi e Tla ba Metsoalle ea Ka”
Mary oa Kenya ea lilemo li 70, e bile setho sa Kereke ea Presbyterian bophelo bohle ba hae. Hangata o ne a thusa ho bokellela kereke chelete ’me o bile a thusa kahong ea kereke e ’ngoe motseng oa habo. O ile a utloa bohloko ha e mong oa bara ba hae e e-ba Paki. Mora enoa o ne a mo mema hore a ee libokeng, empa o ne a hana, a re o batla ho utloa molaetsa oa Bibele ka puo ea habo ea Sekikuyu, eseng ka Seswahili. Qetellong, Mary o ile a lumela ho ea kopanong ea setereke e neng e tla tšoaroa ka Sekikuyu. Ha a le kopanong, o ile a lula karolong ea batho ba hōlileng. O ile a khahloa haholo ke tsela e mosa le e lerato eo a ileng a tšoaroa ka eona. O itse ha ho mohla a kileng a bona lerato le joalo kerekeng ea hae. O ile a mamela lipuo tsohle ka hloko ’me a rata seo a se utloang. Ha aa ka a senya nako ha a kōptjoa hore a ithute Bibele ka bukana ea Listen to God.
Ka mor’a hore Mary a ithute ka likhoeli tse ’maloa, o ile a etsa qeto ea hore o batla ho ba Paki ea Jehova, eaba o itokolla kerekeng. Baeta-pele ba kereke ba ile ba halefa haholo. Ba bitsa moruti oa motse-moholo, Nairobi, hore a tl’o bua le eena. Moruti o ile a leka ho phehella Mary hore a se ke a tlohela kereke, empa a hana hehehe! Eaba moruti o re: “Metsoalle ea hao e tla ba bo-mang ha u tlohela kereke? U na le metsoalle e mengata le baahelani ba kenang kereke ena.”
Mary o ile a re: “Jehova le mangeloi e tla ba metsoalle ea ka. Le Lipaki e tla ba metsoalle ea ka.”
Moruti o ile a tsamaea ha a hlōloa ho kholisa Mary hore a tlohele kereke. Mary o ntse a tsoela pele hantle ka thuto ea Bibele ’me o ba teng libokeng tsohle tsa Bokreste, le hoja a lula hōle le moo li tšoareloang teng. Haufinyane tjena o ile a hlōloa ho fumana lipalangoang tsa sechaba ha a ea sebokeng, eaba o tsamaea har’a pula ka lihora tse peli. Le hoja baahelani ba mo hanyetsa, o ikemiselitse ho kolobetsoa.
^ ***yb14 maq. 69-71 Europe***
“U Lahlehile?”
Mosali e mong oa Mosomalia ea lulang Sweden o ile a memeloa sebokeng Holong ea ’Muso eaba o etsa qeto ea ho ea. Ha aa ka a natefeloa. Ha ho na motho ea ileng a mo amohela ka mofuthu, bohle ba ile ba mo sheba feela,’me a ikutloa a sa phutholoha. E mong ea ileng a hlokomela hore ha aa phutholoha o ile a re ho eena, “U lahlehile?”
O ile a re, “E, ha e le hantle ke nahana joalo.” Eaba oa tsamaea. Ha mosali eo a boela a kopana le Lipaki tse neng li mo memme, o ne a utloile bohloko ’me a li bolella hore a ke ke a hlola a ea moo. Li ile tsa ipotsa hore na ebe ho etsahetse’ng, kaha ha li hopole eka li ile tsa mo bona Holong ea ’Muso. Ha ba ntse ba bua le eena, ba ile ba elelloa hore o ile a ea kerekeng e ’ngoe ka phoso.
Lipaki li ile tsa mo khothalletsa hore a leke ho tla Holong ea ’Muso hape. O ile a lumela hore o tla ea, empa a re o tla lula metsotso e leshome feela haeba a ikutloa a sa phutholoha. Leha ho le joalo, ha a kena Holong ea ’Muso, e mong le e mong o ile a mo amohela ka mofuthu! O ile a thabela ho ba moo hoo e bileng eena oa ho qetela ea ileng a tloha Holong ea ’Muso. Ho tloha ka nako eo, o ’nile a ba teng libokeng kamehla ’me e se e le mohoeletsi ea kolobelitsoeng.
^ ***sn pina 92 ‘Bolelang Lentsoe’***
Pina ea 92
‘Bolelang Lentsoe’
(2 Timothea 4:2)
1. Molimo o re laetse;
A re etseng seo a se boletseng.
Re itokisetse ho ruta;
’Me re bolele tšepo ea rōna.
(K’horase)
2. Leha ho hlaha mathata,
Re hanyetsoa ’me re hlekefetsoa.
Leha re thibeloa ho paka,
Re tšepile Molimo oa rōna.
(K’horase)
3. Jah o tla re hauhela,
Ha re bolela litaba tsena.
Ho re batho ba bolokehe,
Re halaletse bitso la ’Mōpi.
(K’HORASE)
Re boleeng!
Hore bohle ba utloe.
Bolelang!
Felo bo atametse.
Bolelang!
Ba kang linku ba thusoe.
Bolelang!
Fatšeng lohle.
(Sheba le Mat. 10:7; 24:14; Lik. 10:42; 1 Pet. 3:15.)
^ (Deut. 28:1-31:30) “Haeba ruri u mamela lentsoe la Jehova Molimo oa hao ka hore u ele hloko ho phetha litaelo tsohle tsa hae tseo ke u laelang tsona kajeno, ka sebele le Jehova Molimo oa hao o tla u phahamisetsa ka holim ’a lichaba tse ling tsohle tsa lefatše. 2 Litlhohonolofatso tsena tsohle li tla tla holim ’a hao ’me li u fihlele, hobane u ntse u mamela lentsoe la Jehova Molimo oa hao: 3 “U tla hlohonolofatsoa motseng, ’me u tla hlohonolofatsoa tšimong. 4 “Litholoana tsa mpa ea hao li tla hlohonolofatsoa le litholoana tsa naha ea hao le litholoana tsa phoofolo ea hao e ruuoang, namane ea khomo ea hao le se tsoetsoeng ke mohlape oa hao. 5 “Baskete ea hao e tla hlohonolofatsoa le sekotlolo sa hao seo ho lubeloang ho sona. 6 “U tla hlohonolofatsoa ha u kena, ’me u hlohonolofatsoe ha u tsoa. 7 “Jehova o tla etsa hore lira tsa hao tse u tsohelang matla li hlōloe ka pel’a hao. Li tla u futuhela ka tsela e le ’ngoe, empa li tla baleha ka pel’a hao ka litsela tse tharo. 8 Jehova o tla laela hore ho be le tlhohonolofatso lipolokelong tsa hao tsa phepelo le mosebetsing o mong le o mong oa hao, ’me ka sebele o tla u hlohonolofatsa naheng eo Jehova Molimo oa hao a u fang eona. 9 Jehova o tla u tiisa joaloka sechaba sa hae se halalelang, feela joalokaha a u hlapanyelitse, kahobane u ntse u boloka litaelo tsa Jehova Molimo oa hao, ’me u tsamaile litseleng tsa hae. 10 Lichaba tsohle tsa lefatše li tla lokela ho bona hore u bitsitsoe ka lebitso la Jehova, ’me ruri li tla u tšaba. 11 “Hape Jehova o tla etsa hore u ateloe haholo ke litholoana tsa mpa ea hao le litholoana tsa liphoofolo tsa hao tse ruiloeng le litholoana tsa naha ea hao, naheng eo Jehova a hlapanyelitseng baholo-holo ba hao hore o tla u fa eona. 12 Jehova o tla u bulela ntlo ea hae e molemo ea polokelo, maholimo, hore a fane ka pula naheng ea heno ka nako ea eona le ho hlohonolofatsa mosebetsi o mong le o mong oa letsoho la hao; ’me ka sebele u tla alima lichaba tse ngata, le hoja uena u ke ke ua alima letho. 13 Jehova o tla u beha hloohong eseng mohatleng; u tla ba ka holimo feela, u ke ke ua ba ka tlaase, kahobane u ntse u mamela litaelo tsa Jehova Molimo oa hao, tseo ke u laelang tsona kajeno hore u li boloke ’me u li phethe. 14 U se ke ua kheloha mantsoe ’ohle ao ke le laelang ’ona kajeno, ua ea ka ho le letona kapa ka ho le letšehali, hore u latele melimo e meng ho e sebeletsa. 15 “Etlare haeba u sa mamele lentsoe la Jehova Molimo oa hao ka hore u ele hloko ho phetha litaelo tsohle tsa hae le litaelo tsa hae tse hlomamisitsoeng tseo ke u laelang tsona kajeno, le bomalimabe bona bohle bo tla tla holim ’a hao ’me bo u fihlele: 16 “U tla rohakoa motseng, ’me u rohakoe tšimong. 17 “Baskete ea hao e tla rohakoa le sekotlolo sa hao seo ho lubeloang ho sona. 18 “Litholoana tsa mpa ea hao li tla rohakoa le litholoana tsa naha ea hao, namane ea khomo ea hao le se tsoetsoeng ke mohlape oa hao. 19 “U tla rohakoa ha u kena, ’me u rohakoe ha u tsoa. 20 “Jehova o tla u romela thohako, pherekano le khalemelo e matla mosebetsing o mong le o mong oa hao oo u lekang ho o phetha, ho fihlela u felisitsoe ’me u timetse ka potlako, ka lebaka la bobe ba liketso tsa hao kahobane u mphuraletse. 21 Jehova o tla etsa hore lefu la seoa le u khomarele ho fihlela a u felisitse naheng eo u tlang ho e rua. 22 Jehova o tla u otla ka lefuba le feberu e chesang le ho ruruha ho bohloko le mocheso oa feberu le sabole le komello le phori, ’me ka sebele li tla u lelekisa ho fihlela u timetse. 23 Maholimo a hao a holim ’a hlooho ea hao le ’ona a tla fetoha koporo, ’me lefatše le ka tlas’a hao le fetohe tšepe. 24 Jehova o tla fana ka phofo le lerōle e le pula naheng ea heno. Li tla theohela ho uena li tsoa leholimong ho fihlela u felisitsoe. 25 Jehova o tla etsa hore u hlōloe ka pel’a lira tsa hao. U tla li futuhela ka tsela e le ’ngoe, empa u tla li baleha ka litsela tse supileng; u tla fetoha ntho e tšosang ho mebuso eohle ea lefatše. 26 Setopo sa hao se tla fetoha lijo tsa sebōpuoa se seng le se seng se fofang sa maholimo le phoofolo ea naha, ho se ea etsang hore li thothomele. 27 “Jehova o tla u otla ka mathopa a Egepeta le ho ruruha ha methapo ea ka morao le lekhoekhoe le lekhopho letlalong, tse ke keng tsa fola. 28 Jehova o tla u otla ka bohlanya le ho se bone le ho ferekana ha pelo. 29 U tla fetoha ea phopholetsang har’a motšehare, feela joalokaha sefofu se phopholetsa lefifing, ’me u ke ke ua atlehisa litsela tsa hao; u tla fetoha eo kamehla a etsetsoang bolotsana le ea tlatlapuoang, ho se ea u pholosang. 30 U tla lebeletsa mosali, empa monna e mong o tla mo beta. U tla haha ntlo, empa u ke ke ua lula ho eona. U tla lema serapa sa morara, empa u ke ke ua qala ho se sebelisa. 31 Poho ea hao e tla hlajoa ka pel’a mahlo a hao—empa u ke ke ua ja letho la eona. Esele ea hao e tla nkoa ka tlatlapo ka pel’a sefahleho sa hao—empa e ke ke ea khutlela ho uena. Linku tsa hao li tla fuoa lira tsa hao—empa u ke ke ua ba le mopholosi. 32 Bara ba hao le barali ba hao ba tla fuoa batho ba bang mahlo a hao a ntse a talimile ’me a ba hloloheloe kamehla—empa matsoho a hao a tla hloka matla. 33 Sechaba seo u sa se tsebeng se tla ja litholoana tsa naha ea heno le sohle se hlahisoang ke uena; ’me u tla fetoha eo kamehla a etsetsoang bolotsana le ea hateletsoeng. 34 Ka sebele u tla hlantšoa ke ho bona seo mahlo a hao a tla se bona. 35 “Jehova o tla u otla ka lethopa le bolaeang mangoleng ka bobeli le maotong ka bobeli, le ke keng la fola, ho tloha bohatong ba leoto ho ea har’a hlooho. 36 Jehova o tla u tsamaisa hammoho le morena oa hao eo u mo behileng hore a u okamele a u ise sechabeng seo u sa se tsebeng, uena kapa baholo-holo ba hao; moo u tla lokela ho sebeletsa melimo e meng, ea lehong le ea lejoe. 37 U tla fetoha ntho e makalloang, polelo ea maele le nyeliso har’a lichaba tsohle tseo Jehova a tla u isa ho tsona. 38 “U tla isa peō e ngata tšimong, empa u tla bokella ho honyenyane, hobane tsie e tla e ja. 39 U tla lema lirapa tsa morara ’me ka sebele u hlaole, empa u ke ke ua noa veine ’me u ke ke ua bokella letho, hobane sebōkō se tla o ja. 40 U tla ba le lifate tsa mohloaare naheng eohle ea hao, empa u ke ke ua itlotsa ka oli, hobane mehloaare ea hao e tla hlohloreha. 41 U tla tsoala bara le barali, empa ba ke ke ba tsoela pele e le ba hao, hobane ba tla ea kholehong. 42 Lifate tsohle tsa hao le litholoana tsa naha ea hao li tla ruuoa ke likokoanyana tse phuphuselang. 43 Mojaki ea har’a lōna o tla ’ne a u phahamele haholoanyane, ha uena—u ntse u theohela tlaase-tlaase. 44 Ke eena ea tla u alima, empa uena—u ke ke ua mo alima letho. E tla ba hlooho, empa uena—u tla ba mohatla. 45 “Ka sebele lithohako tsena tsohle li tla tla holim ’a hao ’me li u phehelle ’me li u fihlele ho fihlela u felisitsoe, kahobane ha ua ka ua mamela lentsoe la Jehova Molimo oa hao ka hore u boloke litaelo tsa hae le litaelo tsa hae tse hlomamisitsoeng tseo a u laetseng tsona. 46 Li tla ’ne li be ho uena le bana ba hao e le pontšo le limakatso ho isa nakong e sa lekanyetsoang, 47 ka lebaka la hore ha ua ka ua sebeletsa Jehova Molimo oa hao ka thabo le ka pelo e nyakaletseng ka lebaka la bongata ba ntho e ’ngoe le e ’ngoe. 48 U tla lokela ho sebeletsa lira tsa hao tseo Jehova a tla li romela khahlanong le uena ka tlala le lenyora le tlhobolo le ho hloka ntho e ’ngoe le e ’ngoe; ka sebele o tla beha joko ea tšepe molaleng oa hao ho fihlela a u felisitse. 49 “Jehova o tla hlahisa khahlanong le uena sechaba se hōle haholo, ho tloha pheletsong ea lefatše, feela joalokaha ntsu e fofa, sechaba seo u ke keng ua utloisisa puo ea sona, 50 sechaba se sefahleho se bohale bo tšosang, se ke keng sa ba leeme ho motho ea tsofetseng kapa sa bontša mohau ho mohlankana. 51 Ka sebele se tla ja litholoana tsa liphoofolo tsa lōna tse ruuoang le litholoana tsa naha ea lōna ho fihlela le felisitsoe, ’me se ke ke sa u siela lijo-thollo, veine e ncha kapa oli, namane ea khomo ea hao kapa se tsoetsoeng ke mohlape oa hao, ho fihlela se u timelitse. 52 Se tla u lika-liketsa ka har’a liheke tsohle tsa hao ho fihlela marako a hao a phahameng le a etselitsoeng liqhobosheane ao le a tšepileng a oela naheng eohle ea hao, e, ka sebele se tla u lika-liketsa ka har’a liheke tsohle tsa hao naheng eohle ea hao, eo Jehova Molimo oa hao a u fileng eona. 53 Joale u tla lokela ho ja litholoana tsa mpa ea hao, nama ea bara ba hao le barali ba hao, bao Jehova Molimo oa hao a u fileng bona, ka lebaka la bothata le khatello eo sera sa hao se tla u pota-pota ka eona. 54 “Ha e le monna ea sa tieang le ea tetemang har’a lōna, leihlo la hae le tla sekamela bobeng ho mor’abo le mosali oa hae ea ratehang le bara ba hae ba setseng bao a nang le bona, 55 e le hore a se ke a ba fa letho nameng ea bara ba hae eo a tla e ja, hobane ho hang a se na letho le mo saletseng ka lebaka la bothata le khatello eo sera sa hao se tla u pota-pota ka eona ka har’a liheke tsohle tsa hao. 56 Ha e le mosali ea sa tieang le ea tetemang har’a lōna eo ho seng mohla a kileng a leka ho beha bohato ba leoto la hae fatše ka lebaka la ho ba le tloaelo ea ho tetema le ka lebaka la ho se tiee, leihlo la hae le tla sekamela bobeng ho monna oa hae ea ratehang le mora oa hae le morali oa hae, 57 esita le ho thari ea hae e tsoang pakeng tsa maoto a hae le ho bara ba hae bao a ba belehileng, hobane o tla ba ja sephiring ka lebaka la ho hloka ntho e ’ngoe le e ’ngoe ka lebaka la bothata le khatello eo sera sa hao se tlang ho u pota-pota ka eona ka har’a liheke tsa hao. 58 “Haeba u sa ele hloko hore u phethe mantsoe ’ohle a molao ona a ngotsoeng bukeng ena e le hore u tšabe lebitso lena le khanyang le le tšabehang, la Jehova, Molimo oa hao, 59 ka sebele Jehova o tla boela a etse hore likotlo tsa hao le likotlo tsa bana ba hao li be boima ka ho khethehileng, likotlo tse khōlō le tse tšoarellang halelele, le maloetse a bolaeang le a tšoarellang halelele. 60 Ruri o tla khutlisetsa ho uena mafu ’ohle a Egepeta ao u ileng ua a tšaba, ’me ka sebele a tla u khomarela. 61 Hape, boloetse leha e le bofe le kotlo leha e le efe e sa ngoloang bukeng ena ea molao, Jehova o tla li tlisa holim ’a hao ho fihlela u felisitsoe. 62 Le tla siuoa le fokola haholo ka palo, le hoja le le bangata joaloka linaleli tsa maholimo, hobane ha lea ka la mamela lentsoe la Jehova Molimo oa lōna. 63 “Feela joalokaha Jehova a thabetse hore a le etse se molemo le ho le atisa, Jehova o tla thabela hore a le timetse le ho le felisa; le tla tlosoa naheng eo le eang ho e rua. 64 “Ka sebele Jehova o tla le hasanya har’a lichaba tsohle ho tloha pheletsong e ’ngoe ea lefatše ho ea pheletsong e ’ngoe ea lefatše, ’me moo le tla lokela ho sebeletsa melimo e meng eo le sa kang la e tseba, lōna kapa baholo-holo ba lōna, ea lehong le lejoe. 65 Le ke ke la lula ka boiketlo har’a lichaba tseo, leha e le hore ho tla ba le sebaka sa phomolo bakeng sa bohato ba maoto a lōna; Jehova o tla le fa lipelo tse thothomelang le mahlo a felloang ke matla le meea e felloang ke tšepo. 66 Ka sebele le tla ba kotsing e khōlō ka ho fetisisa ea bophelo ba lōna ’me le tšohe bosiu le motšehare, ’me le ke ke la tiiseha ka bophelo ba lōna. 67 Hoseng le tla re, ‘Hoja ebe ke mantsiboea!’ ’me mantsiboea le tla re, ‘Hoja ebe ke hoseng!’ ka lebaka la tšabo ea lipelo tsa lōna eo le tla ba le eona ka lebaka la pono ea mahlo a lōna eo le tla e bona. 68 Ka sebele Jehova o tla le khutlisetsa Egepeta ka likepe ka tsela eo ke itseng ho lōna ka eona, ‘Ha le sa tla hlola le e bona hape,’ ’me le tla lokela ho ithekisetsa lira tsa lōna hore le be makhoba le makhabunyane, empa ho ke ke ha e-ba le ea rekang.”
29 Ana ke mantsoe a selekane seo Jehova a laetseng Moshe hore a se hlabe le bara ba Iseraele naheng ea Moabe ntle ho selekane seo a se hlabileng le bona Horebe. 2 Moshe a bitsa Baiseraele bohle a re ho bona: “Ke lōna ba boneng sohle seo Jehova a se entseng ka pel’a mahlo a lōna naheng ea Egepeta ho Faro le ho bahlanka bohle ba hae le ho naha eohle ea hae, 3 bopaki bo boholo boo mahlo a lōna a bo boneng, lipontšo tseo tse khōlō le mehlolo. 4 Leha ho le joalo Jehova ha aa le fa lipelo tse tsebang le mahlo a bonang le litsebe tse utloang ho fihlela letsatsing lena. 5 ‘Ha ke ntse ke le tataisa ka lilemo tse mashome a mane lefeelleng, liaparo tsa lōna ha lia ka tsa tsofala, le meqathatso ea lōna ha ea ka ea tsofala maotong a lōna. 6 Ha lea ka la ja bohobe, ’me ha lea ka la noa veine le joala bo tahang, e le hore le ka tseba hore ke ’na Jehova Molimo oa lōna.’ 7 Qetellong la fihla sebakeng sena, eaba Sihone morena oa Heshbone le Oge morena oa Bashane baa re futuhela, empa ra ba hlōla. 8 Ka mor’a moo ra nka naha ea bona ’me ra e fa Barubene le Bagade le halofo ea moloko oa Bamanase e le lefa. 9 Kahoo le boloke mantsoe a selekane sena ’me le a phethe, e le hore le ka etsa hore ntho e ’ngoe le e ’ngoe eo le tla e etsa e felle hantle. 10 “Kaofela ha lōna kajeno le eme ka pel’a Jehova Molimo oa lōna, lihlooho tsa meloko ea lōna, banna ba baholo ba lōna le balaoli ba lōna, monna e mong le e mong oa Iseraele, 11 bana ba lōna ba banyenyane, basali ba lōna, le mojaki oa lōna ea ka har’a liahelo tsa lōna, ho tloha ho ea le roallelang patsi ho ea ho ea le khellang metsi, 12 e le hore le kene selekaneng sa Jehova Molimo oa lōna le kanong ea hae, seo Jehova Molimo oa lōna a se hlabang le lōna kajeno; 13 ka morero oa ho le tiisa kajeno hore le be sechaba sa hae e le hore eena e ka ba Molimo oa lōna, feela joalokaha a le tšepisitse le feela joalokaha a hlapanyelitse baholo-holo ba lōna Abrahama, Isaka le Jakobo. 14 “Joale hase lōna feela bao ke hlabang selekane sena le kano ena le bona, 15 empa ke se hlaba le ea emeng le rōna mona kajeno ka pel’a Jehova Molimo oa rōna le ba sieo ho rōna mona kajeno; 16 (etsoe le tseba hantle kamoo re ileng ra lula kateng naheng ea Egepeta le kamoo re ileng ra feta kateng har’a lichaba tseo le fetileng har’a tsona. 17 Le ne le ee le bone lintho tsa tsona tse nyonyehang le litšoantšo tsa tsona tse rapeloang tse nyonyehang, lehong le lejoe, silevera le khauta, tseo li neng li e-na le tsona;) 18 e le hore ho se ke ha e-ba le monna kapa mosali kapa lelapa kapa moloko har’a lōna eo pelo ea hae e furallang Jehova Molimo oa rōna kajeno ho ea sebeletsa melimo ea lichaba tseo; e le hore har’a lōna ho se ke ha e-ba le motso o behang litholoana tsa semela se chefo le lengana. 19 “Ha e mong a utloa mantsoe a kano ena, ’me a itlhohonolofalitse pelong ea hae, a re, ‘Ke tla ba le khotso, le hoja ke tla tsamaea ka manganga a pelo ea ka,’ ka morero oa ho felisa ea khotsoeng hammoho le ea nyoriloeng, 20 Jehova a ke ke a batla ho mo tšoarela, empa joale bohale ba Jehova le cheseho ea hae li tla tukela motho eo, ’me kano eohle e ngotsoeng bukeng ena ka sebele e tla oela holim ’a hae, ’me ruri Jehova o tla hlakola lebitso la hae tlas’a maholimo. 21 Kahoo Jehova o tla lokela ho mo arola melokong eohle ea Iseraele bakeng sa tlokotsi tumellanong le kano eohle ea selekane e ngotsoeng bukeng ena ea molao. 22 “Moloko oa ka moso, bara ba lōna ba tlang ho ema ka mor’a lōna, ba tla tlameha ho re, le osele ea tla tla a tsoa naheng e hōle, esita leha ba bone likotlo tsa naha eo le mafu a eona ao Jehova a e kulisitseng ka ’ona, 23 sebabole le letsoai le ho cha, hoo tšimo eohle ea eona e ke keng ea jaloa, kapa ea beha, kapa hona hore limela leha e le life li tla mela ho eona, joaloka ho lihuoa ha Sodoma le Gomora, Adma le Zeboime, tseo Jehova a ileng a li liha bohaleng ba hae le khalefong ea hae; 24 e, lichaba tsohle li tla tlameha ho re, ‘Ke hobane’ng ha Jehova a entse tjee naheng ee? Ke hobane’ng ha ho e-na le mocheso oa bohale boo bo boholo?’ 25 Joale ba tla lokela ho re, ‘Ke kahobane ba tlohetse selekane sa Jehova Molimo oa baholo-holo ba bona, seo a se hlabileng le bona ha a ba ntša naheng ea Egepeta. 26 Ba tsamaea ’me ba sebeletsa melimo e meng ba e inamela, melimo eo ba sa kang ba e tseba le eo a neng a sa ba abela eona. 27 Joale bohale ba Jehova ba tukela naha eo ka ho e tlisetsa bomalimabe bohle bo ngotsoeng bukeng ena. 28 Kahoo Jehova a ba fothola naheng ea bona ka bohale le khalefo le tlhonamo e khōlō ’me a ba lahlela naheng e ’ngoe joaloka letsatsing lena.’ 29 “Lintho tse patiloeng ke tsa Jehova Molimo oa rōna, empa lintho tse senotsoeng ke tsa rōna le bara ba rōna ho isa nakong e sa lekanyetsoang, e le hore re ka phetha mantsoe ’ohle a molao ona.
30 “Etlare ha mantsoe ana ’ohle a u hlahela, tlhohonolofatso le bomalimabe, tseo ke li behileng ka pel’a hao, ’me u a khutliselitse pelong ea hao har’a lichaba tsohle moo Jehova Molimo oa hao a u qhalakanyelitseng teng, 2 ’me u khutletse ho Jehova Molimo oa hao ’me u mametse lentsoe la hae ho ea ka sohle seo ke u laelang sona kajeno, uena le bara ba hao, ka pelo ea hao eohle le ka moea oa hao oohle, 3 Jehova Molimo oa hao o tla boela a khutlise baholehuoa ba hao ’me a u bontše mohau a boele a u phuthe lichabeng tsohle tseo Jehova Molimo oa hao a u hasanyelitseng ho tsona. 4 Haeba batho ba heno ba qhalakantsoeng ba le pheletsong ea maholimo, Jehova Molimo oa hao o tla u bokella ’me o tla u nka teng. 5 Ruri Jehova Molimo oa hao o tla u tlisa naheng eo bo-ntat’ao ba e ruileng, ’me ka sebele u tla e rua; ruri o tla u etsa se molemo ’me a u atise ho feta bo-ntat’ao. 6 Jehova Molimo oa hao o tla lokela ho bolotsa pelo ea hao le pelo ea bana ba hao, e le hore u ka rata Jehova Molimo oa hao ka pelo ea hao eohle le ka moea oa hao oohle ka lebaka la bophelo ba hao. 7 Ka sebele Jehova Molimo oa hao o tla beha likano tsena tsohle holim ’a lira tsa hao le ba u hloileng, ba u hlorisitseng. 8 “Ha e le uena, u tla reteleha ’me ka sebele u mamele lentsoe la Jehova u phethe litaelo tsohle tsa hae tseo ke u laelang tsona kajeno. 9 Ruri Jehova Molimo oa hao o tla etsa hore u ateloe haholo mosebetsing o mong le o mong oa letsoho la hao, litholoaneng tsa mpa ea hao le litholoaneng tsa liphoofolo tsa hao tse ruuoang le litholoaneng tsa mobu oa hao, e leng ho tlang ho fella ka katleho; hobane Jehova o tla boela a u thabela bakeng sa se molemo, feela joalokaha a ile a thabela baholo-holo ba hao; 10 kaha u tla mamela lentsoe la Jehova Molimo oa hao e le hore u boloke litaelo tsa hae le litaelo tsa hae tse hlomamisitsoeng tse ngotsoeng bukeng ena ea molao, hobane u tla khutlela ho Jehova Molimo oa hao ka pelo ea hao eohle le ka moea oa hao oohle. 11 “Etsoe taelo ena eo ke u laelang eona kajeno ha e thata haholo ho uena, leha e le hore e hōle haholo. 12 Ha e maholimong, hoo qetellong ho ka thoeng, ‘Ke mang ea tla nyolohela maholimong bakeng sa rōna hore a re latele eona, e le hore a ka etsa hore re e utloe hore re e phethe?’ 13 Leha e le hore e ka lehlakoreng le leng la leoatle, hoo qetellong ho ka thoeng, ‘Ke mang ea tla tšelela lehlakoreng le leng la leoatle bakeng sa rōna ’me a re latele eona, e le hore a ka etsa hore re e utloe hore re e phethe?’ 14 Etsoe lentsoe leo le haufi haholo le uena, le molomong oa hao ’me le ka pelong ea hao, e le hore u ka le phetha. 15 “Bona, kajeno ke beha ka pel’a hao bophelo le molemo, lefu le bobe. 16 [Haeba u tla mamela litaelo tsa Jehova Molimo oa hao,] tseo ke u laelang tsona kajeno, hore u rate Jehova Molimo oa hao, u tsamaee litseleng tsa hae le ho boloka litaelo tsa hae le litaelo tsa hae tse hlomamisitsoeng le liqeto tsa hae tsa boahloli, joale u tla tsoela pele u phela ’me u ngatafale, ’me Jehova Molimo oa hao o tla u hlohonolofatsa naheng eo u eang ho e rua. 17 “Empa haeba pelo ea hao e kheloha ’me u sa mamele, ’me u ekoa ’me u inamela melimo e meng u e sebeletsa, 18 kea le bolella kajeno hore ka sebele le tla timela. Le ke ke la lelefatsa matsatsi a lōna naheng eo le tšelang Jordane ho ea e rua. 19 Kajeno ke nka maholimo le lefatše e le lipaki khahlanong le lōna, hore ke behile bophelo le lefu ka pel’a lōna, tlhohonolofatso le thohako; le khethe bophelo e le hore le tsoele pele le phela, lōna le bana ba lōna, 20 ka hore le rate Jehova Molimo oa lōna, le mamele lentsoe la hae ’me le mo khomarele; etsoe ke eena bophelo ba lōna le bolelele ba matsatsi a lōna, e le hore le ka lula naheng eo Jehova a hlapanyelitseng baholo-holo ba lōna Abrahama, Isaka le Jakobo hore o tla ba fa eona.”
31 Joale Moshe a ea ’me a bolella Baiseraele bohle mantsoe ana 2 a re ho bona: “Kajeno ke lilemo li lekholo le mashome a mabeli. Ha ke sa tla hlola ke lumelloa ho tsoa le ho kena, etsoe Jehova o itse ho ’na, ‘U ke ke ua tšela Jordane ena.’ 3 Jehova Molimo oa lōna ke eena ea tšelang ka pel’a lōna. O tla felisa lichaba tsena ka pel’a lōna, ’me le tla li leleka. Joshua ke eena ea tšelang ka pel’a lōna, feela joalokaha Jehova a buile. 4 Ka sebele Jehova o tla li etsa joalokaha a entse Sihone le Oge, marena a Baamore, le naha ea bona, ha a ba felisa. 5 Jehova o le tloheletse tsona, ’me le li etse ho ea ka taelo eohle eo ke le laetseng eona. 6 Le be sebete ’me le be matla. Le se ke la tšoha kapa la haroha matsoalo ka pel’a tsona, hobane Jehova Molimo oa lōna ke eena ea tsamaeang le lōna. A ke ke a le lahla kapa a le tlohela ka ho feletseng.” 7 Moshe a bitsa Joshua a re ho eena ka pel’a mahlo a Baiseraele bohle: “U be sebete ’me u be matla, hobane uena—u tla tlisa sechaba sena naheng eo Jehova a hlapanyelitseng baholo-holo ba sona hore o tla se fa eona, ’me u tla se fa eona e le lefa. 8 Jehova ke eena ea tsamaeang ka pel’a hao. O tla tsoela pele a e-na le uena. A ke ke a u lahla kapa a u tlohela ka ho feletseng. U se ke ua tšoha kapa ua haroha letsoalo.” 9 Joale Moshe a ngola molao ona ’me a o fa baprista bara ba Levi, bajari ba areka ea selekane sa Jehova, le banna bohle ba baholo ba Iseraele. 10 Moshe o tsoela pele ho ba laela, a re: “Bofelong ba lilemo tse ling le tse ling tse supileng, ka nako e behiloeng selemong sa tokollo, moketeng oa maphephe, 11 ha Baiseraele bohle ba tlil’o bona sefahleho sa Jehova Molimo oa lōna sebakeng seo a tla se khetha, le tla bala molao ona ka pel’a Baiseraele bohle moo ba ntseng ba utloa. 12 Phutha sechaba, banna le basali le bana ba banyenyane le mojaki oa hao ea ka har’a liheke tsa hao, e le hore ba mamele le hore ba ithute, kaha ba lokela ho tšaba Jehova Molimo oa lōna ’me ba ele hloko hore ba phethe mantsoe ’ohle a molao ona. 13 Bara ba bona ba sa kang ba tseba ba lokela ho mamela, ’me ba tla ithuta ho tšaba Jehova Molimo oa lōna ka matsatsi ’ohle ao le phelang ka ’ona naheng eo le tšelang Jordane ho ea e rua.” 14 Ka mor’a moo Jehova a re ho Moshe: “Bona! Matsatsi a hore u shoe a atametse. Bitsa Joshua, ’me le eme ka tenteng ea pokano, hore ke mo laele.” Kahoo Moshe le Joshua ba tsamaea ’me ba ema ka tenteng ea pokano. 15 Joale Jehova a hlaha tenteng ka topallo ea leru, ’me topallo ea leru ea qala ho ema pel’a monyako oa tente. 16 Joale Jehova a re ho Moshe: “Bona! U tla robala le baholo-holo ba hao; ’me ka sebele sechaba sena se tla ema ’me se be le likamano tse litšila le melimo esele ea naha eo se eang ho eona, har’a sona, ’me ka sebele se tla mphuralla ’me se tlōle selekane sa ka seo ke se hlabileng le sona. 17 Ruri letsatsing leo bohale ba ka bo tla se tukela, ’me ka sebele ke tla se furalla ke se patele sefahleho sa ka, ’me se tla fetoha ntho e lokeloang ke ho timetsoa; litlokotsi tse ngata le mahlomola li tla se oela holimo, ’me se tla tlameha ho re letsatsing leo, ‘Na hase kahobane Molimo oa rōna a se har’a rōna re oetsoeng ke litlokotsi tsee?’ 18 Ha e le ’na, ke tla pata sefahleho sa ka ka ho feletseng letsatsing leo ka lebaka la bobe bohle boo se bo entseng, hobane se retelehetse ho melimo e meng. 19 “Joale ingolleng pina ena ’me le e rute bara ba Iseraele. E beheng melomong ea bona e le hore pina ena e ka ba bopaki ba ka khahlanong le bara ba Iseraele. 20 Etsoe ke tla ba tlisa naheng eo ke hlapanyelitseng baholo-holo ba bona ka eona, e phallang lebese le mahe a linotši, ’me ka sebele ba tla ja ba khore ba none ’me ba retelehele ho melimo e meng, ruri ba tla e sebeletsa ’me ba ntlhompholle ’me ba tlōle selekane sa ka. 21 Etlare ha ba oeloa ke litlokotsi tse ngata le mahlomola, pina ena e tla araba ka pel’a bona e le bopaki, hobane ha ea lokela ho lebaloa melomong ea bana ba bona, etsoe ke tseba hantle tšekamelo ea bona eo ba nang le eona kajeno pele ke ba tlisa naheng eo ke hlapantseng ka eona.” 22 Kahoo Moshe a ngola pina ena letsatsing leo, e le hore a ka e ruta bara ba Iseraele. 23 A laela Joshua mora oa Nune a re: “U be sebete ’me u be matla, hobane uena—u tla kenya bara ba Iseraele naheng eo ke ba hlapanyelitseng ka eona, ’me ke tla tsoela pele ke e-na le uena.” 24 Eitse hang ha Moshe a qetile ho ngola mantsoe a molao ona bukeng ho fihlela a phethiloe, 25 Moshe a qala ho laela Balevi, bajari ba areka ea selekane sa Jehova, a re: 26 “Nkang buka ena ea molao, le e behe lehlakoreng la areka ea selekane sa Jehova Molimo oa lōna, ’me e tla ba bopaki teng khahlanong le lōna. 27 Etsoe ’na—ke tseba hantle borabele ba lōna le melala ea lōna e sataletseng. Haeba kajeno ha ke ntse ke phela le lōna, le fetohetse Jehova, joale ho tla ba joalo hakaakang ka mor’a lefu la ka! 28 Mpokelleleng banna bohle ba baholo ba meloko ea lōna le balaoli ba lōna, ’me ke bue mantsoe ana moo ba ntseng ba utloa, ’me ke nke maholimo le lefatše e le lipaki khahlanong le bona. 29 Etsoe ruri ke tseba hantle hore ka mor’a lefu la ka le tla etsa ka mokhoa o senyang, ’me ka sebele le tla kheloha tseleng eo ke le laetseng eona; tlokotsi e tla le hlahela qetellong ea matsatsi, hobane le tla etsa se sebe mahlong a Jehova hore le mo siteloe ka mesebetsi ea matsoho a lōna.” 30 Moshe a bolela mantsoe a pina ena moo phutheho eohle ea Iseraele e ntseng e utloa ho fihlela a phethiloe:
^ (Deut. 30:15-31:8) “Bona, kajeno ke beha ka pel’a hao bophelo le molemo, lefu le bobe. 16 [Haeba u tla mamela litaelo tsa Jehova Molimo oa hao,] tseo ke u laelang tsona kajeno, hore u rate Jehova Molimo oa hao, u tsamaee litseleng tsa hae le ho boloka litaelo tsa hae le litaelo tsa hae tse hlomamisitsoeng le liqeto tsa hae tsa boahloli, joale u tla tsoela pele u phela ’me u ngatafale, ’me Jehova Molimo oa hao o tla u hlohonolofatsa naheng eo u eang ho e rua. 17 “Empa haeba pelo ea hao e kheloha ’me u sa mamele, ’me u ekoa ’me u inamela melimo e meng u e sebeletsa, 18 kea le bolella kajeno hore ka sebele le tla timela. Le ke ke la lelefatsa matsatsi a lōna naheng eo le tšelang Jordane ho ea e rua. 19 Kajeno ke nka maholimo le lefatše e le lipaki khahlanong le lōna, hore ke behile bophelo le lefu ka pel’a lōna, tlhohonolofatso le thohako; le khethe bophelo e le hore le tsoele pele le phela, lōna le bana ba lōna, 20 ka hore le rate Jehova Molimo oa lōna, le mamele lentsoe la hae ’me le mo khomarele; etsoe ke eena bophelo ba lōna le bolelele ba matsatsi a lōna, e le hore le ka lula naheng eo Jehova a hlapanyelitseng baholo-holo ba lōna Abrahama, Isaka le Jakobo hore o tla ba fa eona.”
31 Joale Moshe a ea ’me a bolella Baiseraele bohle mantsoe ana 2 a re ho bona: “Kajeno ke lilemo li lekholo le mashome a mabeli. Ha ke sa tla hlola ke lumelloa ho tsoa le ho kena, etsoe Jehova o itse ho ’na, ‘U ke ke ua tšela Jordane ena.’ 3 Jehova Molimo oa lōna ke eena ea tšelang ka pel’a lōna. O tla felisa lichaba tsena ka pel’a lōna, ’me le tla li leleka. Joshua ke eena ea tšelang ka pel’a lōna, feela joalokaha Jehova a buile. 4 Ka sebele Jehova o tla li etsa joalokaha a entse Sihone le Oge, marena a Baamore, le naha ea bona, ha a ba felisa. 5 Jehova o le tloheletse tsona, ’me le li etse ho ea ka taelo eohle eo ke le laetseng eona. 6 Le be sebete ’me le be matla. Le se ke la tšoha kapa la haroha matsoalo ka pel’a tsona, hobane Jehova Molimo oa lōna ke eena ea tsamaeang le lōna. A ke ke a le lahla kapa a le tlohela ka ho feletseng.” 7 Moshe a bitsa Joshua a re ho eena ka pel’a mahlo a Baiseraele bohle: “U be sebete ’me u be matla, hobane uena—u tla tlisa sechaba sena naheng eo Jehova a hlapanyelitseng baholo-holo ba sona hore o tla se fa eona, ’me u tla se fa eona e le lefa. 8 Jehova ke eena ea tsamaeang ka pel’a hao. O tla tsoela pele a e-na le uena. A ke ke a u lahla kapa a u tlohela ka ho feletseng. U se ke ua tšoha kapa ua haroha letsoalo.”
^ ***sn pina 50 Mohlala oa Molimo oa Lerato***
Pina ea 50
Mohlala oa Molimo oa Lerato
(1 Johanne 4:19)
1. Jehova Molimo o re behela Mohlala,
O motle,
Mohlala oa hae,
oa re tataisa,
Re se oele,
Re se oele.
Re latele tsela ena ea ’nete;
E nepahetse, e isa ho lokeng;
E re fa khotso, a re momahaneng.
Ratong la Jah.
Ratong la ’Mōpi.
2. Ha re tsamaea tseleng ea lerato,
Re bontša
Lerato;
Re tla ba seli hore re thusane
Linthong tsohle,
Linthong tsohle;
Le tla re thusa le ho tšoarelana,
Le re thuse hore re be le mosa,
Le re thuse ho tšoana le Jehova,
’Me re bontše
Rato ho bohle.
3. Re susumetsoa ke ho rata ’Mōpi Kamehla,
Le mehla.
Re thabela ho
mamela ka hohle,
Re mo roke,
Re mo roke.
A re boleleng lebitso la ’Mōpi;
Bohle ba ke ba hlakeloe ke ’nete.
Re ’ne re rate tšebeletso ea hae,
Leo ke rato.
Rato la ’nete.
(Sheba le Bar. 12:10; Baef. 4:3; 2 Pet. 1:7.)
^ ***cl maq. 161-165 “U Sebelise Toka” ha U Tsamaea le Molimo***
10 Ho bolela ha rōna litaba tse molemo ho bonahatsa toka ea Molimo joang? Ntlha ea pele, ho loketse hore re etse sohle seo re ka se khonang ho thusa ba bang ho fumana poloko. Ak’u boele u nahane ka papiso ela ea ho pholosoa sekepeng se tebang. Ntle ho pelaelo, ha u se u sireletsehile u le ka seketsoaneng sa pholoho, u ne u tla batla ho thusa ba bang ba ntseng ba le ka metsing. Ka ho tšoanang, re tlameha ho thusa ba ntseng ba qaputsa ka “metsing” a lefatše lena le khopo. Ke ’nete hore ba bangata ba hana molaetsa oa rōna. Empa hafeela Jehova a sa mameletse, re na le boikarabelo ba ho ba fa monyetla oa hore “ba fihle pakong,” kahoo ba be mocheng oa ho pholoha.—2 Petrose 3:9.
11 Ka ho bolella bohle bao re kopanang le bona litaba tse molemo, re bontša toka ka tsela e ’ngoe ea bohlokoa: Re bontša ho se ee ka tšobotsi. Hopola hore “Molimo ha a leeme, empa sechabeng se seng le se seng motho ea mo tšabang le ea sebetsang ho loka oa amoheleha ho eena.” (Liketso 10:34, 35) Haeba re batla ho etsisa toka ea Hae, ha rea lokela ho ahlola batho ka leeme. Ho e-na le hoo, re lokela ho abela ba bang litaba tse molemo ho sa tsotellehe morabe, maemo a bona a bophelo kapa a lichelete. Ka tsela eo re fa bohle ba tlang ho mamela monyetla oa ho utloa le ho amohela litaba tse molemo.—Baroma 10:11-13.
Kamoo re Tšoarang ba Bang Kateng
12 Re ka boela ra sebelisa toka ka ho tšoara ba bang ka tsela eo Jehova a re tšoarang ka eona. Ho bonolo ho ahlola ba bang, ho ba tšoaea-tšoaea liphoso le ho phenya-phenya mabaka ao ba etsang lintho ka ’ona. Empa ke mang ho rōna ea ka ratang ha Jehova a ka phenya-phenya mabaka ao re etsang lintho ka ’ona le mefokolo ea rōna ka tsela e hlokang mohau? Hase kamoo Jehova a sebetsanang le rōna kateng. Mopesaleme o ile a re: “Haeba u ne u talima liphoso, Jah, Jehova, ke mang ea neng a ka ema?” (Pesaleme ea 130:3) Na ha re lebohe hore ebe Molimo oa rōna ea nang le toka le ea mohau ha a khethe ho lula a nahana ka liphoso tsa rōna? (Pesaleme ea 103:8-10) Joale, re lokela ho tšoara ba bang joang?
13 Haeba re ananela toka ea Molimo e mohau, ha re na ho potlakela ho ahlola ba bang litabeng tse sa re ameng kapa tse sa reng letho. Thutong ea hae ea Thabeng, Jesu o ile a lemosa: “Khaotsang ho ahlola e le hore le se ke la ahloloa.” (Matheu 7:1) Ho ea ka tlaleho ea Luka, Jesu o ile a phaella: “Khaotsang ho nyatsa, ’me ho hang le ke ke la nyatsuoa.” (Luka 6:37) Jesu o ile a bontša hore oa elelloa hore batho ba sa phethahalang ba na le tšekamelo ea ho ahlola ba bang. Leha e le mang ho ba neng ba mo mametse ea neng a tloaetse ho ahlola ba bang ka tsela e sehlōhō o ne a lokela ho khaotsa seo.
14 Ke hobane’ng ha re lokela ho ‘khaotsa ho ahlola’ ba bang? Lebaka le leng ke hore bolaoli ba rōna bo lekanyelitsoe. Morutuoa Jakobo oa re hopotsa: “O Mong eo e leng mofani oa molao le moahloli,” e leng Jehova. Kahoo Jakobo o botsa a sa hlathe koana le koana: “U mang hore u ahlole moahelani oa hao?” (Jakobo 4:12; Baroma 14:1-4) Ho feta moo, boetsalibe ba rōna bo ka etsa hore ho be bonolo feela ho ahlola ka leeme. Maikutlo le litšusumetso tse ngata—tse akarelletsang leeme, ho theoloa seriti, mohono le ho itokafatsa—li ka sotha tsela eo re talimang batho ba bang ka eona. Re boetse re na le mefokolo e meng, ’me ho nahana ka eona ho lokela ho re thibela ho potlakela ho tšoaea-tšoaea ba bang liphoso. Re ke ke ra bona se ka pelong; hape re ke ke ra tseba maemo ’ohle a batho ba bang. Joale, re bo-mang hore re ka re balumeli-’moho le rōna ba na le sepheo se fosahetseng kapa hore re nyatsa-nyatse boiteko ba bona ba ho sebeletsa Molimo? E ka ba hantle hakaakang ha re ka etsisa Jehova ka hore re shebe se molemo ho bara le barali babo rōna ho e-na le ho tsepamisa kelello mefokolong ea bona!
15 Ho thoe’ng ka ho ahlola litho tsa malapa a rōna? Ka masoabi, likahlolo tse ling tse sehlōhō ka ho fetisisa lefatšeng kajeno li fanoa sebakeng seo e lokelang ho ba sona se renang khotso le tšireletseho, e leng lelapeng. Ke ho tloaelehileng ho utloa ka banna, basali, kapa batsoali ba hlekefetsang ba “ahlolelang” litho tsa malapa a bona bophelo ba ho lula ba tjolietsoa ka mantsoe kapa ba hlekefetsoa ’meleng. Empa barapeli ba Molimo ha baa lumelloa ho sebelisa mantsoe a hlabang, ho soma le ho hlekefetsa. (Baefese 4:29, 31; 5:33; 6:4) Keletso ea Jesu ea hore re ‘khaotse ho ahlola’ le hore re ‘khaotse ho nyatsa’ ha e khaotse ho sebetsa ha re le lapeng. Hopola hore ho sebelisa toka ho akarelletsa ho tšoara ba bang ka tsela eo Jehova a re tšoarang ka eona. ’Me ha ho mohla Molimo oa rōna a re tšoarang ka tsela e khahlapetsang kapa e sehlōhō. Ho e-na le hoo, “o na le lerato le mofuthu haholo” ho ba mo ratang. (Jakobo 5:11) Ke mohlala o motle hakaakang oo re ka o etsisang!
Baholo ba Sebeletsa “Toka”
16 Kaofela ha rōna re na le boikarabelo ba ho sebelisa toka, empa ke baholo ka ho khetheha ba jereng boikarabelo bona ka phuthehong ea Bokreste. Hlokomela kamoo boprofeta bo tlalehiloeng ke Esaia bo hlalosang “likhosana,” kapa baholo kateng: “Bonang! Morena o tla busa ka ho loka; ha e le likhosana, li tla busa e le likhosana ka toka.” (Esaia 32:1) E, Jehova o lebeletse hore baholo ba sebeletse toka. Ba ka etsa see joang?
17 Banna bana ba tšoanelehang moeeng baa hlokomela hore toka, kapa ho loka, e hloka hore phutheho e bolokoe e hloekile. Ka linako tse ling, baholo ba tlameha ho ahlola linyeoe tsa phoso e tebileng. Ha ba etsa sena, baa hopola hore toka ea Molimo e batla ho bontša mohau ha ho khoneha. Kahoo ba leka ho tataisetsa mofosi pakong. Empa ho thoe’ng haeba mofosi a hlōleha ho bontša pako ea sebele ho sa tsotellehe boiteko bo joalo ba ho mo thusa? Ka toka e feletseng, Lentsoe la Jehova le laela hore ho nkoe khato e tiileng: “Tlosang motho eo ea khopo har’a lōna.” Seo se bolela ho mo leleka ka phuthehong. (1 Bakorinthe 5:11-13; 2 Johanne 9-11) Baholo ba utloa bohloko ha ba tlameha ho nka khato ena, empa baa hlokomela hore ea hlokahala e le hore ho sireletsoe bohloeki ba phutheho boitšoarong le moeeng. Leha ho le joalo, ba tšepa hore ka letsatsi le leng mofosi o tla hlaphoheloa ’me a khutlele ka phuthehong.—Luka 15:17, 18.
^ ***rs leq. 313 ser. 4-leq. 314 ser. 4 Moea (Soul)***
Ke hokae moo Bibele e reng liphoofolo ke meea (“souls”)?
Gen. 1:20, 21, 24, 25: “Molimo oa re: Metsi ha a hlahise ka bongata libopuoa [“meea (souls),”* NW] tse nyekenyehang . . . Molimo oa etsa lihlapi tsa litonana, le libopuoa [“meea (souls),” NW] tsohle tse phelang, tse nyekenyehang, tse hlahisitsoeng ke metsi ka bongata ka mefuta ea tsona, le tse rurang tsohle ka mefuta ea tsona. . . . Joale Molimo oa re: Lefatše ha le hlahise libopuoa [“meea (souls),” NW] tse phelang ka mefuta ea tsona, . . . Molimo oa etsa liphoofolo tsa lefatše ka mefuta ea tsona, le makhomo ka mefuta ea ’ona, le lihahabi tsohle tsa lefatše ka mefuta ea tsona.” (*Ka Seheberu lentsoe mona ke ne′phesh. Ro e re “moea [soul].” Liphetolelo tse ling li sebelisa “li[se]bopuoa.”)
Lev. 24:17, 18: “Mang le mang ea bolaeang motho [ne′phesh ka Seheberu, soul ka Senyesemane], o tla bolaoa. Mang le mang ea bolaeang khomo [“moea (soul) oa pelesa,” NW, ne′phesh ka Seheberu], o tla bea e ’ngoe bakeng sa eona: bophelo [soul] bo lefuoe ka bophelo [soul].” (Hlokomela hore lentsoe le tšoanang la Seheberu bakeng sa moea le sebelisetsoa batho le liphoofolo. Ho Pesaleme ea 74:19 lentsoe lena la Seheberu, ne′phesh le ngotsoe e le ‘moea [soul].’)
Tšen. 16:3: “Leoatle la fetoha mali a kang mali a motho ea shoeleng, ’me tse phelang [“moea (soul)* o mong le o mong,” NW] leoatleng kaofela tsa e-shoa.” (Ka hona Mangolo a Bakreste a Segerike le oona a bontša hore liphoofolo ke meea [souls].) (*Ka Segerike lentsoe mona ke psy·khe′. NW, KJ, AS, le Dy li re “moea [soul].” Liphetolelo tse ling li sebelisa “sebopuoa” kapa “ntho.”)
Na liithuti tse ling tseo e seng Lipaki tsa Jehova li lumela hore ke sona se boleloang ke Bibele ka moea (“soul”)?
“Ka T[estamenteng ea] K[hale] ha ho moo ho arohanngoang ’mele le moea [soul]. Moiseraele o ne a bona lintho e le ntho e le ’ngoe, ntho e feletseng, ’me kahoo o ne a nka batho e le batho e seng e le likarolo. Lentsoe nepeš [ne′phesh], le hoja le fetoletsoe ka lentsoe la rōna moea [soul], ha ho mohla le bolelang moea [soul] joalokaha o khethollehile ho ’mele kapa motho. . . . Lentsoe [psy·khe′] ke lentsoe la T[estamente e] N[cha] le lumellanang le nepeš. Le ka bolela mohloli oa bophelo, bophelo ka bobona, kapa motho ea phelang.”—New Catholic Encyclopedia (1967), Moq. XIII, maq. 449, 450.
“Lentsoe la Seheberu bakeng sa ‘moea [soul]’ (nefesh, se phefumolohang) le ile la sebelisoa ke Moshe . . . , a hlalosa ‘motho ea phelang’ ’me le sebetsa ka ho lekanang ho batho ba sa pheleng. . . . Tšebeliso ea Testamente e Ncha ea psychē (‘moea [soul],’) e ne e tšoana le ea nefesh.”—The New Encyclopædia Britannica (1976), Macropædia, Moq. 15, leq. 152.
“Tumelo ea hore moea [soul] o tsoela pele ho phela kamor’a ho shoa hoa ’mele ke khopolo-taba kapa boinahanelo ba thuto ea bolumeli ho e-na le ho ba tumelo e bonolo, ’me ka hona ha ho moo e rutoang ka Lengolong le Halalelang.”—The Jewish Encyclopedia (1910), Moq. VI, leq. 564.
^ ***sn pina 47 Phatlalatsang Litaba Tse Molemo***
Pina ea 47
Phatlalatsang Litaba Tse Molemo
(Tšenolo 14:6, 7)
1. Ke khale ’nete ea ’Muso e patiloe.
Joale ’nete ena e se e senotsoe.
Ka mohau le lerato la Hae, Molimo
O bone mahlo mola a batho bohle.
A re Mora oa hae a buse lefatše;
O tla busa ka nako e loketseng ea Jah.
Ha a tlisa monyaluoa oa Mor’a hae,
E leng mohlatsoana oa bakhethoa ba hae.
2. Ke khale ho tsejoa taba tse molemo.
Joale ke nako ea ho li phatlalatsa.
Le mangeloi a thabela ho bolela,
A re thusa ho bolela taba tsena.
Re na le tlotla e babatsehang ruri
Ea ho tsebaha tsa lebitso la hae hohle.
Re motlotlo hore re Lipaki tsa hae
Tse phatlalatsang litaba tse molemo.
(Sheba le Mar. 4:11; Lik. 5:31; 1 Bakor. 2:1, 7.)
^ ***sn pina 69 Ntsebise Litsela Tsa Hao***
Pina ea 69
Ntsebise Litsela Tsa Hao
(Pesaleme ea 25:4)
1. Jehova, re bokane ’moho Ntate,
Re amohetse memo ea hao.
Lentsoe la hao le re khantšetsa tsela,
Ke mohloli oa thuto ea hao.
(K’horase)
2. Bohlale ba hao Jah ke bo phahameng;
Kahlolo tsa hao lia khothatsa.
Lentsoe la hao ke le hlollang Jehova;
Lipolelo tsa hao ke ’nete.
(K’HORASE)
U nthute Jah, u mphe kutloisiso;
Ke mamele litaelo tsa hao.
Ke tsamaee tseleng tsa ho loka,
’Me ke tla thabela taelo tsa hao.
(Sheba le Ex. 33:13; Pes. 1:2; 119:27, 35, 73, 105.)
^ ***bh maq. 106-114 Ke Hobane’ng ha Molimo a Lumeletse Bohloko?***
Khaolo ea Leshome le Motso o Mong
Ke Hobane’ng ha Molimo a Lumeletse Bohloko?
Na ke Molimo ea entseng hore batho ba utloe bohloko lefatšeng?
Ho hlahisitsoe tseko efe serapeng sa Edene?
Molimo o tla etsa’ng ho lokisa liphello tsa bohloko boo batho ba ’nileng ba bo utloa?
HA NTOA e mahlo-mafubelu e lala naheng e ’ngoe e harasoantsoeng ke ntoa, litopo tsa basali le bana ba likete ba bolailoeng empa ba se sesoleng li ile tsa patoa lebitleng le le leng le leholo le pota-potiloeng ke matšoao. Letšoaong ka leng ho ne ho ngotsoe: “Hobane’ng?” Batho ba atisa ho botsa potso eo ha ba utloile bohloko bo tebileng. Batho ba botsa potso eo ka lipelo tse bohloko ha baratuoa ba bona ba se nang molato ba shoa ka lebaka la ntoa, koluoa, boloetse, kapa tlōlo ea molao, ba senyeheloa ke mahae, kapa ka litsela tse itseng ba utloa bohloko bo ke keng ba hlalosoa. Ba batla ho tseba hore na ke hobane’ng ha ba oeloa ke litlokotsi tseo.
2 Ke hobane’ng ha Molimo a lumeletse bohloko? Haeba Jehova Molimo o matla ’ohle, o lerato, o bohlale ebile o na le toka, ke hobane’ng ha lefatše le tletse lehloeo le ho hloka toka hakaale? Na uena u kile ua ipotsa lipotso tsee?
3 Na ke phoso ho botsa hore na ke hobane’ng ha Molimo a lumeletse bohloko? Ba bang ba tšaba hore ho botsa potso eo ho bolela hore ba haelloa ke tumelo kapa ho bontša hore ha ba hlomphe Molimo. Empa ha u bala Bibele, u tla fumana hore batho ba Molimo ba tšepahalang le ba mo tšabang ba ’nile ba botsa lipotso tse kang eo. Ka mohlala, moprofeta Habakuke o ile a botsa Jehova a re: “Ke hobane’ng ha u etsa hore ke bone se kotsi, ’me u ntse u talima khathatso feela? Ke hobane’ng ha tlatlapo le pefo li le ka pel’a ka, hape ke hobane’ng ha qabang e e-ba teng, ’me ke hobane’ng ha tsekisano e ntšetsoa pele?”—Habakuke 1:3.
4 Na Jehova o ile a halefela moprofeta Habakuke ea tšepahalang ka hore ebe o botsitse lipotso tseo? Che. Ho e-na le hoo, Molimo o ile a kenyelletsa mantsoe ao a tšepahalang a Habakuke tlalehong e bululetsoeng ea Bibele. Molimo o ile a boela a mo thusa hore a hlakeloe ke boemo ba litaba haholoanyane ’me a matlafale tumelong. Jehova o batla ho etsa se tšoanang le ho uena. Hopola hore Bibele e ruta hore ‘oa u tsotella.’ (1 Petrose 5:7) Molimo o hloile bokhopo ho feta motho leha e le ofe ebile o hloile lintho tse bohloko tse etsahalang ka lebaka la bona. (Esaia 55:8, 9) Joale ke hobane’ng ha ho etsahala lintho tse ngata hakaale tse bohloko lefatšeng?
KE HOBANE’NG HA HO ETSAHALA LINTHO TSE NGATA HAKAALE TSE BOHLOKO?
5 Batho ba malumeli a sa tšoaneng ba ’nile ba botsa baeta-pele ba bona ba bolumeli le baruti hore na ke hobane’ng ha ho etsahala lintho tse ngata hakana tse bohloko. Hangata, karabo e ba hore lintho tse bohloko tse etsahalang ke thato ea Molimo le hore ke khale Molimo a rerile ntho e ’ngoe le e ’ngoe e etsahalang, ho akarelletsa litlokotsi. Batho ba bangata ba boleletsoe hore litsela tsa Molimo ke sephiri kapa hore o sebelisa lefu ho nka batho—esita le bana—e le hore ba e’o ba le eena leholimong. Empa joalokaha u se u ithutile, ha ho mohla Jehova Molimo a bakang bokhopo. Bibele e re: “Ho ke ho be hōle le Molimo oa ’nete hore a sebetse bokhopo, le hore Ea Matla ’Ohle a sebetse ka mokhoa o hlokang toka!”—Jobo 34:10.
6 Na ua tseba hore na ke hobane’ng ha batho ba etsa phoso ea ho jarisa Molimo molato ka lintho tsohle tse bohloko tse etsahalang lefatšeng? Maemong a mangata, ba jarisa Molimo ea Matla ’Ohle molato hobane ba nahana hore ke eena ea hlileng a busang lefatše lena. Ha ba tsebe ’nete e bonolo empa e le ea bohlokoa eo Bibele e e rutang. U ithutile ’nete eo Khaolong ea 3 ea buka ena. Eo e hlileng e leng ’musi oa lefatše lena ke Satane Diabolose.
7 Bibele e re ka ho hlaka: “Lefatše lohle le rapaletse matleng a ea khopo.” (1 Johanne 5:19) Na ee hase taba e utloahalang ha u se u e nahanisisa? Lefatše lena le bonahatsa botho ba sebōpuoa se sa bonahaleng sa moea se “khelosang lefatše lohle leo ho ahiloeng ho lona.” (Tšenolo 12:9) Satane o lonya, ke mothetsi ebile o sehlōhō. Kahoo lefatše le tlas’a tšusumetso ea hae le tletse lonya, thetso le sehlōhō. Leo ke le leng la mabaka ao ka ’ona ho etsahalang lintho tse ngata hakana tse bohloko.
8 Lebaka la bobeli leo ka lona ho etsahalang lintho tse ngata hakana tse bohloko ke hobane, joalokaha re ithutile Khaolong ea 3, batho e bile ba sa phethahalang le baetsalibe ho tloha ha borabele bo qala serapeng sa Edene. Batho ba baetsalibe ba loanela ho busa ba bang, ’me sena se baka lintoa, khatello le lintho tse utloisang bohloko. (Moeklesia 4:1; 8:9) Lebaka la boraro leo ka lona ho etsahalang lintho tse bohloko ke hobane batho ba “hlaheloa ke nako le ketsahalo e sa lebelloang.” (Moeklesia 9:11) Lefatšeng leo Jehova e seng ’Musi oa lona ea le sirelelitseng, batho ba ka ’na ba hlaheloa ke lintho tse bohloko hobane ba le sebakeng se fosahetseng ka nako e fosahetseng.
9 Ke ho tšelisang ho tseba hore hase Molimo ea bakang lintho tse bohloko. Hase eena ea ikarabellang bakeng sa lintoa, tlōlo ea molao, khatello, esita le tsona likoluoa tsa tlhaho tse utloisang batho bohloko. Leha ho le joalo, re lokela ho tseba hore na ke hobane’ng ha Jehova a lumeletse lintho tsena tsohle tse bohloko. Haeba ke Ea Matla ’Ohle, o na le matla a ho li thibela. Joale ke hobane’ng ha a sa li thibele? E tlameha ebe Molimo ea lerato eo re ithutileng ka eena o na le lebaka le utloahalang la ho etsa seo.—1 Johanne 4:8.
HO HLAHISITSOE TSEKO EA BOHLOKOA
10 E le hore re tsebe hore na ke hobane’ng ha Molimo a lumeletse bohloko, re lokela ho khutlela morao nakong ea ha lintho tse bohloko li qala ho etsahala. Ho ile ha hlahisoa pelaelo ea bohlokoa ha Satane a etsa hore Adama le Eva ba se ke ba mamela Jehova. Satane ha aa ka a belaella matla a Jehova. Satane oa tseba hore matla a Jehova ha a na moeli. Ho e-na le hoo, Satane o ile a belaella tokelo ea Jehova ea ho busa. Satane o ile a qosa Jehova ka hore ke ’musi e mobe, ha a re Molimo ke raleshano ’me o hanela bafo ba hae ho fumana se molemo. (Genese 3:2-5) Satane o ile a fana ka maikutlo a hore batho ba ne ba tla phela hamolemo ha ba sa busoe ke Molimo. Sena e ne e le ho hlasela bobusi ba Jehova, e leng tokelo ea hae ea ho busa.
11 Adama le Eva ba ile ba fetohela Jehova. Ha e le hantle, ba ile ba re: “Ha re hloke hore Jehova e be ’Musi oa rōna. Re ka khona ho iketsetsa qeto ka se nepahetseng le se fosahetseng.” Jehova o ne a tla rarolla tseko eo joang? O ne a tla etsa’ng ho ruta libōpuoa tsohle tse bohlale hore marabele ao a fositse le hore ha e le hantle tsela ea hae ke eona e molemo ka ho fetisisa? Motho e mong a ka ’na a re Molimo o ne a lokela ho timetsa marabele ao feela ebe o qala lintho fatše. Empa Jehova o ne a boletse hore o rerile ho tlatsa lefatše ka bana ba Adama le Eva le hore o ne a batla hore ba phele lefatšeng la paradeise. (Genese 1:28) Kamehla Jehova o phetha seo a se rerileng. (Esaia 55:10, 11) Ntle le moo, ho timetsa marabele ao Edene ho ne ho sa tl’o rarolla pelaelo e hlahisitsoeng mabapi le tokelo ea Jehova ea ho busa.
12 A re etse mohlala. Nka hore mosuoe o bolella liithuti tsela ea ho rarolla bothata bo itseng. Seithuti se seng se bohlale sa lerabele se re tsela eo mosuoe a reng bothata bo ka rarolloa ka eona e fosahetse. Lerabele leo le fana ka maikutlo a hore mosuoe ha a tsebe letho, le tsitlallela hore le tseba tsela e molemo ea ho rarolla bothata boo. Liithuti tse ling li nahana hore le nepile, ’me le tsona e ba marabele. Mosuoe o lokela ho etsa’ng? Ha a ka leleka marabele ao ka tlelaseng, seo se tla ama liithuti tse ling joang? Na ha li na ho nahana hore seithuti seo le liithuti tse se tšehetsang li nepile? Liithuti tse ling ka tlelaseng li ka ’na tsa se ke tsa hlola li hlompha mosuoe eo, tsa nahana hore o tšaba ho bontšoa hore o fositse. Empa a re re mosuoe eo o lumella lerabele leo ho bontša tlelase tsela eo lona le neng le tla rarolla bothata ka eona.
13 Jehova o entse se tšoanang le seo mosuoe eo a se etsang. U hopole hore ho ne ho sa amehe marabele ao a Edene feela. Mangeloi a limilione a ne a shebeletse. (Jobo 38:7; Daniele 7:10) Tsela eo Jehova a sebetsanang le borabele boo ka eona e ne e tla ama mangeloi ao ’ohle ka ho teba ’me qetellong e ame libōpuoa tsohle tse bohlale. Kahoo, Jehova o ile a etsa’ng? O ile a lumella Satane hore a bontše kamoo a neng a tla busa moloko oa batho kateng. Hape Molimo o ile a lumella batho hore ba ipuse ba tataisoa ke Satane.
14 Mosuoe ea mohlaleng oa rōna oa tseba hore lerabele leo le liithuti tse le tšehetsang li fositse. Empa o boetse oa tseba hore ho li fa monyetla oa hore li leke ho bontša tsela eo li ka rarollang bothata ka eona ho tla tsoela tlelase eohle molemo. Ha marabele ao a hlōleha, liithuti tsohle tse tšepahalang li tla bona hore mosuoe ke eena feela ea tšoanelehang ho tataisa tlelase. Li tla utloisisa hore na ke hobane’ng ha ka mor’a moo mosuoe a leleka marabele leha e le afe ka tlelaseng. Ka ho tšoanang, Jehova oa tseba hore batho bohle ba lipelo li tšepahalang le mangeloi ba tla rua molemo ha ba bona hore Satane le marabele-’moho le eena ba hlōlehile le hore batho ba ke ke ba khona ho ipusa. Joaloka Jeremia oa boholo-holo, ba tla ithuta ’nete ena ea bohlokoa: “Ke tseba hantle, Jehova, hore tsela ea motho oa lefatše ha e matleng a hae. Ha ho matleng a motho ea tsamaeang hore a tsamaise mehato ea hae.”—Jeremia 10:23.
KE HOBANE’NG HA A LUMELETSE BOHLOKO HALELELE HAKAALE?
15 Empa ke hobane’ng ha Jehova a lumeletse lintho tse bohloko hore li tsoele pele ka nako e telele hakaale? Ke hobane’ng ha a sa thibele lintho tse mpe? Ak’u nahane ka lintho tse peli tseo mosuoe ea mohlaleng oa rōna a neng a ke ke a li etsa. Ea pele, o ne a ke ke a thibela seithuti seo sa lerabele ho hlalosa taba ea sona. Ea bobeli, mosuoe o ne a ke ke a thusa lerabele leo ho hlalosa tsela eo le reng le ka rarolla bothata ka eona. Ka ho tšoanang, nahana ka lintho tse peli tseo Jehova a khethileng hore a ke ke a li etsa. Ea pele, ha aa thibela Satane le batšehetsi ba hae hore ba leke ho bontša hore ba nepile. Kahoo, o ile a lokela ho ba fa nako. Ka lilemo tse likete tsa histori ea batho, moloko oa batho o ’nile oa leka litsela tsohle tsa ho ipusa kapa tsa ho sebelisa puso ea batho. Moloko oa batho o hatetse pele litabeng tsa saense le likarolong tse ling, empa ho hloka toka, bofutsana, tlōlo ea molao le ntoa li totile ho feta leha e le neng pele. Hona joale ho bonahetse hore puso ea motho e hlōlehile.
16 Ea bobeli, Jehova ha a thuse Satane hore a buse lefatše lena. Ka mohlala, haeba Molimo a ne a ka thibela tlōlo ea molao e sisimosang, na ha e le hantle o ne a tla be a sa tšehetse tsela ea marabele ao? Na Molimo o ne a sa tl’o etsa hore batho ba nahane hore mohlomong batho ba ka khona ho ipusa ho se na liphello tse kotsi? Haeba Jehova a ne a ka etsa seo, o ne a tla be a kopanela leshanong. Empa ‘ho ke ke ha khoneha hore Molimo a bue leshano.’—Baheberu 6:18.
17 Joale ho thoe’ng ka lintho tsohle tse kotsi tse ’nileng tsa etsoa nakong e telele ea borabele khahlanong le Molimo? Re lokela ho hopola hore Jehova o matla ’ohle. Ka hona, a ka khona ho lokisa liphello tsa lintho tse utloisitseng batho bohloko ’me o tla li lokisa. Joalokaha re se re ithutile, lefatše la rōna le sentsoeng le tla lokisoa ’me le etsoe Paradeise. Liphello tsa sebe li tla tlosoa ke ho bontša tumelo sehlabelong sa Jesu sa thekollo, ’me liphello tsa lefu li tla etsolloa ke tsoho ea bafu. Kahoo Molimo o tla sebelisa Jesu “ho qhaqha mesebetsi ea Diabolose.” (1 Johanne 3:8) Jehova o tla etsa sena sohle ka nako e loketseng. Re lokela ho leboha hore ebe ha aa nka khato kapele, kaha mamello ea hae e re file monyetla oa ho ithuta ’nete le ho mo sebeletsa. (2 Petrose 3:9, 10) Ka nako e tšoanang, ka mafolofolo Molimo o ntse a batla barapeli ba tšepahalang ’me o ba thusa hore ba mamelle ntho leha e le efe e bohloko e ka ’nang ea ba etsahalla lefatšeng lena le tletseng likhathatso.—Johanne 4:23; 1 Bakorinthe 10:13.
18 Ba bang ba ka ’na ba ipotsa, Na lintho tsee tsohle tse bohloko li ka be li sa ka tsa thibeloa haeba Molimo a ne a ile a bōpa Adama le Eva ka tsela eo e neng e ke ke ea e-ba marabele? E le ho araba potso eo, u lokela ho hopola mpho ea bohlokoa eo Jehova a u fileng eona.
U TLA SEBELISA MPHO EO MOLIMO A U FILENG EONA JOANG?
19 Joalokaha re hlokometse Khaolong ea 5, batho ba bōpiloe ba e-na le bolokolohi ba ho iketsetsa liqeto. Na ua lemoha hore na mpho eo ke ea bohlokoa hakae? Molimo o entse liphoofolo tse ngata haholo, ’me tsona li iphelela ka bohlale ba tlhaho. (Liproverbia 30:24) Motho o entse liroboto tse ka bolelloang hore li latele taelo e ’ngoe le e ’ngoe eo li e fuoeng. Na re ne re ka thaba haeba Molimo a ne a re entse joalo? Che, rea thaba hore ebe re na le bolokolohi ba ho ikhethela hore na re batla ho ba batho ba mofuta ofe, re batla ho latela tsela efe bophelong, re batla ho ba le metsoalle ea mofuta ofe le lintho tse ling tse joalo. Re rata ho ba le bolokolohi bo itseng, ’me seo ke sona seo Molimo a batlang hore re se thabele.
20 Jehova ha a rate ha motho a mo sebeletsa hobane a qobeletsoe. (2 Bakorinthe 9:7) Ka mohlala: Motsoali o tla khahloa ke eng haholo—na ke ha ngoana a leboha hobane a qobeletsoe hore a lebohe kapa ke ha a leboha ho tsoa pelong? Kahoo potso ke hore, U tla sebelisa bolokolohi ba ho iketsetsa liqeto joang boo Jehova a u fileng bona? Satane le Adama le Eva ba ile ba sebelisa bolokolohi ba bona ba ho iketsetsa liqeto ka tsela e mpe ka ho fetisisa. Ba ile ba lahla Jehova Molimo. Uena u tla etsa’ng?
21 U na le monyetla oa ho sebelisa mpho e babatsehang ea bolokolohi ba ho iketsetsa liqeto ka tsela e molemo ka ho fetisisa. U ka ikopanya le ba bang ba limilione ba emeng ka lehlakoreng la Jehova. Ba thabisa Molimo hobane ba kopanela ka mafolofolo ho pakeng hore Satane ke raleshano le hore o hlōlehile ka ho feletseng ho busa. (Liproverbia 27:11) Le uena u ka mo thabisa ka hore u khethe tsela e nepahetseng bophelong. Sena se tla tšohloa khaolong e latelang.
SEO BIBELE E SE RUTANG
▪ Molimo hase eena ea bakang lintho tse mpe lefatšeng.—Jobo 34:10.
▪ Satane o ile a belaella tokelo ea Jehova ea ho busa ha a re Molimo ke raleshano ebile O hanela bafo ba hae ho fumana lintho tse molemo.—Genese 3:2-5.
▪ Jehova o tla sebelisa Mora oa hae, e leng ’Musi oa ’Muso oa Bomesia, ho felisa lintho tsohle tse utloisang batho bohloko le ho lokisa liphello tseo li li bakileng.—1 Johanne 3:8.
[Lipotso Tsa Sehlooho se Ithutoang]
1, 2. Batho ba hlaheloa ke lintho life tse bohloko kajeno, hona seo se etsa hore ba bangata ba ipotse lipotso life?
3, 4. (a) Ke’ng e bontšang hore ha ho phoso ho botsa hore na ke hobane’ng ha Molimo a lumeletse bohloko? (b) Jehova o ikutloa joang ka bokhopo le lintho tse bohloko tse etsahalang?
5. Ka linako tse ling ho thoe ke hobane’ng ha batho ba hlaheloa ke lintho tse bohloko, empa Bibele eona e ruta’ng?
6. Ke hobane’ng ha batho ba bangata ba etsa phoso ea ho jarisa Molimo molato ka lintho tse bohloko tse etsahalang lefatšeng?
7, 8. (a) Lefatše le bonahatsa joang botho ba ’musi oa lona? (b) Ho se phethahale ha batho le ho “hlaheloa ke nako le ketsahalo e sa lebelloang” ho baketse batho lintho tse bohloko joang?
9. Ke hobane’ng ha re ka kholiseha hore Jehova o na le lebaka le utloahalang la hore ebe o lumeletse lintho tse bohloko hore li tsoele pele?
10. Satane o ile a belaella eng, hona joang?
11. Ke hobane’ng ha Jehova a sa ka a timetsa marabele ao Edene?
12, 13. Fana ka mohlala ho bontša hore na ke hobane’ng ha Jehova a ile a lumella Satane hore e be ’musi oa lefatše lena le hore na ke hobane’ng ha Molimo a ile a lumella batho hore ba ipuse.
14. Qeto eo Jehova a e entseng ea ho lumella batho hore ba ipuse e tla hlahisa molemo ofe?
15, 16. (a) Ke hobane’ng ha Jehova a lumeletse lintho tse bohloko hore li tsoele pele ka nako e telele hakaale? (b) Ke hobane’ng ha Jehova a sa thibele lintho tse kang tlōlo ea molao?
17, 18. Jehova o tla etsa’ng ka lintho tsohle tse kotsi tse hlahisitsoeng ke puso ea batho le tšusumetso ea Satane?
19. Jehova o re file mpho efe ea bohlokoa, hona ke hobane’ng ha re lokela ho e ananela?
20, 21. Re ka sebelisa mpho ea bolokolohi ba ho iketsetsa liqeto ka tsela e molemo ka ho fetisisa joang, hona ke hobane’ng ha re lokela ho etsa joalo?
[Setšoantšo se leqepheng la 106, 107]
Jehova o tla felisa lintho tsohle tse bohloko
[Setšoantšo se leqepheng la 110]
Na seithuti se tseba ho feta mosuoe?
[Setšoantšo se leqepheng la 113]
Molimo o tla u thusa hore u mamelle lintho tse bohloko
^ (Deut. 32:1-34:12) “Mamelang, Lōna maholimo, ’me nke ke bue; Lefatše le ke le utloe lipolelo tsa molomo oa ka. 2 Taeo ea ka e tla rotha joaloka pula, Polelo ea ka e tla qhitsa joaloka phoka, Joaloka pula e nang hasesaane holim ’a joang Le joaloka lipula tsa melupe holim ’a limela. 3 Etsoe ke tla bolela lebitso la Jehova. Isang boholo ho Molimo oa rōna! 4 Ke Lefika, mosebetsi oa hae o phethahetse, Etsoe litsela tsohle tsa hae ke toka. Molimo oa botšepehi, eo ho eena ho se nang ho hloka toka; O lokile ’me o khabane. 5 Ba entse ka mokhoa o senyang; Hase bana ba hae, sekoli ke sa bona. Moloko o khopameng le o sothehileng! 6 Na le ntse le etsa ka tsela ee ho Jehova, Lōna batho ba hlokang kelello le ba seng bohlale? Na hase Ntat’a lōna ea le hlahisitseng, Ea le entseng ’me a le tsitsisa? 7 Hopolang matsatsi a khale, Nahanang ka lilemo tsa morao ho tloha molokong o mong ho ea ho o mong; Botsang ntat’a lōna, ’me a ka le bolella; Le botse banna ba baholo ba lōna, ’me ba ka le phetela. 8 Ha Ea Phahameng ka ho Fetisisa a fa lichaba lefa, Ha a arohanya bara ba Adama, O ile a tiisa moeli oa lichaba Mabapi le palo ea bara ba Iseraele. 9 Etsoe kabelo ea Jehova ke sechaba sa hae; Jakobo ke kabelo eo a e ruang. 10 O mo fumane naheng ea lefeella, Le lehoatateng le feela, le se nang letho. A qala ho mo pota-pota, ho mo hlokomela, Ho mo sireletsa joaloka thaka ea leihlo la hae. 11 Feela joalokaha ntsu e sisinya sehlaha sa eona, E ōkaōkela malinyane a eona, E phukalatsa mapheo a eona, e a nka, E a jara ka masiba a eona, 12 Jehova a le mong o ’nile a mo tsamaisa, ’Me ho ne ho se molimo osele hammoho le eena. 13 A ’na a mo palamisa libakeng tse phahameng tsa lefatše, Hoo a ileng a ja lihlahisoa tsa naha. ’Me o ’nile a etsa hore a momone mahe a linotši lefikeng, Le oli lefikeng le thata; 14 Sereleli sa mohlape oa liphoofolo tse khōlō le lebese la mohlape oa likhutšoane Hammoho le mafura a lipheleu, Le linku tse tona, tse tsoaletsoeng Bashane, le liphooko Hammoho le mafura a liphio a koro; U ’nile ua noa mali a morara joaloka veine. 15 Ha Jeshurune a qala ho nona, joale a raha. U nonne, u motenya, u khotše hampe. Kahoo a furalla Molimo, ea mo entseng, ’Me a nyelisa Lefika la poloko ea hae. 16 Ba qala ho mo susumelletsa poulelong ka melimo esele; Ba ’na ba mo siteloa ka lintho tse manyala. 17 Ba qala ho etsetsa bademona mahlabelo, eseng Molimo, Melimo eo ba sa kang ba e tseba, E mecha e sa tsoa hlaha, Eo baholo-holo ba lōna ba neng ba sa e tsebe. 18 Le lebetse Lefika le le tsoetseng, ’Me la qala ho ntša Molimo mehopolong ea lōna, Ea le tsoetseng ka bohloko ba pelehi. 19 Ha Jehova a bona seo, joale a ba hlompholla, Ka lebaka la ho halefisoa ke bara ba hae le barali ba hae. 20 Kahoo a re, ‘A nke ke ba patele sefahleho sa ka, A nke ke bone seo qetello ea bona e tla ba sona hamorao. Etsoe ke moloko o khelohileng, Bara ba se nang botšepehi. 21 Ba ntšusumelelitse poulelong ka seo e seng molimo; Ba nkhalefisitse ka litšoantšo tsa bona tse rapeloang tsa lefeela; Ke tla ba susumelletsa poulelong ka seo e seng sechaba; Ke tla ba khopisa ka sechaba se hlokang kelello. 22 Etsoe mollo o hotelitsoe bohaleng ba ka O tla tuka ho fihlela Sheole, sebaka se tlaase-tlaase, O tla chesa lefatše le lihlahisoa tsa lona O tla chesa metheo ea lithaba. 23 Ke tla eketsa litlokotsi holim ’a bona; Ke tla sebelisa metsu ea ka holim ’a bona. 24 Ba tla khathatsoa ke tlala ’me ba tla qetoa matla ke feberu e chesang Le timetso e bohloko. Ke tla romela meno a liphoofolo holim ’a bona, Le mahloko a lihahabi tsa lefatše. 25 Ka ntle sabole e tla ba amoha bana, ’Me ka tlung e be tšabo, Ho mohlankana le moroetsana, Ea anyang hammoho le motho ea moriri o moputsoa. 26 Nka be ke itse: “Ke tla ba qhalakanya, Ke tla felisa ho bua ka bona har’a batho ba shoang,” 27 Hoja ebe ke ne ke sa tšabe matšoenyeho a sera, Hore bahanyetsi ba bona ba ka utloisisa sena ka ho fosahetseng, Hore ba ka ’na ba re: “Matsoho a rōna a phahame, ’Me hase Jehova ea hlahisitseng sena sohle.” 28 Etsoe ke sechaba seo keletso e leng sieo ho sona, ’Me har’a bona ha ho na kutloisiso. 29 Hoja ba ne ba le bohlale! Joale ba ne ba tla nahanisisa ka sena. Ba ne ba tla nahana ka qetello ea bona hamorao. 30 Ke joang motho a le mong a ka lelekisang ba sekete, ’Me ba babeli ba balehisa ba likete tse leshome? Ntle le hore ebe Lefika la bona le ba rekisitse ’Me Jehova o nehelane ka bona. 31 Etsoe lefika la bona ha le tšoane le Lefika la rōna, Esita le lira tsa rōna li ka etsa qeto. 32 Etsoe sefate sa bona sa morara se tsoa sefateng sa morara sa Sodoma Le masimong a Gomora. Merara ea bona ke merara e chefo, Masihla a eona aa baba. 33 Veine ea bona ke mahloko a linoha tse khōlō Le chefo e sehlōhō ea bo-masumu. 34 Na ha ea bolokoa ho ’na, Ka tiiso e khomarelitsoeng ho eona ka tlung ea ka ea polokelo? 35 Phetetso ke ea ka, le tefetso. Ka nako e behiloeng maoto a bona a tla therekela, Etsoe letsatsi la koluoa ea bona le haufi, Le liketsahalo tse ba loketseng lia potlaka.’ 36 Etsoe Jehova o tla ahlola batho ba hae ’Me o tla ikutloa a soabile ka bahlanka ba hae, Hobane o tla bona hore setšehetso se nyametse ’Me ho teng feela ea se nang thuso le eo e seng oa bohlokoa. 37 Ka sebele o tla re, ‘Melimo ea bona e hokae, Lefika leo ba batlileng setšabelo ho lona, 38 E neng e ja mafura a mahlabelo a bona, E noa veine ea linyehelo tsa bona tsa seno? E ke e eme ’me e le thuse. E ke e be sebaka seo le ipatang ho sona. 39 Bonang joale ke ’na—ke ’na eena ’Me ha ho melimo e meng hammoho le ’na. Kea bolaea, ’me kea phelisa. Ke ntšitse maqeba a mabe, ’me ’na—ke tla folisa, ’Me ha ho ea hloibilang letsohong la ka. 40 Etsoe ke phahamisetsa letsoho la ka leholimong ka kano, ’Me ke re: “Ka ’na ea phelang ho isa nakong e sa lekanyetsoang,” 41 Haeba ruri ke leotsa sabole ea ka e phatsimang, ’Me letsoho la ka le tšoara kahlolo, Ke tla iphetetsa ho bahanyetsi ba ka ’Me ke itefetse ho ba ntlhoileng haholo. 42 Ke tla etsa hore metsu ea ka e tahoe ke mali, Ha sabole ea ka e ja nama, Le mali a ba bolailoeng le baholehuoa, Le lihlooho tsa baeta-pele ba sera.’ 43 Thabang, lōna lichaba, hammoho le batho ba hae, Etsoe o tla pheteletsa mali a bahlanka ba hae, ’Me o tla iphetetsa ho bahanyetsi ba hae ’Me ruri o tla koahela libe tsa lefatše la batho ba hae.” 44 Kahoo Moshe a tla ’me a bolela mantsoe ’ohle a pina ena moo sechaba se ntseng se utloa, eena hammoho le Hoshea mora oa Nune. 45 Ha Moshe a qeta ho bolella Baiseraele bohle mantsoe ana ’ohle, 46 a tsoela pele ho re ho bona: “Lebisang lipelo tsa lōna mantsoeng ’ohle ao ke le bolellang ’ona kajeno e le temoso, e le hore le ka laela bara ba lōna hore ba ele hloko hore ba phethe mantsoe ’ohle a molao ona. 47 Etsoe hase lentsoe la lefeela ho lōna, empa le bolela bophelo ba lōna, ’me ka lentsoe lena le ka lelefatsa matsatsi a lōna holim ’a naha eo le tšelang Jordane ho ea e rua.” 48 Jehova a bua le Moshe ka lona letsatsi lena, a re: 49 “Nyolohela thabeng ena ea Abarime, Thaba ea Nebo, e naheng ea Moabe, e shebaneng le Jeriko, ’me u bone naha ea Kanana, eo ke e fang bara ba Iseraele hore ba e rue. 50 Joale u tla shoela thabeng eo u nyolohelang ho eona, ’me u nkeloe ho batho ba heno, feela joalokaha moholoane oa hao Arone a shoetse Thabeng ea Hore eaba o nkeloa ho batho ba habo; 51 ka lebaka la hore ha lea ka la ’mamela har’a bara ba Iseraele metsing a Meriba ea Kadeshe lefeelleng la Zine; ka lebaka la hore ha lea ka la nkhalaletsa har’a bara ba Iseraele. 52 Etsoe u tla bona naha u le hōle, empa u ke ke ua kena naheng eo ke e fang bara ba Iseraele.”
33 Joale ena ke tlhohonolofatso eo Moshe monna oa Molimo oa ’nete a ileng a hlohonolofatsa bara ba Iseraele ka eona pele ho lefu la hae. 2 Eaba o re: “Jehova—o tlile a tsoa Sinai, ’Me a ba chabela a le Seire. O ile a khanya a le sebakeng se lithaba sa Parane, ’Me o ne a e-na le limiriade tse halalelang, Letsohong la hae le letona e le bahlabani ba tsona. 3 O ne a boetse a baballa sechaba sa hae; Bahalaleli bohle ba sona ba letsohong la hao. Bona—ba otlile ka lehlakore maotong a hao; Ba qala ho amohela a mang a mantsoe a hao. 4 (Moshe o behile taelo holim ’a rōna e le molao, Leruo la phutheho ea Jakobo.) 5 Ea e-ba morena Jeshurune, Ha lihlooho tsa sechaba li bokane, Palo e feletseng ea meloko ea Iseraele. 6 Rubene a ke a phele ’me a se ke a shoa, Batho ba hae e se ke ea e-ba ba seng bakae.” 7 Ena e ne e le tlhohonolofatso ea Juda, ha a tsoela pele ho re: “Jehova, utloa lentsoe la Juda, E se eka u ka mo tlisa ho batho ba habo. Matsoho a hae a loanetse sa hae; E se eka u ka ba mothusi ho bahanyetsi ba hae.” 8 Ho Levi a re: “Thumime ea hao le Urime ea hao ke tsa motho ea tšepahalang ho uena, Eo u mo lekileng Masa. U ile ua qala ho mo loantša pel’a metsi a Meriba, 9 Motho ea itseng ho ntat’ae le ’m ’ae, ‘Ha kea mo bona.’ Esita le barab’abo ha aa ka a ba tseba, Le bara ba hae ha aa ka a ba tseba. Etsoe ba bolokile polelo ea hao, ’Me ba ’na ba boloka selekane sa hao. 10 Ba ke ba rupele Jakobo ka liqeto tsa hao tsa boahloli Le Iseraele ka molao oa hao. Ba ke ba etse libano linkong tsa hao Le nyehelo e feletseng aletareng ea hao. 11 Jehova, hlohonolofatsa mafolofolo a hae, E se eka u ka khahlisoa ke mosebetsi oa matsoho a hae. Ba mo tsohelang matla u ba ntša maqeba a mabe mathekeng, Le ba mo hloileng haholo, hore ba se ke ba ema.” 12 Mabapi le Benjamine a re: “Ea ratoang oa Jehova a ke a lule a sireletsehile pel’a hae, Ha a ntse a mo sirelelitse letsatsi lohle, ’Me o tla lula pakeng tsa mahetla a hae.” 13 Mabapi le Josefa a re: “E se eka naha ea hae e ka hlohonolofatsoa ke Jehova ka ho tsoelang pele Ka lintho tse ntle tsa leholimo, ka phoka, Le ka boliba bo leng tlaase, 14 Le ka lintho tse ntle, lihlahisoa tsa letsatsi, Le ka lintho tse ntle, tse hlahisoang ke likhoeli, 15 Le ka tse ntle ka ho fetisisa tse tsoang lithabeng tsa bochabela, Le ka lintho tse ntle tsa maralla a hlolang ka nako e sa lekanyetsoang, 16 Le ka lintho tse ntle tsa lefatše le botlalo ba lona, Le ka tumello ea Ea lutseng lihlahleng tse meutloa. E se eka li ka tla hloohong ea Josefa Le har’a hlooho ea ea qolotsoeng har’a barab’abo. 17 Bokhabane ba hae bo joaloka letsibolo la poho, ’Me linaka tsa hae ke linaka tsa poho e hlaha. O tla sututsa lichaba ka tsona Kaofela ha tsona ho ea lipheletsong tsa lefatše, Ke ba likete tse mashome ba Efraime, Ke ba likete ba Manase.” 18 Mabapi le Zabulone a re: “Thaba, Uena Zabulone, ho tsoeng ha hao, Thaba Isakare, litenteng tsa hao. 19 Lichaba li tla hooa lithabeng. Li tla etsa mahlabelo a ho loka moo. Etsoe li tla monya leruo le atileng la maoatle Le matlotlo a patiloeng a lehlabathe.” 20 Mabapi le Gade a re: “Ho hlohonolofatsoe ea atolosang meeli ea Gade. O tla lula joaloka tau, O tla rusolla letsoho, e, bohareng ba hlooho. 21 O tla ikhethela karolo ea pele, Etsoe kabelo ea mofani oa taelo e hlomamisitsoeng e bolokiloe teng. Lihlooho tsa sechaba li tla bokana. LKa sebele o tla phethisa ho loka ha Jehova Le liqeto tsa hae tsa boahloli mabapi le Iseraele.” 22 Mabapi le Dane a re: “Dane ke lelinyane la tau. O tla tlōla a tsoa Bashane.” 23 Mabapi le Nefthali a re: “Nefthali o khotsofetse ka tumello ’Me o tletse tlhohonolofatso ea Jehova. Rua bophirimela le boroa.” 24 Mabapi le Ashere a re: “Ashere o hlohonolofalitsoe ka bara. A ke a fetohe ea amoheloang ke barab’abo, Le ea kenyang leoto ka har’a oli. 25 Tšepe le koporo ke liloko tsa liheke tsa hao, Ho tsamaea ha hao u khatholohile ho lekana le matsatsi a hao. 26 Ha ho le ea mong ea kang Molimo oa ’nete oa Jeshurune, Ea kaletseng leholimo ho u thusa Le maholimo a koahetsoeng ke maru boemong ba hae bo phahameng. 27 Molimo oa nakong ea boholo-holo ke sebaka seo ho ipatoang ho sona, Ka tlaase ke matsoho a hlolang ka nako e sa lekanyetsoang. O tla leleka sera ka pel’a hao, O tla re, ‘Ba feliseng!’ 28 Iseraele e tla lula e sireletsehile, Seliba sa Jakobo, Naheng ea lijo-thollo le veine e ncha. E, maholimo a hae a tla rothisa phoka. 29 Ho thaba uena, Iseraele! Ke mang ea kang uena, Sechaba se thabelang poloko ea Jehova, Thebe ea thuso ea hao, Le Eo e leng sabole ea hao e phahameng? Kahoo lira tsa hao li tla honyela ke tšabo ka pel’a hao, Uena—u tla hatakela libakeng tsa tsona tse phahameng.”
34 Joale Moshe a nyoloha lithoteng tsa lehoatata tsa Moabe a ea Thabeng ea Nebo, tlhōrōng ea Pisga, e shebaneng le Jeriko. Jehova a qala ho mo bontša naha eohle, Gileade ho ea fihla Dane, 2 le Nefthali eohle le naha ea Efraime le Manase le naha eohle ea Juda ho ea fihla leoatleng le ka bophirimela, 3 le Negebe le Setereke, thota ea Jeriko, motse oa lifate tsa lipalema, ho ea fihla Zooare. 4 Jehova a tsoela pele ho re ho eena: “Ena ke naha eo ke hlapanyelitseng Abrahama, Isaka le Jakobo ka eona, ka re, ‘Ke tla e fa peō ea hao.’ Ke entse hore u e bone ka mahlo, kaha u ke ke ua tšelela teng.” 5 Ka mor’a moo Moshe mohlanka oa Jehova a shoella moo naheng ea Moabe ka taelo ea Jehova. 6 A mo pata phuleng naheng ea Moabe ka pel’a Bethe-peore, ’me ha ho le ea mong ea tsebang lebitla la hae ho fihlela letsatsing lena. 7 Moshe o ne a le lilemo li lekholo le mashome a mabeli ha a shoa. Mahlo a hae a ne a sa fifala, le mafolofolo a hae a ne a sa fela. 8 Bara ba Iseraele ba llela Moshe lithoteng tsa lehoatata tsa Moabe ka matsatsi a mashome a mararo. Qetellong matsatsi a ho lla a nako ea ho siamela Moshe a fela. 9 Joshua mora oa Nune o ne a tletse moea oa bohlale, etsoe Moshe o ne a behile letsoho la hae holim ’a hae; bara ba Iseraele ba qala ho mo mamela eaba ba etsa feela joalokaha Jehova a ne a laetse Moshe. 10 Empa ha ho e-s’o ka ho hlaha moprofeta ea kang Moshe Iseraele, eo Jehova a neng a mo tseba lifahleho li talimane, 11 mabapi le lipontšo tsohle le mehlolo eo Jehova a ileng a mo romela hore a e etse naheng ea Egepeta ho Faro le ho bahlanka bohle ba hae le ho naha eohle ea hae, 12 le mabapi le letsoho lohle le matla le ho susumetsa tšabo hohle ho hoholo hoo Moshe a ileng a ho sebelisa ka pel’a mahlo a Baiseraele bohle.
^ (Deut. 32:22-35) Etsoe mollo o hotelitsoe bohaleng ba ka O tla tuka ho fihlela Sheole, sebaka se tlaase-tlaase, O tla chesa lefatše le lihlahisoa tsa lona O tla chesa metheo ea lithaba. 23 Ke tla eketsa litlokotsi holim ’a bona; Ke tla sebelisa metsu ea ka holim ’a bona. 24 Ba tla khathatsoa ke tlala ’me ba tla qetoa matla ke feberu e chesang Le timetso e bohloko. Ke tla romela meno a liphoofolo holim ’a bona, Le mahloko a lihahabi tsa lefatše. 25 Ka ntle sabole e tla ba amoha bana, ’Me ka tlung e be tšabo, Ho mohlankana le moroetsana, Ea anyang hammoho le motho ea moriri o moputsoa. 26 Nka be ke itse: “Ke tla ba qhalakanya, Ke tla felisa ho bua ka bona har’a batho ba shoang,” 27 Hoja ebe ke ne ke sa tšabe matšoenyeho a sera, Hore bahanyetsi ba bona ba ka utloisisa sena ka ho fosahetseng, Hore ba ka ’na ba re: “Matsoho a rōna a phahame, ’Me hase Jehova ea hlahisitseng sena sohle.” 28 Etsoe ke sechaba seo keletso e leng sieo ho sona, ’Me har’a bona ha ho na kutloisiso. 29 Hoja ba ne ba le bohlale! Joale ba ne ba tla nahanisisa ka sena. Ba ne ba tla nahana ka qetello ea bona hamorao. 30 Ke joang motho a le mong a ka lelekisang ba sekete, ’Me ba babeli ba balehisa ba likete tse leshome? Ntle le hore ebe Lefika la bona le ba rekisitse ’Me Jehova o nehelane ka bona. 31 Etsoe lefika la bona ha le tšoane le Lefika la rōna, Esita le lira tsa rōna li ka etsa qeto. 32 Etsoe sefate sa bona sa morara se tsoa sefateng sa morara sa Sodoma Le masimong a Gomora. Merara ea bona ke merara e chefo, Masihla a eona aa baba. 33 Veine ea bona ke mahloko a linoha tse khōlō Le chefo e sehlōhō ea bo-masumu. 34 Na ha ea bolokoa ho ’na, Ka tiiso e khomarelitsoeng ho eona ka tlung ea ka ea polokelo? 35 Phetetso ke ea ka, le tefetso. Ka nako e behiloeng maoto a bona a tla therekela, Etsoe letsatsi la koluoa ea bona le haufi, Le liketsahalo tse ba loketseng lia potlaka.’
^ ***sn pina 48 Re Tsamaeeng le Jehova Kamehla***
Pina ea 48
Re Tsamaeeng le Jehova Kamehla
(Mikea 6:8)
1. Re tsamaea le Jehova,
Re ikokobeletsa eena.
Mosa oa hae oa re hlolla,
Re o bona kamehla eohle!
Oa re hlohonolofatsa,
’Me oa re tataisa.
Re inehela ho eena
’Me re ema le Jehova.
2. Nakong ena ea kahlolo,
Ha bofelo bo atamela,
Re tobana le khanyetso
’Me e ka re bakela tšabo.
Empa Jah oa re boloka;
Re tla lula le eena
Hore re mo sebeletse.
’Me re mo rate kamehla.
3. Jah Molimo oa re thusa
Ka mo ea oa hae le ka Lentsoe,
Ka phutheho ea Bokreste,
Le ka ho utloa lithapelo.
Ha re tsamaea le ’Mōpi,
Re tla etsa ho loka,
Re e tsise mosa oa hae,
Re be re ikokobetse.
(Sheba le Gen. 5:24; 6:9; 1 Mar. 2:3, 4.)
^ ***cl maq. 165-167 “U Sebelise Toka” ha U Tsamaea le Molimo***
18 Ho sebeletsa toka ho boetse ho akarelletsa ho fana ka keletso e thehiloeng Bibeleng ha ho hlokahala. Ke ’nete hore baholo ha ba khoase liphoso tsa ba bang. Kapa hona hore ba nke monyetla o mong le o mong hore ba fane ka khalemelo. Empa molumeli-’moho a ka ’na a nka “mohato o fosahetseng pele a o hlokomela.” Ho hopola hore toka ea Molimo ha e sehlōhō le hore e na le kutloelo-bohloko ho tla susumelletsa baholo ho ‘leka ho khutlisetsa motho ea joalo tseleng ka moea o bonolo.’ (Bagalata 6:1) Kahoo, baholo ha ba na ho omanya mofosi leha e le ho sebelisa mantsoe a hlabang. Ho e-na le hoo, keletso e fanoang ka lerato e khothatsa ea e amohelang. Esita le ha ba fana ka khalemelo e tobileng—ba bontša ka ho hlaka liphello tsa tsela e booatla—baholo ba ntse ba hopola hore molumeli-’moho le bona ea fositseng ke nku ea mohlape oa Jehova. (Luka 15:7) Ha ho hlakile hore keletso kapa khalemelo e susumetsoa ke lerato ’me e fanoa ka lerato, ho batla ho le bonolo hore e khutlisetse mofosi tseleng.
19 Hangata baholo ba lokela ho etsa liqeto tse amang balumeli-’moho le bona. Ka mohlala, nako le nako baholo baa kopana ho buisana ka hore na barab’abo rōna ba itseng ka phuthehong baa tšoaneleha bakeng sa ho buelloa e le baholo kapa bahlanka ba sebeletsang kapa che. Baholo ba tseba bohlokoa ba ho se ee ka tšobotsi. Ba lumella hore seo Molimo a se hlokang ho ba khethoang ka tsela eo e be sona se ba tataisang liqetong tseo ba li etsang, ha ba itšetlehe feela ka maikutlo a bona a botho. Kahoo, ha ba ‘ahlole esale pele, ha ba etse letho ho ea ka tšekamelo e leeme.’—1 Timothea 5:21.
20 Baholo ba sebelisa toka ea Molimo ka litsela tse ling hape. Ka mor’a ho bolela esale pele hore baholo ba ne ba tla sebeletsa “toka,” Esaia o ile a tsoela pele: “E [mong le e mong] e tla ba sebaka sa ho ipatela moea le sebaka sa ho ipatela pula e nang ka sefefo, joaloka melapo ea metsi naheng e se nang metsi, joaloka moriti oa lefika le leholo naheng e phophothehileng.” (Esaia 32:2) Kahoo, baholo ba ikitlaelletsa ho ba mohloli oa matšeliso le khatholoho ho barapeli-’moho le bona.
21 Kajeno ba bangata ba hloka khothatso ka lebaka la mathata a mangata a nyahamisang. Baholo, le ka etsa’ng ho thusa “meea e tepeletseng”? (1 Bathesalonika 5:14) Ba mameleng ka kutloelo-bohloko. (Jakobo 1:19) Mohlomong ba hloka ho buisana le motho e mong eo ba mo tšepang ka ‘ho tšoenngoa ke lipelaelo’ tse ka lipelong tsa bona. (Liproverbia 12:25) Ba tiisetseng hore Jehova le bara le barali babo bona baa ba hloka, baa ba ananela le hore baa ba rata. (1 Petrose 1:22; 5:6, 7) Ho feta moo, le ka rapela le bona le ho ba rapella. Ho utloa moholo a ba etsetsa thapelo e tsoang pelong e ka ba ho tšelisang haholo. (Jakobo 5:14, 15) Molimo oa toka o tla hlokomela boiteko ba lōna bo lerato ba ho thusa ba tepeletseng.
22 Ka sebele, re atamela haholoanyane ho Jehova ha re etsisa toka ea hae! Ha re phela ka litekanyetso tsa hae tse lokileng, ha re abela ba bang litaba tse molemo tse pholosang bophelo le ha re khetha ho tsepamisa kelello ho se molemo seo ba bang ba se etsang ho e-na le ho khoasa liphoso tsa bona, re bonahatsa toka ea Molimo. Baholo, le bonahatsa toka ea Molimo ha le sireletsa bohloeki ba phutheho, ha le fana ka keletso e hahang ea Mangolo, ha le etsa liqeto tse sa eeng ka tšobotsi le ha le khothatsa ba nyahameng. E tlameha ebe ho thabisa pelo ea Jehova hakaakang ha a talima a le maholimong ’me a bona batho ba hae ba etsa sohle se matleng a bona ho ‘sebelisa toka’ ha ba tsamaea le Molimo oa bona!
^ ***cl khao. 16 “U Sebelise Toka” ha U Tsamaea le Molimo***
Lipotso Tsa ho Thuisa
Deuteronoma 1:16, 17 Jehova o ne a hloka eng ho baahloli Iseraeleng, hona baholo ba ka ithuta eng ho see?
Jeremia 22:13-17 Jehova o lemosa ka mekhoa efe ea ho hloka toka, hona ho hlokahala eng ho etsisa toka ea hae?
Matheu 7:2-5 Ke hobane’ng ha re sa lokela ho potlakela ho phenya-phenya liphoso tsa balumeli-’moho le rōna?
Jakobo 2:1-9 Jehova o talima ho ea ka tšobotsi joang, hona re ka sebelisa keletso ee joang litšebelisanong tsa rōna le ba bang?
^ ***rs leq. 314 ser. 5-leq. 316 ser. 5 Moea (Soul)***
Na moea (soul) oa motho o ka shoa?
Ezek. 18:4: “Bonang, meea [souls] eohle ke ea ka; moea [soul] oa ngoana le moea [soul] oa ntat’ae ke ea ka hammoho; moea [soul]* o etsang sebe ke oona o tla shoa.” (*Seheberu se re “ne′phesh.” NW, KJ, AS, RS, NE, le Dy li e ngola e le “moea [soul].” Liphetolelo tse ling li re “motho.”)
Matt. 10:28: “Le se ke la tšaba ba bolaeang ’mele, ba mpa ba se na matla a ho bolaea moea [soul] [kapa, “bophelo”]; le mpe le tšabe ea nang le matla a ho bolaela moea [soul]* le ’mele liheleng.” (*Segerike se na le sebopeho sa moetsuoa sa psy·khe′. NW, KJ, AS, RS, NE, TEV, Dy, JB, le NAB kaofela li e ngola e le “moea [soul].”)
Lik. 3:23: “’Me e mong le e mong [psy·khe′ ka Segerike, ‘moea (soul,)’ NW] ea hanang ho utloa moprofeta eo, o tla tlosoa har’a sechaba.”
Na ho bonolo hore meea (“souls”) (batho) e phele ka ho sa feleng?
Bona maqephe 83-87, tlas’a sehlooho “Bophelo.”
Na moea (soul) le moea (spirit) ke ntho e le ’ngoe?
Moek. 12:7: “Lerōle le e-so ho khutlele lerōleng, moo le tsoileng teng, moea [spirit] [kapa, matla a bophelo; ru′ach ka Seheberu] o e-so ho khutlele ho Molimo o nong o o nee.” (Hlokomela hore lentsoe la Seheberu bakeng sa moea [spirit] ke ru′ach; empa lentsoe le fetoletsoeng e le moea [soul] ke ne′phesh. Temana ha e bolele hore lefung moea [spirit] o nka leeto le khutlelang moo Molimo o leng teng; ho e-na le hoo, tebello leha e le efe bakeng sa hore motho a phele hape e itšetlehile ka Molimo. Ha le sebelisoa ka ho tšoanang, re ka ’na ra re, haeba motho ea rekang setša a sa se lefelle kamoo ho hlokahalang, setša se “khutlela” ho mong a sona.) (NW, KJ, AS, RS, NE, le Dy, kaofela mona li ngola ru′ach e le moea [spirit].” NAB e re “phefumoloho ea bophelo.”)
Moek. 3:19: “Kotsi e hlahelang bana ba batho, e joalo e hlahela le liphoofolo: bobeli ba bona bo hlaheloa ke kotsi e le ’ngoe. Mokhoa oo motho a shoang ka oona, le eona phoofolo e shoa joalo; moea [spirit, ru′ach ka Seheberu] oa bohle o mong.” (Ka hona ho bontšoa hore batho le liphoofolo ba na le ru′ach, kapa moea [spirit], o le mong. Bakeng sa litlhaloso litemaneng tsa 20, 21, bona leqephe 320.)
Ba-Heb. 4:12: “Lentsoe la Molimo ke Lentsoe le phelang, le matla, ’me le fetisa ka bohale lisabole tsohle tse leolitsoeng ka nģa tse peli; ’me lea hlaba, le ee ho kena le likhaohanong tsa pelo [moea (soul), NW; psy·khes′ ka Segerike; “bophelo,” NE] le moea [spirit ka Senyesemane, pneu′ma·tos ka Segerike], le manonyellong le mokong; ’me le ahlola maikutlo le mehopolo ea pelo.” (Hlokomela hore lentsoe la Segerike bakeng sa “moea [spirit]” ha le tšoane le lentsoe la “moea [soul]”.)
Na motho o tsoela pele ho phela a ikutloa kamor’a hore moea (“spirit”) o tsoe ’meleng?
Pes. 146:4: “Phefumoloho [ru′ach ka Seheberu, spirit ka Senyesemane] ea bona ha e fela, ba khutlela lerōleng la bona; ka tsatsi lona leo, merero ea bona e felile.” (NW, NAB, Ro, Yg, le Dy [145:4] mona li ngola ru′ach e le “moea [spirit].” Liphetolelo tse ling li re “phefumoloho.”) (Le Pesaleme ea 104:29)
Tšimoloho ea tumelo ea Bokreste-’mōtoana ea moea (soul) o se nang sebopeho, o sa shoeng, ke efe?
“Maikutlo a Bokreste a motho oa moea ea bōpiloeng ke Molimo eaba o kenngoa ka ’meleng ha a emoloa hore motho e be boleng bo feletseng bo phelang ke tholoana ea khopolo ea Bokreste e hōlisitsoeng ka nako e telele. Ebile feela ka Origen [ea shoeleng hoo e ka bang ka 254 C.E.] ka Bochabela le ka Mohalaleli Augustine [ea shoeleng ka 430 C.E.] ka Bophirima ho ileng hoa tiisoa hore moea [soul] ke ntho ea sebele ea moea [spirit] ’me hoa qaptjoa le maikutlo a hore na boleng ba oona ke bofe. . . . Thuto ea hae [Augustine] . . . e ne e theiloe haholo (ho akarelletsa le mefokolo eitseng) ho tšehetseng Plato.”—New Catholic Encyclopedia (1967), Moq. XIII, maq. 452, 454.
“Maikutlo a hore moea [soul] ha o shoe ke tholoana ea monahano oa Bagerike, ha tšepo ea tsoho e le mohopolo oa Bajode. . . . Hoba Alexandere a hape [linaha], Bojode ba ’na ba nyanya maikutlo a Bagerike.”—Dictionnaire Encyclopédique de la Bible (Valence, France; 1935), e hlophisitsoeng ke Alexandre Westphal, Moq. 2, leq. 557.
“Ke maikutlo a Segerike a qapiloeng litumelong tsa mehlolo tsa boholo-holo hore moea ha o shoe ’me a nontšoa ke mohlalefi Plato.”—Presbyterian Life, May 1, 1970, leq. 35.
“Na re lumela hore ho na le ntho e kang lefu? . . . Na hase karohano ea moea [soul] le ’mele? ’Me sena se phethoa ka ho shoa; ha moea [soul] o setse o le mong, ’me o lokolloa ’meleng le ’mele o lokolloa ho moea [soul], ekaba eng ha e se lefu? . . . Hona na moea [soul] o lumela ho shoa? Che. Ka hona moea [soul] ha o shoe? E.”—“Phaedo” ea Plato, Likar. 64, 105, joalokaha e hatisitsoe ho Great Books of the Western World (1952), e hlophisitsoeng ke R. M. Hutchins, Moq. 7, maq. 223, 245, 246.
^ ***sn pina 128 Boemo ba Lefatše Lena Boa Fetoha***
Pina ea 128
Boemo ba Lefatše Lena Boa Fetoha
(1 Bakorinthe 7:31)
1. Hore re tle re pholosoe
Khobeng ba sebe le lefu,
Jah o re file Mor’a Hae—
Ena ke mpho e khōlō.
(K’horase)
2. Lefatše lena lea kula,
Puso’a Satane e hlōtsoe.
Re thoholetsa Molimo;
’Muso oa hae o tsoetsoe.
(K’HORASE)
Leha boemo
ba fatše lena
Joale bo ntse bo fetoha,
Jah o tla bo lokisa.
(Sheba le Pes. 115:15, 16; Bar. 5:15-17; 7:25; Tšen. 12:5.)
^ ***sn pina 119 Tloong, ’me le Khatholloe!***
Pina ea 119
Tloong, ’me le Khatholloe!
(Baheberu 10:24, 25)
1. Re phela lefatšeng le khelohileng;
Ha le tsebe tsela ea Jah.
Re hloka tataiso ea Molimo;
Re itšetleheng ka eena.
Liboka tsa rōna lia re khatholla;
Li matlafatsa tumelo.
Li re susumelletsa ketsong tse ntle,
’Me li matlafatsa tšepo.
Re se tlohele taelo tsa Jehova;
Re batla ho mo khahlisa.
Re fumana thupelo ea bohlokoa;
Re tla ’ne re rate ’nete.
2. Jehova o tseba ketso tsa rōna;
Re utloe keletso ea hae.
Re reke nako ea ho tla libokeng
’Me re tšepe Lentsoe la Jah.
Banna ba tšabang Molimo oa ’nete,
Ba re ruta tsela tsa hae.
Ka tšehetso ea bara babo rōna,
Re tla ’ne re be tumelong.
Re lebeletse nako tse monate,
Moo re tla bona metsoalle.
Libokeng tsa rōna re tla fumana,
Bohlale bo tsoang holimo.
(Sheba le Pes. 37:18; 140:1; Liprov. 18:1; Baef. 5:16; Jak. 3:17.)
^ ***w14 12/1 leq. 16 Lipotso Tsa Bibele Lia Arajoa***
LIPOTSO TSA BIBELE LIA ARAJOA
U ka thusa bana ba hao joang hore ba rate Molimo?
Bana ba hao ba ka rata Molimo ha feela ba e-na le bopaki ba hore o teng le hore oa ba rata. E le hore ba rate Molimo, ba lokela ho mo tseba. (1 Johanne 4:8) Ka mohlala, ba lokela ho tseba hore na: Ke hobane’ng ha Molimo a ile a bōpa motho? Ke hobane’ng ha Molimo a lumella hore re utloe bohloko? Ke’ng seo Molimo a tla se etsetsa batho nakong e tlang?—Bala Bafilipi 1:9.
E le hore u thuse bana ba hao hore ba rate Molimo, u lokela ho ba bontša hore ua mo rata. Ha ba bona seo, ba ka latela mohlala oa hao.—Bala Deuteronoma 6:5-7; Liproverbia 22:6.
U ka finyella lipelo tsa bana ba hao joang?
Lentsoe la Molimo le matla. (Baheberu 4:12) Ka hona, ruta bana ba hao lithuto tsa motheo tsa Bibele. E le hore Jesu a finyelle lipelo tsa batho, o ne a ba botsa lipotso, a ba mamela a bile a ba hlalosetsa Mangolo. Haeba u batla ho finyella bana ba hao pelo, u ka etsisa tsela eo Jesu a neng a ruta ka eona.—Bala Luka 24:15-19, 27, 32.
Ho phaella moo, lipale tsa Bibele tse bontšang kamoo Molimo a ’nileng a sebetsana le batho kateng li ka thusa bana ho tseba Molimo le ho mo rata. Ho na le lingoliloeng tse entsoeng ka morero oa ho thusa bana ho rata Molimo ho www.jw.org\st.—Bala 2 Timothea 3:16.
E le hore u fumane boitsebiso bo eketsehileng, sheba khaolo ea 14 bukeng ena ea Ha e le Hantle ke Eng Seo Bibele e se Rutang?, e hatisitsoeng ke Lipaki Tsa Jehova
U ka boela ua e fumana ho www.jw.org/st, kapa u ngolle ho e ’ngoe ea liaterese tse leqepheng la 2 hore u e fumane mahala
[Setšoantšo se leqepheng la 16]
Sebelisa lintho tseo re ka ithutang tsona pōpong hore u thuse bana ba hao ho tseba le ho rata Molimo